# **Wakati Wa SALA**

**ELIJAH A. DAVID**

**WAKATI WA SALA** © FEB. 2023

ELIJAH A. DAVID

S.L.P 24057, Ubungo, Dar es Salaam.

Tanzania, Afrika Mashariki.

Simu + 255 765 165 095 /+255 789 018 000.

Email: [*elijahd175@gmail.com*](mailto:elijahd175@gmail.com)

Kimechapwa na:

EXCELLENTONE **Graphics & Print**

S.L.P 72635,

UBUNGO DAR ES SALAAM TANZANIA

+255-683-776 860, +255 756 964 536

**Haki zote zimehifadhiwa**.

Hairuhusiwi kunakili kitabu hiki kwa namna yoyote ile bila idhini kamili ya mwandishi. Ukitaka kutumia au kuchapa sehemu yoyote ya kitabu hiki unahitaji ruhusa ya mwandishi, isipokuwa kuchukua kwa ufupi sehemu ya maandiko hayo kwa ajili ya mafundisho.

YALIYOMO

[**UTANGULIZI** iv](#_Toc110593297)

[SURA YA 1 1](#_Toc110593298)

[Tofauti Kati Ya Sala Na Maombi 1](#_Toc110593299)

[SURA YA 2 26](#_Toc110593300)

[Shetani Anaweza Kukuhimiza Kuomba 26](#_Toc110593301)

[**SURA YA 3** 41](#_Toc110593302)

[**Mafundisho Ya Yesu Kuhusu Sala** 41](#_Toc110593303)

[**SURA YA 4** 50](#_Toc110593304)

[**Mazingira Yanayotakiwa Na Sala** 50](#_Toc110593305)

[**SURA YA 5** 93](#_Toc110593306)

[**Mjue Sana Mungu Ili Uwe Bora Katika Sala** 93](#_Toc110593307)

[**SURA YA 6** 100](#_Toc110593308)

[**Aina Ya Imani Inayotakiwa Na Sala** 100](#_Toc110593309)

[**SURA YA 7** 107](#_Toc110593310)

[**Mnapaswa Kuwa Na Utaratibu Ili Muweze Kusali** 107](#_Toc110593311)

# UTANGULIZI

# 

# SURA YA 1

# Tofauti Kati Ya Sala Na Maombi

**Mathayo 6:5-8**

***“Tena msalipo, msiwe kama wanafiki; kwa maana wao wapenda kusali hali wamesimama katika masinagogi na katika pembe za njia, ili waonekane na watu. Amin, nawaambia, Wamekwisha kupata thawabu yao. Bali wewe usalipo, ingia katika chumba chako cha ndani, na ukiisha kufunga mlango wako, usali mbele za Baba yako aliye sirini; na Baba yako aonaye sirini atakujazi. Nanyi mkiwa katika kusali, msipayuke-payuke, kama watu wa mataifa; maana wao hudhani ya kuwa watasikiwa kwa sababu ya maneno yao kuwa mengi. Basi msifanane na hao; maana Baba yenu anajua mnayohitaji kabla ninyi hamjamwomba.”***

**Luka 11:1, biblia inasema hivi, *“Ikawa alipokuwa mahali fulani akiomba, alipokwisha mmoja wa wanafunzi wake alimwambia, Bwana tufundishe sisi kusali, kama vile Yohana alivyowafundisha wanafunzi wake”.* Hapa tunapata maneno mawili yaliyotajwa na mwandishi wa kitabu hiki yote yakiwa na maana ambayo si rahisi sana kuyatenganisha, lakini bila shaka yatakuwa na maana tofauti maana mwandishi wa kitabu hiki asingeweza kutumia maneno mawili tofauti kama yangekuwa na maana moja. Wacha tuyatazame kwa karibu maneno hayo ili yatupe mwendo mzuri wa uelewa mkubwa juu ya kitu tunataka kujifunza hapa.**

**Biblia inaandika kwamba, Yesu alikuwa anaomba lakini wanafunzi walipotaka kufundishwa inaonyesha hawakutaka wafundishwe kuomba bali walitaka wafundishwe kusali. Biblia tafsiri ya habari njema imetumia neno sala kwenye maneno yote mawili na kufanya mstari huo kusomeka hivi *“Siku moja Yesu alikuwa mahali fulani akisali. Alipomaliza kusali, Mmoja wa wanafunzi wake akamwambia, “Bwana tunakuomba utufundishe kusali kama Yohana Mbatizaji alivyowafundisha wanafunzi wake”.* Biblia kwa tafsiri hii inatupeleka kufikiri kwa ukubwa zaidi sasa kwamba kuna tofauti kati ya Maombi na Sala. Kwa sababu Hapa unaona maneno ya yule mwanafunzi mmoja yakisema “Bwana tunakuomba utufundishe kusali” Nasi tunajua kuwa alikuwa anazungumza na Yesu.**

**Na biblia inaonyesha walimuomba Yesu awafundishe, maana yake walikuwa wanajua kuomba. Na tunaona ombi lao waliloomba likijibiwa saa hiyo hiyo Kwa sababu mstari unaofuata unaonyesha Yesu akiwafundisha namna ya kusali na ndilo lililokuwa ombi lao. Kwa hiyo kama tukizungumza kutokea kwenye Yakobo 4:3 inayosema *“Hata mwaomba, wala hampati kwa sababu mwaomba vibaya, ili mvitumie kwa tamaa zenu”* Tunaweza sema wale wanafunzi waliomba vizuri kwa sababu waliomba na walipata walichokuwa wanaomba saa hiyo hiyo.**

**Na kwa sababu hiyo tunagundua utofauti mkubwa kati ya maombi na sala maana waliomba wafundishwe kusali. Kwa lugha nzuri tunaweza kusema walikuwa wanajua kuomba lakini walikuwa hawajui kusali. Kwa sababu waliomba wafundishwe kusali, maombi yao yakajibiwa, Yesu akaanza kuwafundisha kusali. Kwa hiyo sala ni kitu kingine na maombi ni kitu kingine.**

**Lakini bado sio rahisi sana kutoa maana ya moja kwa moja ya sala kwa sababu hata Yesu hakutoa maana ya maneno hayo. Maana tunaona akianza darasa lake moja kwa moja kwa kusema basi ninyi salini hivi. Kwa hiyo wacha tutazame mambo kadhaa kuhusu sala kutokea kwenye darasa la Yesu na baadhi ya maandiko mengine yanayohusu sala ndani ya biblia.**

**TOFAUTI SITA (6) ZA SALA NA MAOMBI.**

1. **Sala ni lazima itolewe kwa Mungu, lakini maombi yanaweza kutolewa kwa mtu yeyote yule au kitu chochote kinachodhaniwa kuwa na jibu juu ya hilo jambo linalohitajika.**

**Kwa mfano;**

**Mtu anapotaka kupata kazi kwenye kampuni au shirika au taasisi, au anapotaka kujiunga na chuo, kuna kitu wanaita fomu ya maombi ya nafasi ya kazi au fomu ya maombi ya nafasi ya masomo ambayo mwombaji anatakiwa aitume kwenye kampuni au shirika au chuo husika. Hayo pia huitwa maombi.**

**Mfano tena unaweza sikia mtoto akiomba mahitaji kwa mzazi wake, nayo pia ni maombi. Unaweza ona mtu akiomba msaada kwa mtu mwingine nayo pia ni maombi. Unaweza ona mtu akiomba kitu kwa Mungu pia nayo ni maombi, kama vile Daudi alivyoomba kwa Mungu tena kwa kufunga siku saba ili mtoto wake asife.**

**Biblia ina maandiko mengi sana yanayosisitiza kuomba kwa Mungu kama vile Wafilipi 4:6 inasema *“Msijisumbue kwa neno lolote; bali katika kila neno kwa kusali na kuomba, pamoja na kushukuru, haja zenu na zijulikane na Mungu”* na Luka 18:1 inayosema “……. *imewapasa kumwomba Mungu siku zote wala msikate tamaa.”***

**Kwa hiyo maombi ni halali kabisa kibiblia maana haikukataa jambo la mtu kumjulisha Mungu haja alizonazo. Biblia inaongeza uhuru zaidi juu ya maombi inapoandika *“ombeni mtakalo lote nanyi mtatendewa”*. Yohana 15:7. Yakobo anatuambia kuhusu habari za Eliya kuomba kwa bidii mvua isinyeshe na ikawa hivyo anaongeza kusema kuomba kwa mwenye haki kwafaa sana akiomba kwa bidii.**

**Lakini Sala ni lazima iwe Kwa Mungu au kwa miungu au kwa wenye mamlaka, kwa sababu inahusisha ibada au inabeba ibada ndani yake. Sala sio lazima ibebe mahitaji ndani yake japokuwa inaweza kuwa sala na ikabeba mahitaji pia. Kwa hiyo hata kama yakiwa ni maombi lakini inapofikia yanapelekwa kwa Mungu tena kwa njia ya ibada huitwa sala. Na kwa sababu sala ni mfumo wa ibada huwa inakuwa na mitindo tofauti tofauti kulingana na utaratibu wa Mungu anayetakiwa kupokea sala hiyo. Kwenye maandiko ya agano la kale mara nyingi sana sala ilikuwa inakuwa na mtindo wa nyimbo. Ndio maana zaburi ni nyimbo japokuwa kule ndani kuna maombi na mahitaji tofauti tofauti ya watu tofauti tena kwa nyakati tofauti tofauti. Lakini pamoja na kuwa ndani yake kuna maombi mbalimbali unaona mwandishi wa zaburi akitoa mpaka muongozo kwa waimbaji namna ya kuimba. Na kwa sababu hii unaona mtindo uliotumika kuandika darasa la Yesu juu ya sala kwa wanafunzi wake kwenye kile kitabu cha Mathayo 6:9-13 ni sawasawa na ule ule uliotumika kuandika Zaburi.**

1. **Sala ni lazima itolewe madhabahuni lakini maombi yanaweza kutolewa mahali popote pale.**

**Ndio maana Daudi aliweza kuomba akiwa nyumbani kwake lakini lilipofika swala la kusali hakuweza kusali nyumbani kwake alienda nyumbani mwa BWANA na humo akatoa sala zake kwa BWANA.**

**2 Samweli 12:16 na 20 maandiko ya biblia yanasomeka hivi *“Basi Daudi akamwomba Mungu; Daudi akafunga, akaingia, akalala usiku kucha chini.* Na mstari wa 23 biblia inasema hivi “*Ndipo Daudi akainuka pale chini akaoga, akajipaka mafuta, akabadili mavazi yake; akaingia nyumbani mwa Bwana, akasali; kisha akaenda zake nyumbani kwake, na alipotaka wakamwandalia chakula, naye akala.”***

**Hapa tunaona Daudi akiwa na hamu ya kuona Mungu anamfanyia rehema kwa kumwachia mtoto wake aishi. Unaona Daudi akimwomba Mungu tena kwa kufunga na kuacha kulala kwenye kitanda chake na badala yake kulala chini kwenye sakafu kwa muda wa siku saba mfululizo. Lakini baada ya kuona maombi na dua yake hayajasikilizwa na Mungu maana alichokuwa hataki kitokee ndicho kilichotokea ingawa aliomba kwa kufunga lakini bado mtoto akafa.**

**Mstari wa 20, unaonyesha kitu pale baada ya Daudi kujua kuwa mtoto amekufa. Unaona Daudi akimaliza mfungo wake, akioga, akijipaka mafuta na kuvaa nguo zake kisha AKAINGIA NYUMBANI MWA BWANA AKASALI. Hapa tunapata kitu sasa kwamba, kumbe kwa zile siku saba alizokuwa anaomba tena kwa kufunga hakuwa anasali. Uzito wa neno hili tunalipata vizuri kwenye tafsiri ya biblia iitwayo habari njema, yenyewe imeandika hivi ule mstari wa 20 *“Kisha Daudi aliinuka kutoka sakafuni, akaoga, akajipaka mafuta na kubadilisha mavazi yake. Halafu akaenda katika nyumba ya mwenyezi Mungu na KUABUDU……”* Kwa hiyo maombi yake ya kufunga siku saba yalisababisha asiabudu Mungu kwa siku saba.**

**Hapa tunaona sasa, ile kwamba wewe ni muombaji mzuri haikufanyi uwe unajua kusali pia.**

1. **Maombi ni kama simu ya dharula (Emergency call) ambayo haihitaji gharama kubwa ili kupiga simu hiyo maana mtu anayepiga simu hiyo mara nyingi huhitaji msaada wa haraka sana.**

**Unaweza tumia hata wakati huna kadi ya simu (sim card) kwenye simu yako, unaweza kupiga simu hiyo hata kama mahali ulipo hapana mtandao (network) vizuri, pia unaweza kupiga simu hiyo hata saa umesahau neno siri (password) kwa simu yako. Lakini bahati mbaya zaidi ni kwamba simu hii inapiga namba chache sana inaweza kuwa polisi, huduma ya zimamoto na zingine kadhaa.**

**Maana yake unaweza kuomba na Mungu akasikia kilio chako na akajibu hata kama huna chaji namaanisha huna mahusiano mazuri naye. Lakini sala ni kama kupiga simu kikawaida (normal call) ambayo huwezi kupiga mpaka mahali kuwe na mtandao vizuri tena simu yako iwe na salio la kupiga. Kwa maana kwamba unahitaji kufuata maelekezo yaliyopo yanayoweza kufanikisha simu hiyo. Sala ni Maisha Kea hiyo ni lazima uwe umeunganika na Mungu sawasawa.**

**1 Wafalme 19:4-8 *“Lakini yeye mwenyewe akaendelea katika jangwa mwendo wa siku moja, akaenda akaketi chini ya mretemu. Akajiombea roho yake afe, akasema, Yatosha; sasa, Ee BWANA, uiondoe roho yangu; kwa kuwa mimi si mwema kuliko baba zangu. Naye akajinyosha akalala chini ya mretemu; na tazama, malaika akamgusa, akamwambia, Inuka, ule. Akatazama, kumbe! Pana mkate umeokwa juu ya makaa, na gudulia la maji, kichwani pake. Akala, akanywa, akajinyosha tena. Malaika wa BWANA akamwendea mara ya pili, akamgusa, akasema, Inuka, ule; maana safari hii ni kubwa mno kwako. Akainuka, akala, akanywa, akaenda katika nguvu za chakula hicho siku arobaini mchana na usiku hata akafika Horebu, mlima wa Mungu.***

**Hapa unaona Eliya akipiga simu ya dharula mbinguni kuomba msaada juu ya jambo analokutana nalo 1 Wafalme 19:1-4. Eliya alipoona anatafutwa ili auwawe kama adhabu kutoka kwa yezeberi kwa kuwaua manabii wa baali. Alipiga simu ya dharula mbinguni ambayo ni sawasawa na kupiga kengele ya hatari ndani ya ghorofa.**

**Sasa twende taratibu hapa, kile kitendo cha Eliya kujinyosha na kujiombea afe, ilikuwa ni kengele mbinguni kwa sababu haikuwa ina maana sawasawa na yale maneno yake. Kwa sababu kama angekuwa anataka kufa anakimbiaje mbele za yezeberi kwa kukiogopa kifo. Kwa hiyo ile lugha ilikuwa inapokelewa mbinguni kama ishara ya hatari japo ndani yake haikuwa na maelezo.**

**Ni sawasawa na mtu akitoa taarifa ya nyumba inaungua moto hakuna maelezo yanaambatana na taarifa hiyo ni mpaka ule moto ushughulikiwe kwanza ndipo tunaanza kutafuta maelezo ya kitu gani kilisababisha moto. Na Eliya ilikuwa hivyo, ndio maana unaona malaika akitumwa kupeleka chakula kwanza bila kuuliza kitu chochote kwa Eliya. Kile chakula kilikuwa kama huduma ya kwanza ya msaada wa Mungu kwa Eliya. Unaona Mungu amekaa kimya bila kujibu maombi yake lakini anashughulika na tatizo lake.**

**Kwa sababu jibu la maombi ya Eliya lilikuwa ni Mungu kuondoa roho ya Eliya lakini huoni Mungu akifanya hivyo unaona akimtuma malaika kupeleka chakula. Kwa hiyo**

**Eliya alikuwa amefika mwisho wa akili zake saa hiyo kwa sababu alikuwa anajua kabisa kitu anachotakiwa kukifanya lakini hana nguvu za kufanya. Angalia biblia iko wazi kabisa, kwa sababu huoni malaika akimwambia anatakiwa kwenda wapi, anaishia tu kusema safari hii ni kubwa mno kwako baada ya kumuamsha kula mara ya pili. Lakini unaona Eliya akiinuka pale chini baada ya kula na kuanza safari kwenda horebu iliyomgharimu siku 40 bila kula chakula kingine, biblia inasema akaenda kwa nguvu ya kile chakula.**

**Ingawa Eliya alikuwa anajua kitu cha kufanya, alihitaji chakula kimfikie pale alipo kwanza, maana ndani yake hakuwa hata na nguvu za kufika horebu ingawa anajua kuwa anatakiwa kufika huko. Akapiga simu mbinguni ili kutoa taarifa, ilitakiwa tuonane horebu lakini nguvu zangu zimeisha nahitaji msaada wa kutolewa hapa nilipo kuja hapo tulipokubaliana kukutana. Mtu hajanielewa kitu nasema hapa, nasema hivi; Bwana alikuwa tayari yupo horebu anamsubiri Eliya, Eliya akachoka njiani akashindwa kufika horebu ikabidi aombe kufa kama kengele (alarm) kwa Mungu, kwamba nimeshindwa kufika hapo nahitaji msaada unifuate nilipo, wa kunisaidia kufika hapo ninapotakiwa kufika, unaona Bwana akabaki horebu akamtuma malaika akampe chakula Eliya kitakachompa nguvu ya kumtoa alipo mpaka kumfikisha horebu. Sasa sikia, ule msaada ulikuwa kamili kabisa maana kile chakula kilikuwa na nguvu za kumfikisha Horebu pekeyake tofauti na hapo anahitaji chakula kingine.**

***“Akafika kunako pango, akalala ndani yake. Na tazama, neno la BWANA likamjia, naye akamwambia, Unafanya nini hapa, Eliya? Akasema, Nimeona wivu mwingi kwa ajili ya BWANA Mungu wa majeshi; kwa kuwa wana wa Israeli wameyaacha maagano yako, na kuzivunja madhabahu zako, na kuwaua manabii wako kwa upanga; nami nimesalia, mimi peke yangu; nao wanitafuta roho yangu, waiondoe”.***

**Unaona baada ya kufika horebu Eliya anakutana na neno la BWANA. Lakini mwanzo hakuweza kupata neno la Mungu japo alitumiwa malaika. Nadhani unaanza kuelewa sasa kwanini tukasema maombi ni kama simu ya dharula, maana hapa unaona Eliya hakuwa na neno la kumvusha pale alipo lakini bado alipelekewa msaada na sisi wasomaji wa agano jipya tunajua kitu biblia inazungumza kuhusu neno, “na pasipo neno hakuna chochote kilichofanyika” na tunajua kwamba Mungu huwa analituma neno ili kufanya mapenzi yake sawasawa na alivyolituma. Tena analituma neno kututoa katika maangamizi na pia analiangalia neno ili apate kulitimiza.**

**Na saa anatuma huwa anatumia anwani mahali ambapo mtu atakutana na hilo neno lenye maelekezo ya kuhakiksha anakutana na uwepo wa Mungu. Kwa hiyo neno lilitumwa horebu likutane na Eliya huko na lilipofika Eliya hakuwepo hapo, sasa angalia Isaya 50:2 “Nilipokuja mbona hapakuwa na mtu? Nilipoita mbona hapakuwa na mtu aliyejibu? Je! Mkono wangu ni mfupi hata nisiweze kuokoa?” Kwa hiyo kuna mahali alitaka kuwakuta ili awaokoe na hakuwakuta hapo. Na maandiko hapa yamekaa kwenye mtindo ambao lazima wale watu waliotakiwa kuokolewa wameleta malalamiko ya kutopata msaada wa Mungu, ndipo unaona Mungu akisema uwezo wa kuokoa ninao na nilikuja ili niwaokoe lakini sikuona mtu. Ukiunganisha na swali aliloliuliza Mungu baada ya Adam kutenda dhambi “Upo wapi?” unaelewa kwamba kumbe kuna mahali alitaka kukutana naye lakini hakuwepo.**

**Kwa hiyo Eliya alipoona hawezi kufika horebu mahali ambapo alikuwa na uhakika kabisa kwamba ndipo atapata msaada, unaona akipiga simu ya dharula kwamba hata pale ambapo natakiwa kupata msaada nimeshindwa kufika pia.**

**Na baada ya kukutana na neno la Bwana ndio tunagundua kuwa kilichomfanya apige kengele (alarm) haikuwa kufa bali mashindano yaliyokuwa ndani yake, kuona watu wamevunja agano, wamevunja madhabahu na kuwaua manabii na bado yeye pia anatafutwa ili auawe. Unaona neno likimpa maelekezo ili akutane na Mungu. Kwa lugha nyingine neno lilimtafutia kadi ya simu (sim card) na kutoa neno la siri (password) na kumpa maelekezo ya wapi asimame ili apate mtandao (network) vizuri ndipo apokee simu.**

***“Akasema, Toka, usimame mlimani mbele za BWANA. Na tazama, BWANA akapita; upepo mwingi wa nguvu ukaipasua milima, ukaivunja-vunja miamba mbele za BWANA; lakini BWANA hakuwamo katika upepo ule; na baada ya upepo, tetemeko la nchi; lakini BWANA hakuwamo katika lile tetemeko la nchi; na baada ya tetemeko la nchi kukawa na moto; lakini BWANA hakuwamo katika moto ule; na baada ya moto sauti ndogo, ya utulivu. Ikawa, Eliya alipoisikia, alijifunika uso wake katika mavazi yake, akatoka, akasimama mlangoni mwa pango. Na tazama, sauti ikamjia, kusema, Unafanya nini hapa, Eliya?***

**Baada ya neno kutengeneza mazingira na kuwasha data Eliya anaanza kuona vitu papo hapo [online] Upepo mwingi lakini BWANA hayumo, tetemeko la nchi lakini BWANA hayumo, Moto lakini BWANA hayumo na baadae sauti ya utulivu, sasa angalia baada ya kusikia sauti unaona Eliya akifanya kitu pale, anajifunika uso wake kwa vazi lake anatoka kusimama kwenye lango la pango, harakati hizi zinaonyesha maandalizi ya ibada kama yale Daudi alifanya baada ya kujua mtoto amekufa.**

**Kwa hiyo ile sauti ya utulivu mara ya kwanza ilikuwa ni wito wa ibada kwa Eliya ndio maana unaona ghafla akianza kujipanga kitu ambacho hakukifanya saa neno la BWANA limemjia. Ndipo unaona mazungumzo yakianza sasa kati ya Eliya na BWANA. Sasa sikia Eliya anarudia kitu kilekile ambacho alisema mara ya kwanza, lakini saa hii unaona BWANA anajibu. Mwanzo hakujibiwa lakini sasa anajibiwa kwa sababu ni mazungumzo yanafanyika ibadani.**

**Tofauti haikuwa haja ya Eliya tofauti ilikuwa urasmi wa mazungumzo uliorasimishwa na madhabahu. Kwenye sala ndio unaona maelezo ya kitu kinatakiwa kufanyika, kwenye emergency call huoni jibu lolote ila msaada pekeyake, lakini kwenye simu kamili unaona maelezo juu ya kitu gani kifanyike.**

1. **Sala inakutafuta mahali ulipo na kukupeleka mahali Mungu yupo lakini maombi yanamtafuta Mungu mahali yupo na kumleta mahali ulipo.**

**Nadhani unaelewa tofauti ya uzito huo maana haukosi unajua yale maneno ya Yesu “ili mimi nilipo nanyi muwepo” Kwa hiyo utaratibu ni kuwa mahali Mungu yupo na sio kumleta Mungu mahali ulipo. Maombi yanasikiwa kutoka mahali popote pale lakini swala la sala ni lazima iwe mahali alipopachagua Mungu.**

**Matendo ya mitume 10:1-4, biblia inasema hivi *“Palikuwa na mtu Kaisaria, Jina lake Kornelio, akida wa kikosi kilichoitwa kiitalia, mtu mtauwa, mchaji wa Mungu, yeye na nyumba yake yote, naye alikuwa akiwapa watu sadaka nyingi, na kumwomba Mungu daima. Akaona katika maono waziwazi, kama saa tisa ya mchana, malaika wa Mungu, akimjia na kumwambia, Kornelio!* (sasa tazama vizuri hapa) *Akamtazama sana, akaogopa akasema kuna nini, Bwana? Akamwambia sala zako na sadaka zako zimefika juu na kuwa ukumbusho mbele za Mungu”* Sasa nataka utazame lile swali la Kornelio vizuri *“Kuna nini Bwana?”* Swali hili linaonyesha ingawa Kornelio alikuwa anaomba, hakutarajia ujio wa malaika saa ile anaomba. Na pia jibu la malaika linatuchukua kwenye ngazi nyingine kuelewa nini maana ya swali la Kornelio, Malaika anasema Sala zako na sadaka zako zimefika kwa Bwana na kuwa ukumbusho. Kwa majibizano hayo tunagundua kitu kimoja kwamba ingawa Kornelio alikuwa anaomba lakini hakuwa na hitaji lolote mbele za Mungu kitu kilichofanya malaika aseme sala zako na sio maombi yako.**

**Na hakutegemea kabisa kukutana na malaika wakati anasali ndio maana akamuuliza malaika kuna nini? Kwa Lugha nyingine alikuwa anajaribu kumwambia malaika mimi sina shida yoyote inayohitaji uwepo wako hapa kwanini umetokea? Kwa sababu kama angekuwa na kitu moyoni alichokuwa anakitarajia asingeuliza swali la namna ile. Hii inatuongeza kitu hapa, Kwamba kumbe Sala inaweza kubeba vitu ambavyo unahitaji na hujui kama unavihitaji. Nasema hivi; Sala inao uwezo wa kubeba vitu ambavyo unavihitaji na hujui kama unavihitaji.**

**Kornelio alikuwa anahitaji wokovu na hajui kwamba anahitaji wokovu lakini kwa sababu ya sala zake na sadaka zake alipewa kupendelewa kwa namna ambayo kwa lugha ya watoto wa mjini tunaweza sema Mungu alijipendekeza kumpa kornelio kitu ambacho hata hakuwahi kufikiri.**

**Sala ni moja kati ya vitu vitakavyofanya Mungu aje kwenye maisha yako kwa namna ambayo anakupa vitu ambavyo unavihitaji na hujui kwamba unavihitaji. Inawezekana kabisa umejaribu mara kadhaa kumueleza Mungu hamu uliyonayo ya kufanya kazi yake kwa uaminifu lakini haujafikia kiwango kinachotosheleza Mungu kujibu hayo maombi lakini Sala itakupa nafasi ndani ya Moyo wa Mungu ya kufanya Mungu akubariki hata kwa Baraka usizowahi kuomba.**

**Sala itakupa kushinda hata vita usiyoijua, aaaah nasema hivi inawezekana kabisa wanawaza mabaya juu yako na wewe hujui lakini kwa vile ulivyo mtu wa sala Mungu anaingilia kati anapigana upande wako na ghafla unapewa macho kuona kitu Mungu amefanya unabaki kushangaa ukuu wa Mungu.**

**Kuna adui wanakuwazia kukuangamiza na wewe hujui, kuna watu wanawaza ufe lakini wewe hujui, kuna watu wanawaza ufilisike na wewe hujui, kuna watu wanapanga uaibike na wewe hujui, kuna watu wameshajaribu hata kuweka sumu kwenye chakula ili ufe na wewe hujui na sumu yao haikukudhuru ni kwa sababu yupo Mungu apokeaye sala zako na kuzifanya ukumbusho mbele zake anapigana upande wako, yule Mungu anayepokea sala zako atakupa kumiliki hata vitu usivyoweza kufikiri kuvimiliki.**

**Kwa hiyo sala ya kornelio ndio iliyofanya Mungu atume malaika kwenda kwa Kornelio kumpa kornelio maelekezo juu ya kitu gani kifanyike ili kornelio kukaa kwenye uwepo wa Mungu.**

**Sasa sikia, wokovu ni wakati ambao Mungu amesema nasi kupitia mwana wake, kwa hiyo hakukuwa na shida ya mawasiliano kati ya Kornelio na Mungu ndio maana sala na sadaka zilikuwa zinafika, lakini Mungu alikuwa amehama hapo, kwa lugha ya sasa tungeweza kusema amebadilisha namba ya simu. Kwa hiyo ili waendelee kukaa sawasawa na Kornelio Mungu anaamua kwenda kwa Kornelio kumpa namba inayopatikana. Unaona baada ya maelekezo kufuatwa mawasiliano yanapanda viwango watu wote wanajazwa Roho na kunena kwa lugha mpya. Na hii ndio njia iliyokuwa bora kuwahi kutokea maana haihitaji katibu (secretary) ili umuone Mungu unahitaji kunena kwa lugha tu ya Roho Mtakatifu ili kumfikia Mungu moja kwa moja.**

**Akaoga, akapaka mafuta, akabadili nguo kisha akaenda nyumbani mwa BWANA kuabudu. Kwa hiyo maombi yatamleta Mungu mahali ulipo lakini sala ndani yake kutakuwa na taarifa mpya ya mahali Mungu yupo. Maombi yalihitaji Mungu amsikie Daudi kutokea nyumbani kwake lakini sala ilihitaji Daudi awe nyumbani mwa Bwana.**

1. **Maombi yanamfunua Mungu kwa kiwango cha muombaji lakini sala inamfunua Mungu kwa kiwango cha Mungu.**

**Unaweza kupata kitu kwa Mungu sawasawa na wewe unavyotaka lakini pia kitu kilekile unaweza kukipata kwa Mungu yuleyule sawasawa na anavyotaka Mungu. Sasa kama kiu yako ni kuishi kwa kumpendeza Mungu furaha yako haiwi kupata unachotaka ila furaha yako inakuwa kupata unachotaka sawasawa na mapenzi ya Mungu.**

**Msisitizo huu unaona kwenye yale maandiko yanayosema *"Na huu ndio ujasiri tulio nao kwake, ya kuwa, tukiomba kitu sawasawa na mapenzi yake, atusikia. Na kama tukijua kwamba atusikia, tuombacho chote, twajua kwamba tunazo zile haja tulizomwomba".*  1 Yohana 5:14-15. Hapa msisitizo haupo kwenye kuomba ila kuomba sawasawa na mapenzi ya Mungu. Na kwa mujibu wa huyu mwandishi yeye anadai hakuna uhakika wa kujibiwa kama kile unaomba sio sawasawa na mapenzi ya Mungu. Lakini ile sentensi yetu pale mwanzo inaonyesha kuwa yote yanaweza kujibiwa haijalishi ni kwa sala au ni kwa maombi tofauti ni ubora wa majibu ndani ya moyo wa Mungu.**

* **Mfano wa kwanza.**

**Zaburi 106:13-15 *"Wakayasahau matendo yake kwa haraka, Hawakulingojea shauri lake. Bali walitamani sana jangwani, Wakamjaribu Mungu nyikani. Akawapa walichomtaka, Akawakondesha roho zao."* Kosa lao la kwanza ni kutokusubiri mpango wa Mungu juu yao, kwa hiyo walianza kuomba bila kujua mapenzi ya Mungu. Kwa sababu hiyo hawakupata jibu lililo kamilika. Ni kweli kabisa walipata jibu la maombi yao lakini halikuwa na faida kwao kwa sababu upande wake wa pili kulikuwa na ugonjwa wa kudhoofisha nafsi zao.**

**Kwa hiyo kwa lugha nzuri tunaweza kusema jibu la maombi yao lilikuwa na sumu ndani yake na Mungu kwenye mpango wake juu yao halikuwepo kabisa lakini aliwapa kwa sababu wameomba, kwa hiyo kati ya maombi Mungu asingetamani kuyajibu basi mojawapo lilikuwa ni hili. Kumbuka saa hii ni ile saa wana wa Israeli wamemlalamikia Mungu kwa sababu ya njaa yao kule jangwani kwa kufananisha na namna walikuwa wanakula kule misri.**

**Kwa hiyo Mungu aliwajibu kama vile ambavyo wanasema mtoto akililia wembe mpe, maana yake wewe unajua kabisa kwamba wembe huo utamkata lakini kama mtoto amelilia na hajui unampatia tu ajionee yeye mwenyewe. Kwa hiyo sala ni wakati unahitaji kitu sawasawa na mapenzi ya yule anayetoa lakini maombi ni wakati unahitaji kitu sawasawa na mahitaji yalivyo.**

* **Mfano wa pili**

**1 Samweli 8:4-10 *"Ndipo wazee wote wa Israeli wakakutana pamoja, wakamwendea Samweli huko Rama; wakamwambia, Angalia, wewe umekuwa mzee, na wanao hawaendi katika njia zako; basi, tufanyie mfalme atuamue, mfano wa mataifa yote. Lakini neno hilo likawa baya machoni pa Samweli, waliposema, Tupe mfalme atuamue. Naye Samweli akamwomba BWANA. BWANA akamwambia Samweli, Isikilize sauti ya watu hawa katika kila neno watakalokuambia; kwa maana hawakukukataa wewe, bali wamenikataa mimi, ili nisiwe mfalme juu yao. Kwa kadiri ya matendo yote waliyonitenda tokea siku ile nilipowatoa katika Misri hata leo, kwa kuniacha mimi, na kwa kutumikia miungu mingine, ndivyo wanavyokutenda wewe. Basi sasa, isikilize sauti yao; walakini, uwaonye sana, na kuwaonyesha desturi ya mfalme atakayewamiliki. Naye Samweli akawaambia wale watu waliotaka mfalme maneno yote ya BWANA."***

**Angalia vizuri yale maneno *"Lakini uwaonye sana na kuwaonyesha desturi ya mfalme"* maana yake Mungu alikuwa anadai wana wa Israeli waelezwe vizuri jibu la maombi yao limebeba kitu gani. Maana alikuwa anaona kabisa kwamba wanalilia wembe. Angalia yale maneno sasa 1 Samweli 8:18 *"Nanyi mtalia siku ile kwa sababu ya mfalme wenu mliyejichagulia; BWANA asiwajibu siku ile."* Kwa hiyo Mungu alitaka wakubali kabisa kupata mfalme lakini wakilia tena kwa sababu ya huyo mfalme yeye hatawasikiliza kabisa.**

* **Mfano wa tatu**

**Luka 18:1-*8 "Akawaambia mfano, ya kwamba imewapasa kumwomba Mungu sikuzote, wala wasikate tamaa. Akasema, Palikuwa na kadhi katika mji fulani, hamchi Mungu, wala hajali watu. Na katika mji huo palikuwa na mwanamke mjane, aliyekuwa akimwendea-endea, akisema, Nipatie haki na adui wangu. Naye kwa muda alikataa; halafu akasema moyoni mwake, Ijapokuwa simchi Mungu wala sijali watu, lakini, kwa kuwa mjane huyu ananiudhi, nitampatia haki yake, asije akanichosha kwa kunijia daima. Bwana akasema, Sikilizeni asemavyo yule kadhi dhalimu. Na Mungu, je! Hatawapatia haki wateule wake wanaomlilia mchana na usiku, naye ni mvumilivu kwao? Nawaambia, atawapatia haki upesi; walakini, atakapokuja Mwana wa Adamu, je! Ataiona imani duniani?"***

**Ni haki inayotolewa sio kwa sababu ya mapenzi ya mtoaji ila kwa sababu ya kuzuia usije tena. Angalia vizuri lile swali la Yesu pale chini ataikuta imani duniani? Maana yake ile kwamba unaomba na maombi yako yanajibiwa haimaanishi uko sawasawa na Mungu kiasi cha Mungu kupendezwa na wewe. Kwa hiyo anakupa haki yako lakini ghafla imani yako kwake inatindika. Kwani huajawi kuona watu wanakuwa na ombi moja kwa muda mrefu sana halafu baadae ombi lao linajibiwa na baada ya hapo huoni tena wakiendelea ni imani yao kwa Mungu kama ilivyokuwa mwanzo?**

**Sasa angalia pale kwa sulemani 1 Wafalme 3:4-5,9-13 *"Basi mfalme akaenda Gibeoni, ili atoe dhabihu huko; kwa kuwa ndipo mahali pa juu palipo pakuu. Sulemani akatoa sadaka elfu za kuteketezwa juu ya madhabahu ile. Na huko Gibeoni BWANA akamtokea Sulemani katika ndoto ya usiku; Mungu akamwambia, Omba utakalo nikupe. Kwa hiyo nipe mimi mtumwa wako moyo wa adili niwahukumu watu wako, na kupambanua mema na mabaya; maana ni nani awezaye kuwahukumu hawa watu wako walio wengi? Neno hili likawa jema machoni pa Bwana, ya kuwa Sulemani ameomba neno hili. Mungu akamwambia, Kwa kuwa umeomba neno hili, wala hukujitakia maisha ya siku nyingi; wala hukutaka utajiri kwa nafsi yako; wala hukutaka roho za adui zako; bali umejitakia akili za kujua kuhukumu; basi, tazama, nimefanya kama ulivyosema. Tazama, nimekupa moyo wa hekima na wa akili; hata kabla yako hapakuwa na mtu kama wewe, wala baada yako hatainuka mtu kama wewe. Na mambo yale usiyoyaomba nimekupa, mali na fahari, hata hapatakuwa na mtu katika wafalme kama wewe, siku zako zote"***

**Neno hili likawa jema machoni pa Bwana. Lakini pale kwa Samweli unaona “neno hilo likawa baya machoni pa Samweli na Mungu naye akasema wamemkataa yeye asiwe mfalme juu yao.” Na saa ile wanamnung’unikia Mungu kwa sababu ya chakula kule jangwani, Jibu la ile lawama lilitoka kwenye hasira ya Mungu na haikuwa mpango wa Mungu. Pia mfano ya Yesu na yule kadhi ndani yake kuna yale maneno “ili asije akanichosha kwa kunijia daima”. Mkusanyiko wa maneno haya yote kwa pamoja yanaleta maana nzuri sana katika kutofautisha kati ya sala na maombi.**

**Ile kwamba Mungu amejibu haimanishi ameridhia. Na kwa sababu hiyo ndio maana huwanyeshea mvua wema na wabaya, sio kwa sababu ameridhia ubaya wa wabaya. Kwa hiyo ukiomba sawasawa na akili yako inavyoona Mungu atakupa sawasawa na wewe unavyoona lakini ukiomba sawasawa na mapenzi yake atakupa bora kuliko ulivyofikiri tena ubora usiopimika kwa macho yako.**

**Akili za wana wa Israel ziliona kupata mfalme kama mataifa mengine ndio suluhisho la tatizo la rushwa za watoto wa Samweli bila kujua kwamba wao kutaka mfalme ni sawa na kumkataa Mungu kuwa mfalme. Kwa sababu lugha hiyo Mungu hakutaka waijue wao alimwambia Samweli pekeyake kwamba uwasikilize maana wamenikataa mimi nisiwe mfalme juu yao. Na Mungu hakuenda kuwambia jamani mimi ni mfalme juu yenu hakuna haja ya mfalme lakini anaenda kuwaeleza kitakachotokea kama wakipewa mfalme na kwa sababu hamu yao haikuwa kufuata mapenzi ya Mungu lakini kufuata mwenendo wa mataifa mengine unaona hawakutaka kujali hata hasara ya yale maombi yao.**

**Kwa hiyo maombi husukumwa na hali ya nje lakini sala husukumwa na hali ya ndani. Kwa hiyo hawakwenda kwa Mungu kutafuta maamuzi lakini walipeleka taarifa ya maamuzi yao juu ya tatizo lilipo. Macho yao yalipoona rushwa na uongozi mbaya wa wana wa Samweli yalifanya maamuzi ya kubadilisha mfumo wa uongozi uliopo na wala hawakuenda kwa Mungu kujua mpango wake ni upi juu ya utatuzi wa tatizo wanaloliona huku nje. Kwa hiyo hawakujali maamuzi yao ni mabaya kiasi gani kwa upande wa pili lakini walihakikisha wanakomaa na maamuzi yao mpaka wanapewa sawasawa na maamuzi yao.**

**Kwa hiyo sala husukuma maamuzi ya Mungu juu ya tatizo lililopo lakini maombi husukuma maamuzi ya mtu juu ya tatizo lililopo. Maombi husukumwa na namna mambo yanaonekana lakini sala husukumwa na namna mambo yalipangwa yaonekane. Maombi husababishwa na maumivu lakini sala husababishwa na tumaini. Maombi yanamleta Mungu awe kama muombaji anavyotaka lakini sala inamleta Mungu aje kama yeye Mungu anavyotaka.**

**Maombi mengi sana ni matokeo ya watu kufuatisha namna ya dunia hii, yani kujilinganisha na kiwango cha maisha cha dunia hii lakini sala ni matokeo ya mtu kufuatisha mapenzi ya Mungu. Mapenzi ya Mungu juu ya Israel ilikuwa ni yeye kubakia kuwa mfalme wao lakini wao walikuwa na hamu ya kuwa kama mataifa mengine. Kwa hiyo ombi lao lilisukumwa na namna mataifa mengine wanaishi bila kujali wao ni bora kuliko hayo mataifa mengine. Walikuwa na mfalme bora kuliko mataifa mengine lakini hawakujali kwa sababu hamu yao ilikuwa kufanana na hayo mataifa mengine.**

1. **Maombi yanalenga kubadili msimamo au mawazo au mpango wa Mungu juu ya kitu fulani lakini sala inalenga kubadili mawazo ya mtu na msimamo wa mtu na mpango wa mtu juu ya Mungu ili kuendana na Mungu.**

**Luka 22:39-46 *“Akatoka akaenda mpaka mlima wa Mizeituni kama ilivyokuwa desturi yake; wanafunzi wake nao wakafuatana naye. Alipofika mahali pale aliwaambia, Ombeni kwamba msiingie majaribuni. Mwenyewe akajitenga nao kama kiasi cha kutupa jiwe, akapiga magoti akaomba,akisema, Ee Baba, ikiwa ni mapenzi yako, uniondolee kikombe hiki; walakini si mapenzi yangu, bali yako yatendeke. [Malaika kutoka mbinguni akamtokea akamtia nguvu. Naye kwa vile alivyokuwa katika dhiki, akazidi sana kuomba; hari yake ikawa kama matone ya damu yakidondoka nchini.]Alipoondoka katika kuomba kwake, akawajia wanafunzi wake, akawakuta wamelala usingizi kwa huzuni.Akawaambia, Mbona mmelala usingizi? Ondokeni, mkaombe, msije mkaingia majaribuni.”***

**Yesu alikuwa anajua kabisa msimamo wa Mungu juu ya wakati aliokuwa nao lakini tunaona akipeleka maombi yaliyosababishwa na dhiki aliyokuwa nayo. Sasa sikia mwili wake ulikuwa unatamani kikombe kimuepuke lakini roho yake inatamani mapenzi ya baba yatimie, kwa hiyo ameenda mbele za Mungu akiwa anasema natamani kutimiza mapenzi yako Baba lakini kuna udhaifu kwenye mwili wangu unaonizuia kutimiza mapenzi yako sasa basi ombi langu kikombe kiniepuke lakini sala yangu nahitaji nguvu ili niweze kukinywea kikombe.**

**Sasa angalia Mungu aliposikia aliamua kujibu sala yake badala ya maombi yake kwa kuondoa kilichosababisha aombe. Kilichosababisha aombe ilikuwa ni dhiki, huzuni na udhaifu wa mwili wake lakini rohoni kulikuwa na sala yake. Sala inadai mpango utimie lakini apewe nguvu zaidi lakini mwili tayari una maamuzi ya kwake kwamba ni heri kikombe kiniepuke.**

**Kwa hiyo ile sala ilikuwa inalenga kumtengeneza Yesu sawasawa ili aweze kubeba mpango wa Mungu lakini maombi yake yalikuwa yanataka kubadilisha mpango wa Mungu kabisa juu ya wakati huo. Kwa lugha nyingine, maombi ya Yesu yalilenga kumbadilisha Mungu lakini sala yake ilikuwa inakubali yeye abadilishwe mpaka afanane na uzito wa kusudi la Mungu kwake. Maombi yalikuwa yanauliza Mungu kama kuna njia nyingine ya kupita ukiachana na hiyo iliyopo mbele, lakini sala ilikuwa inauliza msaada wa Mungu juu ya Yesu ili aweze kupita mahali palepale palipokusudiwa.**

**Na unaona Mungu akiamua kujibu sala yake badala ya maombi yake. Na hii inaonyesha hakuwa tayari kumsikiliza Yesu bali alikuwa tayari kumpa Yesu nguvu za kumsikiliza Baba yake.**

**Kwa hiyo sala inabeba hamu ya mtu kukaa kwenye mstari wa Mungu wakati maombi yanabeba hamu ya mtu kumleta Mungu kwenye mstari wa mtu. Maombi ni kutamani Mungu afanane na wewe wakati sala ni kutamani wewe ufanane na Mungu.**

# **SURA YA 2**

# **Shetani Anaweza Kukuhimiza Kuomba**

**Shetani anao uwezo wa kukuhimiza kuomba ili kukunyima Muda wa sala. Ndio sijakosea hii, nasema hivi, shetani anaweza akakuhimiza uombe ili aondoe sala kwenye mfumo wa Maisha yako na tayari anakuwa amekupishanisha na kitu kikubwa sana.**

**Ngoja nijaribu kwa namna hii, Shetani aliweka msukumo ndani ya Daudi kufikiri angeweza kumshawishi Mungu abadili mapenzi yake kwa kupitia maombi yake tena ya kufunga siku saba, ndivyo alivyosema yeye mwenyewe Daudi kwenye ule mstari wa 2 Samweli 12:22 “Kwa maana nalisema(nalifikiri) Ni nani ajuaye kwamba BWANA atanihurumia, mtoto apate kuishi? Shetani akiweza kuweka msukumo ndani yako wewe kujipimia kwa kiwango cha dunia tayari ameweza kuweka maombi ndani yako. Kama vile ilitokea saa wana wa Israel wanataka wapate mfalme kama mataifa mengine.**

**Kwa hiyo ndani ya mioyo yao walikuwa na kiwango chao cha ubora tayari, kwamba tukitaka kuwa bora zaidi ni lazima tufuate utaratibu wa mataifa mengine. Walichukua mataifa mengine kama kipimo cha kiwango cha ubora wa uongozi kwa hiyo wakaenda kwa Mungu ili awaongoze kama mataifa mengine na Mungu hawezi kuchanganyika ndio maana yeye akajiondoa kabisa na akasema ikiwa mtanililia kwa sababu ya mfalme mliyemuomba mimi sitaweza kuwasikiliza kabisa.**

**Sasa ngalia mahali umeandika maombi yako halafu yapime maombi hayo kama yapo sawasawa na mapenzi ya Mungu kweli au umejilinganisha na kiwango cha dunia hii?**

**Shetani akiweza kubadili kipimo chako cha viwango atabadili na nia yako na akibadili nia yako tayari ameweka maombi kwenye kinywa chako na ameondoa sala. Unaomba uwe na huduma kubwa sio kwa sababu unastahili ila ni kwa sababu ya wivu kuona mtu mwingine anafanya kuliko wewe, pole kwa sababu shetani amekuweza. Unaomba Mungu atembee na wewe ili umzidi kiongozi wako, pole maana shetani amekuweza. Unaomba Mungu akupe mafunuo yenye soko ili uwe na kanisa lenye watu wengi kuliko yule wa jirani yako, pole maana shetani amekuweza. Unaomba Mungu akupe utajiri ili uwaletee dharau waliokudharau, pole maana sio kanuni ya Mungu hiyo shetani amekuweza. Amekufanya utumie muda mwingi sana kuomba lakini ameondoa sala yako.**

**Utamshindaje Shetani Anapokuhimiza Kuomba?**

**Unaweza kushindana na hii fikra ndani yako kwa kuweka moyoni mambo machache hapa.**

* **Jambo la kwanza**

**Maisha yetu yote hapa duniani yamepangwa kwenye nyakati tangia mwanzo wa ulimwengu.**

**Tunaipata hii kwenye Matendo ya mitume 17:26-27 maandiko yanasomeka hivi *“Naye alifanya kila taifa la wanadamu kutoka katika mmoja, wakae juu ya uso wa nchi yote, akiisha kuwawekea nyakati alizoziamuru tangu zamani, na mipaka ya makazi yao; ili WAMTAFUTE MUNGU, ingawa kwa kupapasa-papasa, wakamwone, ijapokuwa hawi mbali na kila mmoja wetu”* Unapojua jambo hili ndani yako kunaingia msimamo wa kuona kusudi la kila kitu kinachotokea kwako.**

**Kwa sababu kila jambo linalotokea kwako ni kwa ajili ya kumjulisha Mungu kwako kwa kiwango kingine. Unapokwepa kuingia kwenye wakati wa Mungu maana yake unakimbia utukufu mpya ambao umefichwa ndani ya hicho ulichokutana nacho. Mungu amekupitisha hapo kama mahali pa kukutana naye ili ukishapita hapo uwe na kiwango kipya cha utukufu wake. Aaaaaah mtu hajasikia kitu ninachosema hapa, Nasema hivi hilo tatizo unalokutana nalo ni nafasi nyingine Mungu amekupa ili ajifunue kwako.**

**Na kwa sababu hiyo huwezi omba tatizo liondoke ila kauli yako na furaha yako itakuwa Mungu ajulikane hapo. Atajulikanaje Mungu ambaye ni Bwana wa Vita kama kusipokuwa na vita, atajulikanaje Mungu mpaji kama vitu vyote vikiwepo, alileta ugonjwa ili Mungu mponyaji ajulikane, Alikupitisha mahali hakuna maji ili Yesu aliye maji ya uzima ajulikane, alikupitisha mahali hapana njia ili Yesu aliye njia kweli na uzima ajulikane, alikupitisha mahali hauoni kitu cha kufanya huoni uanze wapi na huoni utamalizia wapi saa hiyo sio saa ya kukata tamaa wala sio saa ya kufunga na kuomba ili akutoe hapo bali ndio saa ya kufurahi na kumshukuru Mungu kwa sababu yeye ni mwanzo tena ni mwisho atatokea saa hiyo na ulimwengu utashangazwa na kuinuliwa kwako. Unapoomba Mungu akutoe hapo maana yake unakataa kumfahamu Mungu kwa kiwango kingine, Maana biblia inasema alikuleta hapo ili umtafute haijalishi ni kwa Imani yako ndogo ya kupapasa-papasa lakini yeye ni mwaminifu ataonekana kwako.**

**Mungu anasubiri tu uache kuhangaika na ujue ndani yako kwamba sio wenye mbio washindao, mpaka ujue huwezi kutoka hapo kwa jitihada zako mwenyewe. Maana alisema msijisumbue kwa neno lolote maana hakuna mtu ambaye kwa kujisumbua kwake aweza kujiongeza hata urefu wake, na ikiwa hilo lililo dogo hamuwezi unafikiri kitu gani unaweza fanya kwa kujisumbua kwako?**

* **Jambo la pili**

**Mungu hufanya kila kitu kwa shauri la Mapenzi yake.**

**Waefeso 1:11, Kwa sababu hiyo salama yetu ni kukaa na kufanya mapenzi yake tu. Naye aliyenipeleka yu pamoja nami, hakuniacha peke yangu; kwa sababu nafanya siku zote yale yampendezayo, Yohana 8:29. Na huu ndio ujasiri tulio nao kwake, ya kuwa, tukiomba kitu sawasawa na mapenzi yake, atusikia. Na kama tukijua atusikia tuombacho chote, twajua kwamba tunazo zile haja tulizomwomba. 1Yohana 5;14-15. Mungu hawezi kukuacha ikiwa unafanya mapenzi yake kwa hiyo hata kwenye hilo jaribu ulilonalo hajakuacha uingie mwenyewe yupo pamoja na wewe, na kwa sababu hiyo huhitaji kugombana nalo maana yupo anayepigana kwa ajili yako. Nasema hivi, huna uhakika kama Yesu yupo pamoja na wewe ndio maana ulipokutana na jambo gumu ulikimbilia mlimani kuomba ukamuacha Yesu ndani ya tatizo lako. Na wakati mwingine upo naye kabisa na unajua uko naye lakini huamini kama nguvu alizonazo zinaweza kukusaidia kutoka katika jambo hilo ulilokutana nalo.**

**Kwa hiyo huombi akutoe au akupe maelekezo juu ya kitu cha kufanya lakini unamuamsha akutie nguvu za kuomba msaada kwa Yesu mwingine tofauti na huyo uliyenaye. Utasema unaongea kitu gani, kuna wakati Yesu alikuwa na wanafunzi wake kwenye boti, na ghafla ile boti ikaanza kuzama na saa hiyo Yesu alikuwa amelala kwenye shetri, Wanafunzi wake wakahangaika kutoa maji ndani ya boti ili boti isizame, walipokumbuka kuwa wapo na Yesu na amelala, wakamwamsha Yesu ili awasaidie kutoa maji kwenye boti, wakasema Mwalimu si kitu kwako kwamba tunaangamia? Yesu akaamka akaukemea upepo, akaiambia bahari, nyamaza utulie.**

**Upepo ukakoma kukawa shwari kuu, Akawambia, mbona mmekuwa waoga? Hamna Imani bado? Wakaingiwa na hofu kuu, wakaambiana, Ni nani huyu basi hata upepo na bahari humtii? Walikuwa na Yesu na hawakuamini uwezo alionao juu ya kitu walichokutana nacho. Inawezekana kabisa ukaamini uwepo wa Yesu lakini usiamini nguvu zake juu ya hicho kitu unakutana nacho. Kwa hiyo umemuacha alale na hata umejitahidi kumuamsha lakini umemuamsha huku huna Imani naye kwamba anaweza kukusaidia. Ukijua jambo hili litakujengea Imani ndani yako kwa namna ambayo hakuna kitu kitatikisa moyo wako kwa namna ya kukufanya ushindwe kumpa heshima yake anayostahili Mungu. Saa unakutana na dhoruba kwako itakuwa njia ya kumjua Mungu zaidi maana hapo amekuleta ili ajifunue kuwa hata bahari na upepo vyamtii. Moyo wako utafurahi ndani yako hata katikati ya dhoruba maana ni nafasi yako ya kumjua Mungu.**

**1 Yohana 5:14-15. Kuna tofauti kubwa sana kati ya mapenzi ya Mungu juu ya kitu fulani na mapenzi ya Mungu juu ya maombi ya kitu fulani. Ujasiri unaozungumzwa hapa ni wa kujua kuwa tunachoomba tunakiomba sawasawa na mapenzi ya Mungu. Hapa kumetofautishwa kitu unachoomba na unavyokiomba. Kwa hiyo inawezekana ukaomba kitu sahihi lakini ukaomba isivyo sahihi. Hebu tulitazame hili kutokea kwenye maombi ya kwenye ndoto ya sulemani kule Gibeoni 1Wafalme 3;5-15. *Mungu akamwambia, kwa kuwa umeomba jambo hili, wala hukujitakia maisha ya siku nyingi; wala hukutaka utajiri kwa nafsi yako; wala hukutaka roho za adui zako; bali umejitakia akili za kujua kuhukumu; basi tazama nimefanya kama ulivyosema. Na mambo yale usiyoyaomba nimekupa, mali na fahari, hata hapatakuwa na mtu katka wafalme kama wewe, siku zote.***

**Hapa unaona mapenzi ya Mungu juu ya kitu sulemani alichoomba, kilimfanya apewe hata yale asiyokuwa ameomba. Kwa hiyo Mungu alipenda kitu sulemani alichoomba bila kujali alivyoomba. Lakini kwenye kile kitabu cha Yakobo 4:2-3 *“Mwatamani, wala hamna kitu, mwaua na kuona wivu, wala hamwezi kupata, mwafanya vita na kupigana, wala hamna kitu kwa kuwa hamwombi! Hata mwaomba, wala hampati kwa sababu mwaomba vibaya, ili mvitumie kwa tamaa zenu”*.**

**Hapa unaona mambo mawili, la kwanza hamna kitu kwa sababu hakuna mlichokiomba, hapo inazungumza juu ya kitu gani cha kuomba yani kipi ni mapenzi ya Mungu kwa wewe kukiomba. Lakini jambo la pili ni lile hata mnaomba lakini hampati kwa sababu mwaomba vibaya, hapa anazungumza mapenzi ya Mungu juu ya wanavyoomba. Kwa hiyo unaweza usijue kabisa kitu cha kuomba na pia unaweza kujua kitu cha kuomba lakini usijue namna ya kukiomba hicho kitu unachokiomba. Hapa tunagundua sasa kwamba si kila kuomba kunakuwa sahihi na pia si kila kitu kinahitaji maombi.**

**Kwa mfano biblia inazungumza wazi kuhusu Baraka, watu walipojua kuwa ni haki yao kubarikiwa wameichukua tayari kama ajenda ya maombi wanafunga na kuomba Mungu nibariki Mungu tubariki wakati ndani ya biblia tayari kitu hicho kinajibu lake kwenye maandiko mengi tu ikiwepo waefeso 1:3*“aliyetubariki kwa Baraka zote za rohoni”* Kumbe tumebarikiwa tayari kwa mstari huu na mingine tunajua kuwa Baraka sio ajenda ya maombi ukiwa ndani ya kristo.**

**Msisitizo mkubwa ni kujua kweli ambako ndiko kunakuweka huru kuliko hata maombi yanavyoweza kukuweka huru. Na kwa sababu hiyo haijalishi hali yako usemi wako unatakiwa tu kubakia pale kwamba Yesu unastahili. Usije ukakubali kubadili ibada yako kwa sababu tu ya yale matatizo uliyonayo. Mungu akupe moyo wa shukurani hata katikati ya tanuru la moto inaweza isiwe rahisi sana lakini ni ushindi mkubwa sana dhidi ya shetani. Kuna mambo huhitaji kuyaomba ili uyapate ila unahitaji kukua tu, na kwa sababu hiyo haijalishi unaomba kiasi gani hutapata mpaka umekua. Sasa basi hakuna haja ya kupoteza muda kuomba kitu ambacho hakitegemei maombi yako ili ukimiliki. Imani hii itakupunguzia ajenda zako za maombi na mwisho wa siku utakuta una furaha tu wakati wote na moyo wa shukrani kwa kila jambo linalotokea.**

* **Jambo la tatu**

**Mungu Baba anajua kitu unachotaka kabla haujamwomba.**

**Mathayo 6:8. Hii itakupa ujasiri mkubwa sana mbele za Mungu. Maana ni heri kukaribia ili usikie, Kwa sababu hiyo huhitaji kumueleza Mungu juu ya biashara yako iliyoharibika maana anajua tayari, huhitaji kumueleza Mungu juu ya ugumu wa maisha unaokutana nao maana anajua tayari, huhitaji kumueleza Mungu juu ya ndoa yako inayotaka kufa maana anajua tayari, Kitu pekee unachohitaji ni kwenda kwake kwa moyo wa shukrani ukijua Yupo Mungu anayejishughulisha sana na mambo yetu, anajua kutoka na kuingia kwetu, hakuna neno lolote asilolijua kutoka katika vinywa vyetu, Imani hii itakupa ujasiri wa kumshangilia Mungu hata kama mbele yako ukuta wa Yeriko bado umesimama, utamshangilia Mungu hata kama uko gerezani maana unao uhakika kwamba Mungu anaweza kukuokoa na hilo tatizo na hata asipokuokoa bado huwezi kubali kupiga goti mbele ya tatizo ulilonalo.**

**Hutakaa upoteze muda juu ya tundu la simba lililotokea bali utaendelea kuabudu Mungu kama ulivyo utaratibu wako tangia hapo. Na Mungu hawezi acha tundu la simba likukwamishe, maana anataka ajifunue hapo na kuwa Mungu wa kuabudiwa na kila mtu katika taifa lako. Ila atafanya hivyo kwa vile unamtumikia daima.**

* **Jambo la nne**

**Ikiwa upo ndani ya Kristo au una ushirika naye, hakuna kitu kibaya kitakupata isipokuwa Mungu mwenyewe ameruhusu kikupate.**

**Ayubu 1:12 *“Bwana akamwambia shetani, Tazama yote aliyo nayo yamo katika uwezo wako; lakini usinyooshe mkono wako juu yake yeye mwenyewe”* Basi shetani akatoka mbele za uso wa Bwana. Kumbe mitihani anakutana nayo ayubu ni vile tuu Mungu ameruhusu shetani amguse, wamekaa mahali kujadili Mungu na shetani kwa habari za Ayubu. Hii huwa inanipa ujasiri mwingi mnoo wa kumshukuru Mungu hata kama kwa kawaida hakuna sababu yoyote inayoushawishi moyo kumshukuru Mungu.**

**Kwa sababu naelewa sasa kwamba hakuna namna shetani anaweza kuwa na nguvu za kugusa maisha yangu na kitu chochote kinachonihusu isipokuwa Mungu yupo. Biblia inaeleza pia kwenye Mathayo 4:1, Yesu alipandishwa na Roho nyikani ili ajaribiwe, nasi tunajua kabisa yule mjaribu alikuwa ni shetani. Kwa hiyo Roho ndiye aliyepanga appointment kati ya Yesu na shetani kule jangwani. Na kwa sababu hiyo Yesu alijaribiwa na yule mjaribu chini ya uwepo wa Roho mtakatifu.**

**Tunaona pia kitu kile kile kwa Ayubu unaona biblia ikionyesha kuwa kumbe shetani alimuona Ayubu lakini hakuweza kumgusa mpaka pale aliporuhusiwa na Mungu. Shetani alifika kwa Ayubu mara ya kwanza lakini hakuweza kufanya chochote, hii inanifanya nitambue kuwa uwepo wa shetani mahali nilipo haunipunguzii kitu chochote wala kuharibu kitu chochote maana uwezo huo hana isipokuwa ameruhusiwa na Mungu.**

**Shetani alikuwepo na Ayubu hakujua na wala hakikumpunguzia kitu chochote. Aliyetengeneza makubaliano ya Yesu na shetani kukutana kule jangwani ni Roho. Kutokea hapa sina haja ya kupoteza muda kwa kushughulika na uwepo wa shetani kwa sababu hana uhalali wa kugusa maisha yangu wala chochote kinachonihusu.**

**Nimejifunza kumuona Mungu hata katikati ya mabaya, Maana Shadrack, Meshack na Abedinego walikutana na Yesu kwenye tanuru la moto. Ingewezekana kabisa wakajisemea “tufunge siku tatu ili hili tanuru lizime” watakapotupwa moto usiwadhuru kule ndani lakini walikuwa na Imani ya kutosha kwamba katikati ya moto huu yupo Mungu na ametuletea hii ili atutumie sisi kujulikana kwa mfalme na hawa walioko huku nje. Kwa hiyo kama wangeshindwa kukubali kuingia ndani ya tanuru walikuwa wanamkwamisha Mungu aliyepanga kukutana nao ndani ya tanuru.**

**Tundu la simba kwa Daniel lililetwa kwake shetani alikuwa anatafuta kumuongeza ajenda ya Maombi ili ampunguzie muda wake anaotumia kwenye sala. Kumbe kuna wakati shetani anaweza kukuletea vitu ambavyo vinashawishi sana uombe. Angalia kitu kwenye Daniel 6;10*“Hata Danieli alipojua ya kuwa yale maandiko yamekwisha kutiwa sahihi, akaingia nyumbani mwake, (na madirisha katika chumba chake yalikuwa yamefunguliwa kukabili Yerusalemu:) akapiga magoti mara tatu kila siku akasali, akashukuru mbele za Mungu wake, kama alivyokuwa akifanya tokea hapo.” Hata alipojua alipiga magoti mara tatu kila siku, AKASALI, AKASHUKURU mbele za Mungu wake kama alivyokuwa akifanya TOKEA HAPO.***

**Daniel ushindi wake ulitegemea sana hii angeweza kuacha kusali na kushukuru na badala yake aombe wale simba kule kwenye tundu la simba wafe ili atakapo tupwa kule ndani akute simba hawako ili awe salama, ingewezekana kabisa Mungu akasikia maombi yake lakini angekuwa amepoteza kitu kikubwa sana ndani ya moyo wa Mungu kwa muda wa siku thelathini. Jaribu lake halikuwa tundu la simba lilikuwa ni kuona kama atabaki kwenye mfumo aliokuwa nao wa kupiga magoti kusali na kushukuru mbele za Mungu mara tatu kwa siku kama mwanzo au atatumia ratiba hiyohiyo ili kumueleza Mungu habari za tundu la simba.**

**Lakini Daniel hali akijua kabisa kuwa yale maandiko yametiwa muhuri, wala hakubadili mfumo wake wa sala. Mtihani huo Daudi alifeli alikuja kukumbuka sala baada ya kuwa ameomba na maombi yake yamekataliwa na Mungu. Natamani Mungu akupe kumpenda Mungu ndani ya moyo wako kwa kiasi ambacho hautakubaliwa sifa zake zichukuliwe na matatizo yako. Haijalishi umejua kabisa kuwa hiyo kazi unayofanya utafukuzwa haina haja ya kuogopa endelea tu kuabudu Mungu na kumshukuru siku zote na Mungu unayemtumikia daima atakuokoa na hicho unakutana nacho. Aaaah!! nasema hivi, Huyu Mungu ambaye unamwabudu siku zote aweza kukuokoa na hilo tatizo unaloliona kubwa, Kwa Daniel ilikuwa tundu la simba hawezi shindwa kwa hiyo biashara yako, hawezi shindwa kwa hiyo huduma yako, hawezi shindwa kwa hiyo ndoa yako, hawezi shindwa kwa huo ugonjwa unaumwa, Ni yule unayemwabudu na kumshukuru daima. Uambie moyo wako na nafsi yako na mwili wako kwamba haijalishi nitakutana na kitu gani heshima yangu na ibada yangu kwa Mungu haiwezi kuchukuliwa na kitu chochote Maana yeye ni Mungu wangu asiyebadilishwa na chochote aaah!!.**

**Paulo anaandika kwenye kitabu cha Warumi 8;31-39 *“Basi, tuseme nini juu ya hayo? Mungu akiwapo upande wetu, ni nani aliye juu yetu? Yeye asiyemwachilia Mwana wake mwenyewe, bali alimtoa kwa ajili yetu sisi sote, ATAKOSAJE KUTUKIRIMIA NA MAMBO YOTE PAMOJA NAYE? Ni nani atakayewahukumia adhabu? Kristo ndiye aliyekufa; naam na zaidi ya hayo, amefufuka katika wafu, naye yuko mkono wa kuume wa Mungu; tena NDIYE ANAYETUOMBEA. Ni nani atakayetutenga na upendo wa Kristo? Je! Ni dhiki au shida, au adha, au njaa, au uchi, au hatari, au upanga? Kama ilivyoandikwa ya kwamba kwa ajili yako tunauawa mchana kutwa, Tumehesabiwa kuwa kama kondoo wa kuchinjwa. LAKINI KATIKA MAMBO HAYO YOTE TUNASHINDA, NA ZAIDI YA KUSHINDA, KWA YEYE ALIYETUPENDA. Kwa maana nimekwisha kujua hakika ya kwamba, wala mauti, wala uzima, wala malaika, wala wenye mamlaka, wala yaliyopo, wala yatayokuwapo, wala wenye uwezo, wala yaliyo juu, wala yaliyo chini, wala kiumbe kinginecho chote hakitaweza kututenga na upendo wa Mungu ulio katika Kristo Yesu Bwana wetu.”* Nitaabudu Mungu wa kweli pekee na kumshukuru yeye siku zote.**

**Maana yupo anayetuombea kazi yangu ni kutangaza wema na fadhili zake tu, kazi yangu ni kutangaza uweza wake maana anastahili pekeyake kupokea sifa na heshima na ibada ya moyo wangu. Mauti haitachukua nafasi yake wala uzima hautachukua nafasi yake, sitakaa nikwame kama pale alikwama Daudi maana yupo mwenye mamlaka anakaa ndani yangu na mimi na kaa ndani yake na neno lake nimeliweka moyoni mwangu ili nisije nikamtenda dhambi, anajua mahali napitia hata kabla sijajua, haijalishi adui wangapi wanatoka kupigana na mimi ninachokijua ni kwamba walio upande wangu ni wengi kuliko wale walio upande wao.**

**Haijalishi nimewekwa chini nipigwe mawe kama Stefano Macho yangu yatafunguka kumtazama yule Mwanamume aliyepigwa msalabani kwa ajili yetu, hakuna tena hukumu ya adhabu juu ya walio ndani ya Kristo Maana sheria ya Roho wa uzima imetutenga mbali na sharia ya dhambi. Ninachojua mimi ni mboni ya jicho lake, tena amenichora kwenye vitanga vya mikono yake, alinijua kabla sijatoka tumboni mwa mama yangu akanitakasa, tena hatua zangu zimeshikamana sana na hatua zake, kitu gani kichukue sifa za moyo wangu kwa mwanamume huyu Yesu?**

**Uhakika huu unanipa ujasiri wa kutembea kwa ujasiri maana ninaye aliye mkubwa kuliko muonekano wangu, yuko mmoja mbaye ni maji saa nina kiu, yeye ni chakula nikiwa na njaa, yeye ni njia hata mahali ambapo hapana njia.**

# **SURA YA 3**

# **Mafundisho Ya Yesu Kuhusu Sala**

**Yesu hakuwafundisha wanafunzi kusali mpaka wao walipoomba kufundishwa. Wanafunzi walimuona Yesu akisali wakatambua kuwa wao hawajui kusali, wakakumbuka jinsi Yohana alivyowafundisha wanafunzi wake, kwa hiyo wakaelewa kuwa nao wanaweza kufundishwa na wakafundishika kusali. Walivutiwa na sala ya Yesu ndio maana waliomba awafundishe, kwa sababu wangeweza kwenda kujifunza kwa Yohana, maana walimuona Yohana akisali na wakagundua pia kuwa na wanafunzi wake wanasali kama Yohana kwa hiyo wangeweza kwenda kujifunza kwa Yohana na wao. Pia waligundua tofauti kati ya sala ya Yesu na sala ya Yohana na sala za mafarisayo lakini kati ya hizo zote walitamani zaidi sala ya Yesu kiasi wakataka awafundishe kusali kama walivyomwona yeye anasali.**

**Sasa sikia, mafundisho mengine Yesu alikuwa anawafundisha tu bila hata kuulizwa wala bila kusubiri wanafunzi wamuombe. Kwanini hili ni moja kati ya yale hakuwahi kuwafundisha mpaka wao wenyewe walipotaka kujifunza?**

**Tusome Warumi 8:26 tuone kitu pale *“Kadhalika Roho naye hutusaidia udhaifu wetu, kwa maana hatujui kuomba jinsi itupasavyo, lakini Roho mwenyewe hutuombea kwa kuugua kusikoweza kutamkwa”* Mstari huu huu kwenye tafsiri ya kiingereza BBE unasomeka hivi *“And in the same way the Spirit is a help to our feeble hearts: for we are not able to make prayer to God in the right way; but the Spirit puts OUR DESIRES into words which are not in our power to say”***

**Hapa tunaona kitu Roho mtakatifu anafanya anapotusaidia kuomba, mstari huu umetoa siri ya namna Roho anatusaidia. Kwa hiyo kwenye mstari huu tunapata mambo mawili, la kwanza ni uhakika wa msaada juu ya udhaifu wetu kutoka kwa Roho mtakatifu, la pili ni siri ya kitu Roho anafanya anapotusaidia. Kwa lugha nyingine ni kigezo kinachofanya msaada wake ukufikie. Kigezo chenyewe ni kwamba, lazima mtu anayesaidiwa awe na hamu ndani ya moyo wake ambayo hawezi kuitamka kwa maneno yake ndipo Roho mtakatifu afanye kazi yake.**

**Kwa hiyo kinachofanya Roho mtakatifu atusaidie sio udhaifu tulionao ila ni hamu tuliyonayo. Ngoja niweke hivi; Ile kwamba una udhaifu ni ishara kwamba unahitaji msaada lakini anayekuja kukusaidia ana vigezo vyake anavyoviangalia ili akupe msaada. Yeye haangalii udhaifu wako anaangalia vigezo alivyonavyo vinavyoonyesha ni mtu yupi anahitaji msaada alionao.**

**Kwa mfano watu wanaokopesha hela hapa nazungumzia watu wa benki au vikundi mbalimbali wanapotaka kumkopesha mtu hawaangalii mahitaji aliyonayo ila wanaangalia vigezo alivyonavyo, kwa hiyo hata akiomba apewe mkopo wa milioni hamsini lakini wakiona hana vigezo vya kupata hicho kiasi cha pesa hawampi, haijalishi wanaona kabisa kuwa uhitaji alionao unahitaji kiasi hicho cha pesa. Kwa hiyo hatapata mkopo kulingana na mahitaji yake bali kulingana na vigezo vilivyopo. Na kwa sababu hiyo mahitaji hayawi ya msingi sana ila vigezo ndicho kitu cha muhimu sana ili upate msaada. Kwa hiyo udhaifu ulionao haumfanyi Roho mtakatifu akusaidie bali hamu uliyonayo ndiyo inayomleta Roho mtakatifu kukusaidia.**

**Mtu hajasikia vizuri hapa ngoja niliweke hivi; Yakobo 4:3 *“Hata mwaomba wala hampati kwa sababu mwaomba vibaya, ili mvitumie kwa tamaa zenu”* Tafsiri ya BBE inaandika hivi *“You make your request but you do not get it, because your request has been wrongly made, DESIRING the thing only so that you may make use of it for your pleasure”***

**Hapa unaona kitu kinachosababisha mtu aombe na asijibiwe anachoomba ni kuomba vibaya kunakosababishwa na hamu mbaya ya kuomba hicho unachoomba. Kwa hiyo unagundua Mungu hatazami bidii yako ya maombi, anatazama hamu ambayo ndiyo inasukuma bidii ya maombi yako. Kwa hiyo kinachomfanya ajibu ni hamu yako ndani ya moyo na sio uwezo wako wa kujieleza mbele zake. Na hii inafanya hamu iwe muhimu zaidi kuliko maombi yenyewe kiasi tunaweza sema kiini cha maombi ni hamu.**

**Na kwa sababu hiyo kuweza kusema maombi ni hamu (prayer is appetite). Na kutokea hapa sasa unaelewa pia ule mstari wa Waefeso 6:18 unaosema hivi “Kwa sala zote na maombi mkisali kila wakati katika Roho, mkikesha kwa jambo hilo na kudumu katika kuwaombea watakatifu wote; BBE maandiko hayo yanasomeka hivi “With prayers and DEEP DESIRES…” Kwa hiyo prayers tafsiri yake ni sala na deep desire tafsiri yake ni maombi, na kwa sababu hiyo huleta maana ile ‘kwa sala zote na maombi’. Kwa hiyo kutokea hapo ni rahisi kukubali kuwa moyo wa maombi ni hamu.**

**Kinachofanya mtu aende hospitali anapoumwa sio ugonjwa anaoumwa ila ni hamu ya kuona anapona. Mtu hajasikia vizuri hii nasema hivi; Yesu hakuponya kila mgonjwa aliekuwepo Israeli wakati ule bali aliponya kila mgonjwa aliyekuwa na haja ya kuponywa ndivyo Luka 9:11 inavyosema. Na kwa sababu hiyo hakimsumbui Mungu ugonjwa ulio nao bali haja uliyonayo ya kuona unapona. Nasema hivi hakimsumbui Mungu mahitaji uliyonayo ila hamu ya kuona Mungu anakusaidia. Hakimsumbui Roho mtakatifu udhaifu ulionao ila hamu ya kuona unapata msaada juu ya udhaifu wako.**

**Yesu alijua mwili ni dhaifu, lakini alikuwa na hamu ya kuona mapenzi ya Mungu yanatimizwa hata katikati ya mwili ambao ni dhaifu na kwa sababu hiyo hamu ya kuona mapenzi ya Mungu yanatimia ndiyo iliyofanya aende gethisemane. Na ile hamu iliyokuwa ndani yake haikuwemo ndani ya wanafunzi wake ndio maana walipofika mlimani wao walilala wakamuacha Yesu aombe mwenyewe, unaona akiwaambia hamkukesha pamoja nami hata saa moja, kesheni muombe msije mkaingia majaribuni maana roho i radhi lakini mwili ni dhaifu. Alikuwa anajaribu kuwafanya wawe na hamu ile ile iliyomo ndani yake, lakini wanafunzi bado wakalala.**

**Sasa sikia Yesu alisubiri hamu ya wanafunzi kujua kusali ndipo awafundishe kwa sababu ile sala aliyowafundisha hainogi sana kama unataka vitu kwa ajili ya tamaa yako mwenyewe.**

**Uhusikaji Wa Akili Katika Sala.**

**1 Wakorintho 14:10-15 *“Yamkini ziko sauti za namna nyingi duniani, wala hakuna moja isiyo na maana. Basi nisipojua maana ya ile sauti nitakuwa kama mjinga kwake yeye anenaye; naye anenaye atakuwa mjinga kwangu. Vivyo hivyo na ninyi, kwa kuwa mnatamani sana kuwa watu wenye karama za roho, takeni kwamba mzidi sana kuwa nazo ili kulijenga kanisa. Kwa sababu hiyo yeye anenaye kwa lugha na aombe apewe kufasiri. Maana nikiomba kwa lugha, roho yangu huomba, lakini akili zangu hazina matunda. Imekuwaje, basi? Nitaomba kwa roho, tena nitaomba kwa akili pia; mtaimba kwa roho, tena nitaimba kwa akili pia.”***

**Maandiko haya yanadai akili zako ziwe na majibu angalau ya maswali matatu unapoingia kuomba.**

1. **Kwanini unatakiwa kuomba?**
2. **Namna gani unatakiwa kuomba (gharama yake ikoje)?**
3. **Nini kinatokea baada au wakati unaomba (faida yake nini)?**

**Kwa kujibu maswali haya tayari akili yako inakuwa inahusika moja kwa moja katika maombi yako. Na kwa sababu hiyo hata kama unanena kwa lugha lakini umeweza kujibu maswali haya matatu ndani yako ujue akili zako zina matunda sasa na kile unachofanya.**

* **Mfano wa kwanza.**

**1 Petro 4:7, “*Lakini mwisho wa mambo yote umekaribia; basi, iweni na akili mkeshe katika sala*”.**

**Kwa hiyo hapa unaona mstari huu unaonyesha sala inavyotegemea uelewa wako juu ya mwisho wa mambo yote, na uelewa huo ukusaidie kutengeneza utaratibu wa namna ya kusali. Kwa hiyo kinachosababisha sala hapa ni mwisho wa mambo yote kukaribia, na namna ya sala inayotakiwa ni ya kukesha na moja kwa moja kinachotarajiwa ni mwisho mwema.**

**Ule mwisho wa mambo yote utakuja na mambo mengi ambayo yanaweza kuharibu hatima yako na kwa sababu hiyo unahitaji kukesha katika sala ili hatima yako iwe sawasawa. Na saa hii haijalishi lugha utakayotumia lakini akili zako tayari zitakuwa na matunda na ile sala yako.**

* **Mfano wa pili.**

**Danieli 9:2, 20-23. Kuna ufahamu aliupata Danieli kwa kuvisoma vitabu na ufahamu huo moja kwa moja ukampeleka Danieli kwenye maombi. Lakini biblia inaonyesha pale mwanzo kabisa wa maombi yake mbinguni kulitolewa amri. Malaika akatokea katikati ya maombi ya Danieli na malaika huyu unaona moja kwa moja akikatisha maombi ya Danieli, maana biblia haionyeshi kama Yule malaika alisubiri Danieli amalize kuomba. Na Yule malaika alikuwa ameleta ile amri iliyotoka mwanzo wa maombi ya Danieli ndio maana unaona Danieli akisema Yule malaika akaniagiza, maana yake yule malaika alimpatia Danieli maelekezo ambayo yalikuwa ni amri kutoka mbinguni.**

**Kwa hiyo huoni kama yakiwa mazungumzo ya kawaida ni mazungumzo yenye maagizo ndani yake. Ndipo unaona malaika akisema “NIMETOKEA SASA, ILI NIKUPE AKILI UPATE KUFAHAMU.” Tafsiri zingine zinaonyesha mstari huu kwa namna nyingine “akanielimisha na kuniambia, “Danieli sasa nimekuja kukupa akili na ufahamu.” Unaona akieleza habari za kuzaliwa, na kufa, na kufufuka kwa Yesu pale na habari ya mambo yatakayotokea mwishoni. Kwa hiyo unaona msisitizo wa maombi unavyoambatana na msisitizo wa elimu ya maombi. Watu wengi wanaweza kuomba lakini sio watu wengi wanaweza kukubali kujifunza maombi.**

**Unaona hapa malaika akija katikati ya maombi ya Danieli kuleta akili na ufahamu ambavyo ilikuwa muhimu Danieli apate kwanza ili kusaidia imani ya Danieli juu ya jibu la Mungu juu ya maombi yake. Kwa lugha nyingine malaika anatupa picha kwamba haukutosha ufahamu alioupata Danieli kwa kuvisoma vitabu lakini bado alihitaji akili na ufahamu kutoka mbinguni juu ya maombi yake. Bado alihitaji elimu juu ya habari alizozisoma kuhusu Mungu alivyosema na Yeremia.**

**Na akili hii ni muhimu kuliko maneno ya maombi yenyewe au maneno ya sala. Kwa sababu matumizi mazuri ya akili katika sala ndio yanayotengeneza matunda ya ile sala yako, ndivyo Paulo anavyosema. Tena anatumia lugha ngumu zaidi anaposema ni afadhali maneno matano kwa akili zangu kuliko maneno elfu kwa kunena kwa lugha. Anapotumia akili ndio saa kanisa hujengwa kwa yale maombi yake.**

**Kwa hiyo kanisa wanaloomba sana bila akili zao kuwa na matunda hawawezi kuwa imara. Anenaye kwa lugha huijenga nafsi yake anayehutubu hulijenga kanisa. Kwa hiyo kinachotakiwa ili kanisa kusimama sio kinachotakiwa ili mtu binafsi kusimama. Sasa sikia ile kwamba viongozi wa dhehebu wako vizuri sana kiroho haimaanishi hawatakuwa na migogoro kati yao. Kwa sababu umoja wao hautegemei viroho vyao tu bali unategemea akili zao pia.**

**Ni rahisi sana kuomba kuliko kupata elimu ya maombi. Biblia inaandika habari za akili tofauti tofauti, na chache kati ya nyingi ni hizi hapa, akili za kujua kuhukumu, akili za kujua nyakati, akili za kuukulia wokovu na akili za kuelewa maandiko. Hizi na zingine zinatakiwa kutumika kujibu yale maswali matatu muhimu ili uweze kusali.**

**Warumi 1:28, *“Na kama walivyokataa kuwa na Mungu katika fahamu zao, Mungu aliwaacha wafuate akili zao zisizofaa, wayafanye yasiyowapasa”.* Hapa tunapata msisitizo mkubwa sana wa namna akili inavyotakiwa kuhusishwa moja kwa moja katika utendaji wa yanayotakiwa kutendeka. Kwa hiyo kuna aina sahihi ya uelewa unaotakiwa hasa kwenye maombi ili maombi yako yasiwe sababu ya kukutenga na Mungu. Ndio sijakosea hii, haukosi unakumbuka kwamba kilichosababisha mwana mpotevu aitwe mpotevu ilikuwa ni maombi aliyoyaomba kwa baba yake. Kwa hiyo inawezekana kabisa Mungu akakuacha utende yasiyokupasa kwa sababu ya kukosa elimu sahihi juu ya maombi. Usinikasirikie sio mimi nasema ni maandiko ndivyo yanavyosema. Na ndio maana unaona malaika akitokea katikati ya maombi ya Danieli na kumwambia nimekuja nikupe akili kwanza ndipo jibu la maombi yako. Kwa hiyo inawezekana kama akili hiyo angeipata mwanzo wa maombi yake asingeomba kama alivyokuwa anaomba.**

**Kwa hiyo Yesu katika mafundisho yake juu ya sala alilenga kujibu haja hii ya elimu sahihi kupatikana ili uweze kusali, sala yenye faida.**

# **SURA YA 4**

# **Mazingira Yanayotakiwa Na Sala**

* **Mazingira ya sala**

**Ni jambo Yesu aliliweka kwanza kabla ya kuendelea na darasa lake. Kumbuka hapa hatuzungumzi maombi tunazungumza sala. Kuweka msisitizo huu Vizuri ngoja nikuonyeshe kitu kutokea kwenye habari hii ya Daudi. 2 Samweli 12:16-23 maandiko ya biblia yanasomeka hivi *“Basi Daudi akamwomba Mungu; Daudi akafunga, akaingia, akalala usiku kucha chini. Nao wazee wa nyumba yake wakaondoka, wakasimama karibu naye, ili wamwinue katika nchi; lakini hakukubali, wala hakula chakula pamoja nao. Ikawa siku ya saba, yule mtoto akafa. Nao watumishi wa Daudi wakaogopa kumwambia ya kuwa mtoto amekufa, maana, walisema, Angalieni, yule mtoto alipokuwa angali hai, tulisema naye, asitusikilize sauti zetu; hatazidi kujisumbua, tukimwambia ya kuwa mtoto amekufa? Lakini alipoona ya kuwa watumishi wake wananong’onezana, Daudi alitambua ya kuwa mtoto amekufa; basi Daudi akawauliza watumishi wake, Je! Mtoto amekufa? Nao wakasema, amekufa. Ndipo Daudi akainuka pale chini akaoga, akajipaka mafuta, akabadili mavazi yake; akaingia nyumbani mwa Bwana, akasali; kisha akaenda zake nyumbani kwake, na alipotaka wakamwandalia chakula, naye akala.”***

**Daudi aliweza kuomba nyumbani kwake lakini ilipofika saa ya Kusali au kuabudu alienda nyumbani mwa Bwana. Maombi yanaweza kutolewa kutokea popote pale lakini sala kuna kitu cha ziada itadai. Maana kwenye sala kuna kicho na ibada ndani yake na heshima anayotakiwa kupata Mungu kwa sababu ni Mungu haihusiani na mahitaji ya mtu moja kwa moja. Kwa hiyo hii inatupa uhalali wa kujua uzito wa maneno ya Yesu juu ya jambo hili la mazingira. Kwa Daudi unaona akioga, akipaka mafuta, akibadili nguo zake na kwenda nyumbani mwa BWANA, sasa Yesu naye kuna vitu aliviweka kwenye mafundisho yake vikiwa vinasisitiza jambo hili la mazingira ya sala.**

1. **TOBA**

**Kutoka 33:1-5 *“BWANA akanena na Musa, Haya, ondokeni, katokeni hapo, wewe na hao watu uliowaleta wakwee kutoka nchi ya misri, waende nchi hiyo niliyomwapia Ibrahimu, Isaka, na Yakobo, niliposema, nitakipa kizazi chako nchi hii; nami nitatuma malaika aende mbele yako; nami nitawafukuza Mkaanani, na Mwamori, na Mhiti, na Mperizi, na Mhivi, na Myebusi; waifikilie nchi imiminikayo maziwa na asali, kwa maana mimi sitakwenda kati yenu; kwa sababu ninyi ni watu wenye shingo ngumu; nisiwaangamize nyinyi katika njia. Watu waliposikia habari hizo mbaya wakaomboleza, wala hapana mtu aliyevaa vyombo vya uzuri. BWANA akamwambia Musa, waambie wana wa Israel, ninyi ni watu wenye shingo ngumu; kama mimi nikiingia kati yenu dakika moja nitawaangamiza, basi sasa vueni vyombo vyenu vya uzuri ili nipate kujua nitakalowatenda”***

**Kitu natamani uone hapa ni ule mpaka uliowekwa na ile dhambi waliyofanya. Biblia inaonyesha mazingira waliyokuwa nayo hayakuzuia wao kusikia sauti ya Mungu, wala hayakuzuia ahadi ya Mungu kutimia kwenye maisha yao, wala hayakuzuia Mungu kuwa upande wao kuhakikisha wanashinda vita na kufika salama waendako, wala hayakuzuia Mungu kuwapa malaika kwa ajili ya kwenda nao bali yalimzuia Mungu kwenda nao.**

**Hii inaonyesha msisitizo uliopo kati ya aina fulani ya mazingira yanayokuwepo yanavyoweza kuweka mpaka juu ya vitu fulani kutoka kwa Mungu. Kwa hiyo wangeweza kuridhika kabisa kwa sababu Mungu bado anasema nao, au kwa sababu hajaahilisha safari ya kaanani, au kwa sababu ahadi yake ya kuwashindia dhidi ya adui zao bado haikufutwa, au kwa sababu bado anawapa malaika waende nao.**

**Lakini wakubali kutokuongozana na Mungu katika safari yao. Kwa hiyo mazingira yaleyale yaliyomruhusu Mungu kuwapa malaika, kwa wakati huo huo yalimzuia Mungu kwenda nao, msisitizo wa kitu kipo hapa sio kwenye dhambi waliyofanya ila matokeo ya dhambi waliyofanya. Kwa sababu mpaka Mungu kusema nao alikuwa ameshawasamehe dhambi yao, kwa sababu ile dhambi ilidai waangamizwe wote na Mungu amfanye Musa kuwa taifa badala yao na tunaona Musa akiomba kwa ajili ya jambo hilo na Mungu akasikia maombi ya Musa na Mungu hakufanya vile alivyotaka kufanya, kwa hiyo dhambi yao ilikuwa imeshasamehewa tayari, lakini matokeo yake yalikuwa hayajashughulikiwa ipasavyo. Utasema nimejuaje, Kitu Mungu alikiona baada ya wao kutenda dhambi ilikuwa ni shingo ngumu walizonazo. Kwa lugha nyepesi anawaambia mimi nimewasamehe dhambi yenu sitawaangamiza lakini siwezi kwenda pamoja na nyinyi tena sio kwa sababu ya dhambi yenu ila kwa sababu ya shingo zenu ngumu, mimi nikiingia kati Yenu kwa dakika moja tu nitawaangamiza wote kabisaa maana ni watu wenye shingo ngumu.**

**Kwa hiyo siwaangamizi kwa sababu ya dhambi yenu ila kwa sababu ya shingo zenu ngumu, sasa ili nisije nikawaangamiza ni afadhali mimi nisiende pamoja nanyi nitawatumia tu malaika waende pamoja nanyi, nimewasamehe kabisa dhambi yenu ndio maana ninatimiza ahadi yangu kwenu ya kuwapeleka mpaka kaanani kuwapa nchi niliyowaapia baba zenu ila mimi siwezi kwenda na nyinyi. Na unaona wana wa Israel wakisema hizi ni habari mbaya sana wakiamua kutoa vyombo vyao vya uzuri na Musa anasema kama uso wako usipokwenda na sisi usituchukue kutoka mahali hapa, shida haikuwa kwenda kaanani ila Kwenda pamoja na Mungu. Wakaingia kwenye toba tena mara ya pili.**

**Sasa sikia Musa alifanya toba Mungu akawasamehe dhambi lakini walitakiwa kufanya toba nyingine tena ya kutengeneza mazingira ya uwepo wa Mungu kwenda pamoja nao. Kutokea hapa sasa tunaelewa kitu kikubwa sana kwamba dhambi huwa inabadilisha mazingira kabisa kiasi kwamba unaweza ukasamehewa dhambi lakini usipate tena ile nafasi uliyokuwa nayo. Mtu hajasikia vizuri kitu ninachosema hapa, ngoja niweke kwa namna hii, ni rahisi sana kumsamehe mtu aliyekuibia vitu nyumbani kwako ila ni ngumu sana kumkabidhi tena funguo za nyumbani kwako, ni rahisi sana kumsamehe mtu aliyekuingizia hasara kwenye biashara yako ila ni ngumu sana kumpa tena mamlaka ile ile aliyokuwa nayo mwanzo. Ni rahisi sana kumsamehe kuliko kumuamini tena. Na ndio kitu kilichotokea Edeni baada ya mwanadamu kufanya dhambi, unaona Mungu akikamata kondoo na kuchukua ngozi yake kuwavisha ili kufunika uchi wao lakini aliwafukuza Edeni.**

**Kwa hiyo Yesu alipokuja hakuja tu kufanya dhambi zetu zisamehewe kwa sababu hata kwa damu ya kondoo walikuwa wanasamehewa, ila alikuja kuondoa dhambi. Damu ya kondoo inafunika dhambi lakini damu ya Yesu inao uwezo wa kuondoa kabisa dhambi. Kwa hiyo damu ya kondoo haiondoi hamu ya kutofanya tena dhambi wakati damu ya Yesu inao uwezo wa kukusamehe dhambi na ikaondoa na hamu ya dhambi tena na ikakupa nguvu ya kushinda dhambi tena.**

**Kwa hiyo sasa walipofanya dhambi wana wa Israel Mungu aliwasamehe lakini hakuweza kuwaamini tena kama alivyowaamini. Kwa sababu alijua kabisa kwamba ingawa nimewasamehe lakini bado shingo zao ni ngumu alikuwa anamaanisha najua wataniasi tena. Kwa hiyo toba hii ya pili ilikuwa inasimama kama mdhamini wao kwa Mungu. Toba ya kwanza ilikuwa inashughulikia dhambi waliyofanya, toba ya pili ilikuwa inashughulikia imani ya Mungu juu yao. Kwa sababu alikuwa ameshawasamehe tayari lakini hataki tena kwenda pamoja nao, toba hii ya pili ilikuwa inashughulika na kitu kilichopotea ndani ya moyo wa Mungu juu yao, na pia kushughulikia kitu kilichopotea ndani yao kwa ajili ya Mungu.**

**Kwa hiyo tunaweza kusema toba ya pili ilikuwa inashughulikia mazingira yaliyoharibiwa na dhambi. Sasa sikia, ni rahisi sana kumsamehe mtoto aliyesababisha moto na nyumba yako ikaungua yote kabisa lakini sio rahisi sana kujenga tena nyumba hiyo, kwa hiyo mtoto umeshamsamehe tayari lakini nyumba haipo tena.**

**Na kwa Mungu pia ni hivyo hivyo unapofanya dhambi ni rahisi sana Mungu kukusamehe dhambi yako lakini sio rahisi sana kutengeneza mahali palipobomolewa na hiyo dhambi. Kwa hiyo usifurahie tu kusamehewa na Mungu dhambi yako jaribu kufikiri juu ya utukufu uliopungua pale ulipofanya dhambi. Biblia ninasema wazi kabisa kwenye ile Warumi 3:23 *"kwa sababu wote wamefanya dhambi, na kupungukiwa na utukufu wa Mungu".* Na mshahara wa dhambi ni mauti, kwa hiyo unapofanya dhambi mauti ndio unachostahili kukipata, lakini pamoja na hayo utukufu umepungua tayari.**

**Kwa hiyo toba ya kwanza itashughulikia dhambi na mauti yake, lakini toba ya pili ni kwa ajili ya mazingira yaliyoharibiwa na dhambi yani utukufu. Ndio unaona pale wana wa Israel walifutiwa dhambi na adhabu yake, toba ya pili ilikuwa ya kushughulika na utukufu uliopungua.**

**Na kutokea hapo tunagundua kwamba ni rahisi sana kusamehewa dhambi kuliko kurudisha utukufu uliopungua. Ukifurahia tu kusamehewa dhambi utaenda ukiwa chini ya kiwango cha utukufu. Na kwa sababu hiyo utashangaa Mungu anaacha kwenda pamoja na wewe si kwa sababu hajakusamehe dhambi lakini huna tena vigezo vya kwenda naye kwenye njia moja. Ipo toba ya pili ambayo inashughulika na mazingira yaliyokuwa yameharibiwa na ile dhambi. Kwa hiyo ni lazima ujue kutengeneza mazingira ya uwepo wa Mungu kuwa na wewe kila wakati bila kukupungukia.**

**Inawezekana ulifanya dhambi ukang'ang'ana na Mungu akaondoa hatia yako, lakini tangia wakati huo biashara yako imepata shida, au ndoa yako imepata shida, au umefukuzwa kazi, au unapata shida kwenye ofisi yako, kama vile Mungu alivyowasamehe wana wa Israel lakini akakataa kwenda nao. Nipo hapa kukwambia ipo nafasi ya pili ya toba kwa Mungu inayoweza kushughulika na mazingira yaliyosababishwa na dhambi hata kama dhambi haipo.**

**Ni rahisi sana Mungu kukukusamehe lakini sio rahisi sana kurudishiwa nafasi uliyokuwa nayo ndani ya edeni. Watu wengi wanatengeneza na Mungu lakini wanajikuta maisha yao yapo nje ya edeni, ndoa zao zipo nje ya edeni, kazi zao zipo nje ya edeni, biashara zao zipo nje ya edeni. Na Yesu alikuwa anawaambia wanafunzi wake kitu kama hicho unapotaka kusali ni lazima ujifunze kutengeneza mazingira ili kuabudu kwako kusiwe kwa bure.**

**Umewahi kufikiri mara ngapi Mungu anakaa mbali na wewe kwa sababu anaogopa kukuangamiza. Umewahi kufikiri uwepo wa Mungu kama unaweza ukakuangamiza? Ule ugumu wa shingo za wana wa Israel ulikuwa unasababisha kama uwepo wa Mungu ukija na kuwa pamoja nao waangamizwe. Matendo ya mitume 3:19 *“Tubuni basi, mrejee, ili dhambi zenu zifutwe, zipate kuja nyakati za kuburudishwa kwa kuwako kwake Bwana”.* Toba ndio njia ambayo imewekwa kukusaidia kukaa na uwepo wa Mungu na usikuangamize na badala yake uwepo wa Mungu ulete nyakati za kuburudishwa kwenye maisha yako.**

**Kwa hiyo unaweza kuchagua kukaa na uwepo wa Mungu na ukuangamize au ukae na uwepo wa Mungu uburudike. Ni kweli kabisa uwepo wa Mungu haujaondoka kwenye maisha yako ila kuna shida mahali ndio maana hupati burudiko la huo uwepo wa Mungu Kwenye maisha yako zaidi zaidi unapata mambo mabaya. Kwa wana wa Israel ilikuwa wachague kubaki na shingo ngumu waende na malaika au washughulike na shingo ngumu waende na Mungu.**

**Na walikuwa wanajua utofauti wa kwenda na Mungu na kwenda na malaika ndio maana wakaona ni afadhali kushughulika na shingo ngumu ili uwepo wa Mungu ukija usiwaangamize. Wao walipewa dakika moja tu ya kukaa na uwepo wa Mungu baada ya hapo wanaangamizwa.**

**Tafuta kukaa na uwepo wa Mungu kwa namna ambayo utapata raha, na unaona Yesu pia akisema maneno yanayofanana na hayo Mathayo 11:28-30 *“Njooni kwangu ninyi nyote msumbukao na wenye kulemewa na mizigo, nami nitawapumzisha. Jitieni nira yangu, mjifunze kwangu; kwa kuwa mimi ni mpole na mnyenyekevu wa moyo; nanyi mtapata raha nafsini mwenu; kwa maana nira yangu ni laini, na mzigo wangu ni mwepesi.”* Sasa sikia kipimo cha kuwa umelemewa au unasumbuka na mizigo uliyonayo ilikuwa kukosa pumziko na kukosa raha. Kwa hiyo shida haikuwa mizigo shida ilikuwa pumziko na kukosa raha nafsini, ndio maana saa Yesu anawaita waliolemewa mizigo na kusumbuka na mizigo alisema na mimi ninao mzigo ila wa kwangu ni mwepesi na mimi ninayo nira ila ya kwangu ni laini, na kwa sababu ya ulaini wa nira yangu na wepesi wa mzigo wangu wewe utapata pumziko na raha nafsini mwako.**

**Kwa hiyo ukiona unaabudu Mungu lakini hupati pumziko na hupati raha nafsini mwako ujue kabisa ibada imekuwa mzigo uliokulemea au unaokusumbua. Ukiona unakaa na uwepo wa Mungu lakini hupati pumziko na raha nafsini mwako ujue kabisa huo uwepo wa Mungu umekuwa mzigo mzito uliokulemea na kukusumbua. Hata kama unanena kwa lugha ya malaika na wanadamu unahamisha mpaka milima ukiona hupati pumziko na hupati raha nafsini mwako baada ya Muda huo uwepo wa Mungu utakuangamiza.**

**Ni afadhali utubu na kurejea mpaka uhakikishe uwepo wa Mungu kwenye maisha yako unaleta raha, unaleta na pumziko unaleta na burudiko. Toba itatengeneza mazingira ya uwepo wa Mungu kuwa na wewe na huo uwepo wa Mungu ukupe raha na pumziko na burudiko. Kwa hiyo toba ni moja kati ya vitu vinatengeneza mazingira ili upate faida ya sala yako.**

**Ndio maana kabla ya sala ni lazima uhakikishe mazingira yako sawa ili ile sala yako iwe na pumziko ndani yake, iwe na raha nafsini mwako tena ilete burudiko kutoka kwenye uwepo wa Mungu. Ukishindwa hapa utafanya sala zako bure, utajikatakata na nyembe bure, utaomba siku nzima bure.**

1. **MADHABAHU**

**Kutoka 20:22-24, *“Bwana akamwambia Musa, Waambie wana wa Israel hivi, Ninyi wenyewe mmeona ya kuwa nimenena nanyi kutoka mbinguni. Msifanye Miungu mingine pamoja nami; miungu ya fedha, wala miungu ya dhahabu, msijifanyie. Utanifanyia madhabahu ya udongo, nawe utatoa dhabihu zako juu yake; sadaka za kuteketezwa, na sadaka za Amani, kondoo zako, na ng’ombe zako, KILA MAHALI NITAKAPOTIA UKUMBUSHO WA JINA LANGU, Hapo ndipo NITAKAPOKUJILIA NA KUKUBARIKIA”***

**Madhabahu ni eneo lililochaguliwa na Mungu ili hapo ajifunue kwa watu wake na kuwabariki. Na kutokea hapo tukisoma sasa ile Mathayo 6:6 pale mwishoni inasema hivi *“Na Baba yako aonaye sirini atakujazi”* Neno hili atakujazi lina tafsiriwa kutoka kwenye neno reward ambalo kwa tafsiri nyingi zaidi lina maana kumpatia mtu faida yake mwenyewe au mshahara au Kitu kilichoahidiwa kwa kiapo au kurudisha.**

**Kwa hiyo unaona Mungu anapokuja kumjazi mtu anadai wakutane madhabahuni yani pale mahali amepachagua kulikalisha jina lake. Kwa hiyo kwa mtu anayetoa Sala anahitaji madhabahu maana si tu kwamba anatoa ila wanakutana pale ili kubadilishana, Mungu anapokea ibada na mtu anapokea faida ya ibada yake. Kwa hiyo kutokea hapa sasa ni rahisi sana kuelewa yale maandiko ya Mathayo 15:8-9 *“Watu hawa huniheshimu kwa midomo; ila mioyo yao iko mbali nami. Nao waniabudu bure, wakifundisha mafundisho yaliyo maagizo ya wanadamu”.* Hapa tunaona kwamba wanapoabudu walitakiwa wapate faida lakini sasa kwa kuwa wananiheshimu kwa midomo tu na sio kwa mioyo yao basi kuabudu kwao ni bure, maana yake hawana faida na ibada yao.**

**Kwa hiyo unaelewa sasa huwezi kutenganisha sala na madhabahu. Kwa sababu sala imebeba ibada na kwa sababu imebeba ibada hutakiwi kuabudu bure maana yake kuna mshahara kwa wale wanaobudu na sehemu Mungu ameweka kukutana na watu wake ili awape mishahara yao ni madhabahuni.**

**Unaona alipotaka kumbariki Ibrahimu alimpa maelekezo ya kutengeneza madhabahu, alipotaka kusema na Musa alimpa maelekezo ya kutengeneza madhabahu. Eliya alipotaka Mungu wake ajulikane alianza kwa kutengeneza madhabahu ya Bwana iliyokuwa imeharibika. Unaweza ukamsikia Mungu popote lakini kuna vitu hasemi mpaka amedai madhabahu. Na kwa sura hii tunayoenda nayo madhabahu sio lazima iwe kanisani. Daudi hakuwa kanisani lakini alijua kitu cha kufanya ili kuweka uwepo wa Bwana umjilie na kumfunika.**

**Gideoni alitoa sadaka yake kwenye mwamba, maana haikuwa rahisi sana kutoa kwa utaratibu wa kawaida ni Mungu mwenyewe aliamua kumpa maelekezo mapya kwa ajili ya saa hiyo tu, na baadaye akamuelekeza kubomoa madhabahu ya baali iliyokuwa nyumbani kwa baba yake na ndipo madhabahu ya Bwana ikajengwa na hapo akapata maelekezo ya vita iliyokuwa mbele yake.**

**Musa alipofika mahali kijiti kinawaka lakini hakiteketei alipewa maelezo ya kuvua viatu vyake maana mahali hapa ni patakatifu. Palikuwa patakatifu Musa hakujua, Mungu akaamua kujifunua akamdai avue viatu ili kutengeneza mazingira ambayo Mungu anaweza kuachia kitu alichobeba.**

**Sasa sikia, Viatu havikumzuia Musa kuona kijiti kinawaka lakini hakiteketei, wala havikumzuia kusikia sauti ya Mungu kutoka kwenye kile kijiti. Lakini viatu vilimzuia Musa kuona maana ya maono ama sababu iliyofanya kijiti kiwake bila kuteketea. Alipotaka kujua sababu akasema nitageuka nione maana ya maono haya ndipo akasikia sauti ikisema usikaribie mahali hapa vua viatu vyako kwanza maana mahali hapa ni patakatifu. Tunajua ujumbe aliokuwa nao Mungu saa ile ilikuwa ni habari za ukombozi wa Israel kule misri kwa hiyo zilikuwa ni habari njema, lakini ilitegemea utii wa Musa juu ya maelekezo aliyopata.**

**Kwa hiyo inawezekana kabisa kama Musa angekataa kuvua viatu Mungu asingesema kilichomleta. Musa angeondoka pale na furaha ya kuonana na kichaka kinachowaka bila kuteketea ila hajapokea kitu maana alishindwa kujenga madhabahu ya kupokelea. Na hapa madhabahu ilitaka utii tu wa Musa kukubali kumpa Mungu heshima anayoitaka, kwa lugha ya agano jipya Musa alitakiwa kuabudu tu ili Mungu atoe kitu kilichomleta. Na kwa mujibu wa 1Samweli 15:22 *“Angalia kutii ni bora kuliko dhabihu, na kusikia kuliko mafuta ya beberu”.* Kwa hiyo utii wa Musa ndio uliohitajika ili kutengeneza madhabahu ya kupokelea ujio wa Mungu kwa Musa na Mungu kusema kilichomleta.**

**Na unaona haya maelekezo yakiwa tofauti kabisa na utaratibu uliokuwepo wa kujenga madhabahu Musa angeweza kukataa na ibada yake ingekuwa bure, asingepata faida yoyote kwa kile alichokuwa anaona. Kwa daudi pia alipata maelekezo ndani ya moyo wake kwamba kwa kunyosha mikono yangu juu naweza unganisha na Imani yangu na nikatengeneza madhabahu hapa na nikamskia Mungu hapa.**

**Waebrania 11:6, inasema kila amwendeaye lazima aamini kwamba yupo naye huwapa thawabu wale wamtafutao. Imani ya Daudi ilifanya atengeneze madhabahu pale pale alipokuwepo na Mungu akapokea ibada yake. Imani ya Musa ilifanya avue viatu ili kutengeneza madhabahu, Imani ya Gideoni ilimfanya atoe sadaka pale kwenye mwamba na Mungu akatazama sadaka yake. Kumbukumbu la torati 12:13-14 *“Jihadhari usitoe sadaka zako za kuteketezwa katika kila mahali upaonapo; bali katika kila mahali atakapopachagua Bwana katika kabila zako mojawapo, ndipo utakapotoa sadaka zako za kuteketezwa, ndipo utakapotenda yote nikuamuruyo”*. Kwa kuunganisha na ile kutoka 20:24 Hapo ndipo nitakapokujilia na kukubarikia. Unaona ni kitu kinachohusisha Imani yako moja kwa moja ili kupata maelekezo kwa sababu kusikia ni bora kuliko mafuta ya beberu na Imani chanzo chake ni kusikia, kwa hiyo masikio yako ni muhimu sana ili upate maelekezo binafsi ili kutengeneza mahali ambapo Mungu atajifunua kwenye maisha yako.**

**Kumbe kuna watu wengi sana Mungu anakuja kwao ili awabariki lakini anakosa ushirikiano wao anabaki na Baraka zake na wao wanabaki kuwa waabuduo bure. Inawezekana kabisa alitokea kwenye maisha yako akupe maelekezo ya kufanikiwa kwako ulikataa kutengeneza madhabahu akaondoka na upako wake. Biblia inasema nilisema nawe katika wakati wa kufanikiwa kwako lakini hukutaka kusikia na kwa sababu hiyo nikarudi na upako wangu niliokuja nao ili ukufanikishe. Luka 19:41-44 *“Alipofika karibu aliuona mji, akaulilia, akisema laiti ungalijua, hata wewe katika siku hii, yapasayo Amani! Lakini sasa yamefichwa machoni pako……..”***

**Biblia haituelezi nini kingetokea kama Musa angekataa kuvua viatu ili kuona maono yale, inawezekana kabisa ilkuwa ndio nafasi pekee kwa wana wa Israel kupata msaada. Inawezekana Mungu amekuja mara kadhaa akupe maelekezo lakini hukutaka kusikia. Inawezekana kabisa hali ngumu uliyonayo imesababishwa na ukaidi wako mwenyewe alikuja kwako hukutaka kusikia.**

**Jifunze kupata utulivu wa kusikia kila unaposogea mbele za Mungu kwa ajili ya sala maana ni heri ukaribie ili usikie. Kwenye kusikia kuna thawabu yako kuliko kwenye kitendo unachofanya, ndio biblia inavyosema kwa sababu biblia inatuambia juu ya sala za mafarisayo ambao hawakuwa na thawabu kwa Mungu. Walifanya sala lakini hawakufanya sawasawa na maelekezo ya Mungu. Kwa hiyo thamani ya sala haitegemei sala yenyewe inategemea mazingira ya sala yenyewe. Na Mungu analipa kulingana na mazingira sio kulingana na kitendo cha kusali, ni muhimu sana kusikiliza kitu Mungu anaachia ndani ya moyo wako kama maelekezo kuhusu mazingira ya sala.**

**Maana unaweza ukasali na bado Yesu akija akakuona wewe mnafiki tu. Na ndio maana ya yale maneno, wao huniheshimu kwa midomo yao lakini mioyo yao iko mbali nami na kwa sababu hiyo kuwa wanasali bure. Kwa hiyo hakimsumbui sana Yesu kuabudu kwako ila unafanya sawasawa na maelezo uliyopewa? Inawezekana kabisa unasali tena kwa muda mrefu sana lakini Yesu anakuona mnafiki tu sio kwa sababu hausali ila sala zako zinafuata mafundisho ya wanadamu na sio mafundisho ya Mungu. Usinikasirikie ndio biblia inavyosema, inawezekana kabisa una miaka mingi sana kwenye sala lakini hauna faida kwenye hicho unachofanya ni kwa sababu kicho ulichonacho ni mafundisho ya wanadamu tu na wala sio ya Yesu.**

**Angalia Daniel alivyosali na hayo maelekezo aliyatoa wapi Danieli 6:10 *“Hata Danieli, alipojua ya kuwa yale maandiko yamekwisha kutiwa sahihi, akaingia nyumbani mwake, (na madirisha katika chumba chake yalikuwa yamefunguliwa kukabili Yerusalemu;) akapiga magoti mara tatu kila siku, akasali, akashukuru mbele za Mungu wake, kama alivyokuwa akifanya tokea hapo”*. Unaona yale maneno "na madirisha katika chumba chake yalikuwa yamefunguliwa kukabili Yerusalemu" Ni rahisi sana kufikiri alifungua madirisha ili wamuone kitu ambacho sio kweli kabisa, utaniuliza nimejuaje ndivyo biblia inavyosema 1 Wafalme 8:22,28-30,46-48 *"Sulemani akasimama mbele ya madhabahu ya BWANA, machoni pa mkutano wote wa Israeli, akaikunjua mikono yake mbinguni. Walakini uyaelekee maombi ya mtumwa wako, na dua yake, Ee BWANA, Mungu wangu, uisikilize sauti na maombi ya mtumwa wako, aombayo mbele zako leo. Macho yako yafumbuke na kuielekea nyumba hii usiku na mchana, mahali hapa ulipopataja, ukasema, Hapa ndipo litakapokuwapo jina langu; ili uyasikie maombi ya mtumwa wako aombapo akikabili mahali hapa. Uisikie dua ya mtumwa wako, na ya watu wako Israeli, watakapoomba wakikabili mahali hapa; naam, sikia huko mbinguni, makao yako; nawe usikiapo, samehe. Ikiwa wamekutenda dhambi, (maana hakuna mtu asiyetenda dhambi), hata ukawaghadhibikia, ukawatia katika mikono ya adui zao, wawachukue mateka mpaka nchi ya adui zao, iliyo mbali au iliyo karibu; basi, wakijirudia nafsi zao katika nchi ile watakayochukuliwa mateka, wakitubu, na kukusihi katika nchi ya hao waliowachukua mateka, wakisema, Tumekosa, tumefanya ukaidi, tumetenda maovu; [48]watakaporejea kwako kwa mioyo yao yote, na kwa nia zao zote, katika nchi ya adui zao, waliowachukua mateka, WAKIKUOMBA, KWA KUIKABILI NCHI YAO, uliyowapa baba zao, NA MJI HUU ULIOUCHAGUA, na nyumba hii niliyoijenga kwa jina lako".* Kwa hiyo unaona Daniel alifanya sawasawa na maelekezo yaliyokuwepo na yaliyokubaliwa na Mungu. Na unaona Mungu akimfanyia fadhili hata kwenye nchi ya ugeni.**

**Sasa ni rahisi sana kufikiri alifanya tu kwa mafundisho yake mwenyewe, kumbe ni maelekezo Mungu aliyakubali kutoka kwa Sulemani wakati anaweka wakfu ile hema ya Bwana kule Yerusalemu. Kwa hiyo Daniel alifanya kulingana na mafundisho ya namna ya kumkaribia Mungu yaliyokuwepo wakati huo.**

**Usije ukasema kwa sababu tu nafanya kwa ajili ya Mungu basi ukafanya unavyojisikia tu ni muhimu kufuata maelekezo unayopewa na Mungu. Kuna watu wengi walipata hasara wakati wanataka kumpendeza Mungu wakajua tu kwa sababu ni Mungu basi unaweza ukafanya unavyotaka, hakuna kitu cha namna hiyo.**

**Kumbuka sauli alivyopoteza ufalme wakati ameenda kutoa sadaka, kwani kutoa sadaka ni vibaya? Kumbuka 1 Mambo ya Nyakati 13:7-11 *’Wakalipandisha sanduku la Mungu juu ya gari jipya kutoka nyumba ya Abinadabu; na Uza na Ahio wakaliendesha lile gari. Wakacheza Daudi na Israeli wote, mbele za Mungu, kwa nguvu zao zote; na kwa nyimbo na kwa vinubi, na kwa vinanda, na kwa matari, na kwa matoazi, na kwa tarumbeta. [9] Hata walipofika penye uga wa Nakoni, Uza akaunyosha mkono wake alishike sanduku; kwa maana wale ng’ombe walikunguwaa. Ndipo hasira ya BWANA ikawaka juu ya Uza, naye akampiga, kwa sababu alilinyoshea sanduku mkono wake, hata akafa pale pale mbele za Mungu. Naye Daudi akaona uchungu, kwa kuwa BWANA amemfurikia Uza; akapaita mahali pale Peres-uza hata leo”.* Sasa angalia 1 Mambo ya Nyakati 15:13 “*BWANA, Mungu wetu, alitufurikia, kwa maana hatukumtafuta sawasawa na sheria”*.**

**Shida haikuwa kumtafuta Mungu shida ilikuwa kumtafuta sawasawa na sheria, na ndio maana Mhubiri 5:1 Inasema jitunze mguu wako uendepo nyumbani kwa Mungu, maana yake usiende tu kwa mafundisho ya wanadamu tafuta sheria ya Mungu na sauti ya Mungu juu ya hilo unalotaka kulifanya. Mungu hahongwi kwa sala zako wala sadaka zako atakutandika tu, kwake maelezo anayokupa ni ya msingi sana kuliko kitu unachofanya.**

**Fikiri anania na safira walivyokufa madhabahuni miguuni pa Petro saa wameeenda ili watoe sadaka, hakuna mahali walisema kitu walichosikia moyoni hakuna mtu alijua patano lao na Roho Mtakatifu, lakini walipoenda kinyume na yale maagizo waliyopewa walifia madhabahuni. Inawezekana kabisa ni maelekezo binafsi kiasi ambacho huwezi kumueleza mtu lakini ukienda kinyume Mungu anaweza akakuabisha mbele za watu kabisa.**

**Kwa hiyo unahitaji kuwa makini sana juu ya kitu unasikia moyoni kinaweza kukupeleka kwenye hasara kubwa sana kama usipofuata. Jitunze sana unachofanya unafanya kwa maelekezo ya nani? Inawezekana kabisa ni muombaji mzurii sana lakini zaidi tunaona balaa badala ya baraka zikija kwenye maisha yako kwa sababu ni rahisi sana kufanya unachofanya na watu wakakusifia lakini kama ni kinyume na maelekezo uliyopewa utapigwa tu.**

**Umeenda madhabahuni ili utoe sadaka unarudi nyumbani umepoteza kazi. Kuna udhaifu mwingine watu wanaupata madhabahuni na hawajui, kuna watu walienda madhabahuni na wakapoteza kazi zao kwa sababu walienda kinyume na maelekezo ya Mungu na hawajui. Yupo Mungu atazamaye mambo yako ya sirini, atakulipa hadharani na ni afadhali yawe mazuri maana mema yatakapokujia kila mtu atafurahia kuinuka kwako kuliko yakawa mabaya maana hakuna atakayeamini kuona anguko lako.**

**Waebrania 11:6 inasema kila amwendeaye lazima aamini kwamba yeye yuko tena huwapa thawabu wale wamtafutao, usiende madhabahuni huku ukimtazama mchungaji wako fikiri Yesu amesimama pembeni ya kapu la sadaka, usihubiri kwa kutazama watu walio mbele yako tu jaribu kufikiri Yesu amekaa kati ya hao walio mbele yako na anaona jinsi unavyomsingizia kuwa amesema na huku hajasema, unasema amekutuma na huku hajakutuma, unasema unabii wa uongo kumbe Yesu yupo hapo. Usifanye chochote unachofanya ili utazamwe na watu, yupo Yesu ambaye hakuna kilichojificha mbele zake.**

1. **FARAGHA**

**Mathayo 6:5-6 *“Tena msalpo msiwe kama wanafiki; kwa maana wao wapenda kusali hali wamesimama katika masinagogi na katika pembe za njia, ili waonekane na watu. Amin, nawaambia, wamekwisha kupata thawabu yao. Bali wewe usalipo, ingia katika chumba chako cha ndani, ukiisha kufunga mlango wako, usali mbele za Baba yako aliye sirini; na Baba yako aonaye sirini atakujazi”.* Nenda mahali kwenye nyumba yako ambapo unaweza kuwa mwenyewe ndipo usali mbele ya baba yako Yeye yupo hapo sirini na anaona unachofanya atakufanyia mambo mema.**

**Hapa natamani uone maneno mawili neno la kwanza “*Tena msalipo msiwe kama”* na neno la pili “*Bali wewe usalipo”.* Hapa tunaona kwamba Yesu alipokuwa anazungumza jambo la mazingira yanayotakiwa na sala na wanafunzi wake alitumia maneno mawili yaliyoonyesha kuwa swala la sala sio la jumuiya ila ni la binafsi.**

**Kitu cha kwanza alisema tena msalipo msiwe kama, na sisi tunajua kwamba kuna uwezekano mkubwa kwamba saa anaongea maneno hayo alikuwa tu na wanafunzi wake wale 12 maana ndio biblia inavyoonyesha kwenye kile kitabu cha Luka 11:1, na tunajua wanafunzi walikuwa wanajua vizuri kabisa habari za yohana na wanafunzi wake walivyosali pia tunajua mafarisayo walikuwa wana namna zao za kusali na Yesu mwenyewe alikuwa na namna yake ya kusali lakini wakati anafundisha akasema msiwe kama.**

**Zaburi 91:1, *“Aketiye mahali pa siri pake Aliye juu Atakaa katika uvuli wake mwenyezi”.* Usali mbele za Baba yako aliye sirini (pray to your Father who is hidden). Kuna tofauti kati ya siri na faragha. Siri inahusisha taarifa zisizotakiwa kujulikana lakini faragha inahusu mipaka ya taarifa zinazotakiwa kujulikana.**

**Siri ni taarifa zisizotakiwa kujulikana lakini faragha ni ulinzi wa zile taarifa. Kwa mfano, kwenye simu yako kunaweza kuwa na vitu ambavyo hutaki mtu ajue hivyo huitwa siri, lakini ikiwa mtu atashika simu yako anaweza akaona kwa hiyo unaamua kuzifunga zile taarifa ili kwamba hata kama mtu akishika simu yako ashindwe kufikia taarifa hizo. Kwa hiyo biblia inaposema mahali pa siri pake aliye juu ni kwamba hapakukutakiwa kujulikana na mtu yeyote lakini sasa wanaopendelewa kujua mahali pa siri pake aliye juu na kukaa hapo wao wanapewa amri ya kupafanya pawe faragha.**

**Sio mahali pa siri tena kwa sababu tayari panajulikana lakini kuna mipaka ya mahali hapo kujulikana, tayari sasa panaitwa faragha. Tunajua lakini tunaambiwa tusiweke hadharani. Mathayo 13:44 *“Tena ufalme wa mbinguni umefanana na hazina iliyositirika katika shamba; ambayo mtu alipoiona, aliificha; na kwa furaha yake akaenda akauza alivyo navyo vyote, akalinunua shamba lile”.* Sasa angalia yale maneno alipoiona naye aliificha. Ilikuwa siri ikajulikana na baada ya kujulikana ikafichwa isiendelee kujulikana zaidi, kwa hiyo ilikuwa siri lakini sasa ikawa faragha.**

**Faragha ni muhimu kwa sababu inahusu kulinda taarifa zinazoonyesha sisi ni nani, tunafanya nini, tunafikiri nini na tunaamini nini. Kwa ujumla faragha inahusisha taarifa binafsi zinazoweza kumtambulisha mtu, kama vile jina lake au picha yake. Yesu alisisitiza faragha katika sadaka, sala na kufunga.**

**Yesu aliwaita wanafiki watu wasiojali faragha katika mambo hayo matatu yani wasiojali faragha wakati wa kutoa sadaka, wasiojali faragha wakati wa sala na wasiojali faragha wakati wa kufunga. Kwa hiyo kutokea hapa tunaweza sema mnafiki ni mtu asiyejali faragha, na lengo lake ni kuona kila anachofanya kinaonekana na watu ili watu wasifie jina lake, wasifie kile anachofanya, wasifie anavyofikiri na wasifie imani yake. Kitu kinachopelekea awe na haki mbele za watu lakini akose heshima ya Mungu juu ya ile haki yake. Ndio maana akasema msalipo msiwe kama wanafiki ambao hufanya wanavyofanya lakini lengo lao ni kuonekana na watu.**

**Kwanini Yesu alisisitiza faragha katika sala?**

**Faragha ni uwezo wa kudhibiti ni nani anayeweza kufikia taarifa zetu kuhusu maisha yetu na shughuli zetu. Mathayo 2:1-12, hapa unaona mambo manne ambayo Mungu Baba aliyatumia kutunza faragha juu ya kuzaliwa kwa Yesu.**

1. **Mahali (location).**

**Kwa hiyo Mungu kama wataalamu wengine wazuri akaamua kuwashirikisha mama jusi mahali ambapo Yesu anazaliwa. Na yeye alitumia nyota kama alama ambayo itawaongoza mama jusi kufika mahali Yesu yupo. Sasa angalia vizuri hapa, mamajusi walipewa alama ya mahali Yesu anazaliwa (code of location) lakini Herode na mji mzima wa Yerusalem hawakujua. Kwa hiyo Mungu alikuwa amesimama kuhakikisha analinda vizuri taarifa za mtoto. Alama ya kwanza ya mahali kwenye ile nyota iliwapeleka mpaka Yerusalemu ili waonane na Herode kwanza, na alifanya hivyo ili kuhakikisha Herode na mji mzima wanapata taarifa za kuzaliwa mfalme wa wafalme yani Yesu. Na hilo tu ndilo walilotakiwa kujua, na baada ya hilo kukamilika unaona Mungu akiweka alama nyingine ya mahali, ili kuwatoa mamajusi kwa herode mpaka mahali Yesu amezaliwa bila Herode kujua.**

1. **Muda (time).**

**Mathayo 2:7. Kwa sababu Herode alitumia muda kufanya maamuzi ya kuwaua watoto wote, kwa hiyo lilikuwa jambo la pili ambalo lilitakiwa kubakia kuwa faragha lakini kwa sababu ilikuwa mapenzi ya Mungu yani Mungu mwenyewe ndiye aliyetaka Herode ajue muda ili Mungu atumie muda huo huo ambao Herode anajua, kumficha Yesu na kukomesha vita kabisa.**

**Kwasababu baada ya Herode kuua watoto wote chini ya miaka miwili kule, huoni akiendelea kumtafuta mtoto mpaka anakufa maana yeye alifikiri amemuua mfalme pamoja na wale watoto wengine lakini kumbe hakujua. Matendo ya mitume 1:6-7 *“Akawambia si kazi yenu kujua nyakati wala majira, Baba aliyoyaweka katika mamlaka yake mwenyewe”,* Lakini pia Mathayo 24:36 *“Walakini habari ya siku ile na saa ile hakuna aijuaye, hata malaika walio mbinguni, wala Mwana, ila Baba peke yake”* Haya yanathibitisha kuwa muda pia ni moja kati ya vitu vya faragha. Mtu akiweza kujua muda wako tayari anaweza kujua unavyofikiri kwa sababu kitu unafikiri kinaweza kuathiriwa na Muda. Wengine wakasema muda utakuambia (time will tell).**

1. **Tafuta (Search).**

**Mathayo 2:8 *“As you go, search carefully for the child. When you find him, tell me so that I, too, may go worship him.”* Ni muhimu kulinda faragha kwa sababu hata ukiamua kuficha bado watu watataka kujua kwa kutafuta na kuchunguza kwa makini tena kwa hila. Unaona Herode akidanganya sababu ya yeye kutaka habari za mtoto kwamba naye anataka kwenda kumwabudu huyo mfalme aliyezaliwa wakati ndani yake nia yake ni kumuua huyo mtoto anayesemekana ni mfalme. Na ndio maana mtu akitaka kukufahamu anaweza akatumia search history ya browser yako. Kile unakitafuta kinaweza kutuambia wewe ni nani, kile unakitafuta kinaweza kutuambia mawazo yako. Kwa hiyo hakikisha unatafuta kwa faragha, ili upate unachokitafuta kwa wepesi.**

1. **Mfumo wa ulinzi wa taarifa (Password).**

**Mungu aliwaonya habari hizo walizonazo wasimpatie Herode. Mathayo 2:12. Therefore God warned the people who have accesed his Privacy to not share that privacy with other people. Kwa hiyo faragha sio tu swala la kuficha bali pia la kuchagua nani ajue kwa kiwango gani. Unaona Mungu akimfunulia baadhi ya Mambo herode kwa kutumia wale wanaojua lakini mengine alikataa kabisa yasijulikane na Herode bali wao tu walioaminiwa kupewa. Mathayo 17:9 “Yesu aliwaagiza akasema , Msimwambie mtu ye yote habari ya maono haya”. Danieli 12:8-9 “Nami nikasikia, lakini sikuelewa….. Enenda zako Danieli; maana maneno haya yamefungwa”. Kwa hiyo Mungu pia alihakikisha anaweka mfumo wa ulinzi ili kulinda faragha.**

**Faragha inaweza kutumika kumshinda adui. Lakini pia faragha inakamilisha uhuru. Nguvu ya uhuru ni faragha na siri ya kushinda ni faragha. Shetani alipojua lile agizo adamu amepewa kule edeni ndilo alilolitumia kumvuruga Eva.**

**Faragha inalenga kuhifadhi taarifa binafsi zinazoweza hitajika ili kufanikisha jambo baya kutokea kwa mtu. Kwa mfano mtu akitaka akuwekee sumu kwenye chakula anaweza akahitaji kujua unapendelea kula nini zaidi ili afanikishe adhma yake, ijapokuwa taarifa hizo zinaweza kuhitajika mahali pengine ili kuhakikisha unapata huduma bora zaidi. Kwa hiyo faragha inalenga pia uchaguzi wa mtu yupi anatakiwa kujua taarifa binafsi, kwa sababu ni nzuri sana mke wako au mume wako akijua unapenda kula nini lakini ni mbaya sana adui yako kujua unapenda kula nini.**

**Mke wako au mume wako kujua itaongeza ufanisi wa upatikanaji wa kitu unachokipenda ijapokuwa inaweza kuhatarisha maisha ikiwa itajulkana na yule adui mwingine. Kwa sababu ya mchanganyiko huo wa faida na hasara za kujulikana kwa taarifa binafsi, kumekuwa na utaratibu wa kusimamia kuhakikisha taarifa hizo zinatumika kwa usahihi.**

**Ilikuwa muhimu kwa Herode kujua habari za ujio wa Yesu lakini alipotaka kutumia nafasi hiyo kutekeleza nia yake mbaya ya kumuua Yesu unaona ulinzi unawekwa kuhakikisha anakosa access ya taarifa anazohitaji ili kufanikiwa. Kwa hiyo Mungu yule yule aliyesababisha habari zimfikie ndiye yule yule aliwakataza mamajusi wasirudishe ripoti ya utafiti wao juu ya mambo ya mtoto. Yohana 7:4 *“Mtu anayetaka kujulikana hafanyi mambo yake kwa siri. Kama unafanya mambo haya, jionyeshe kwa ulimwengu, Yesu akawaambia haujafika bado wakati wangu ila wakati wenu siku zote upo”.*Yesu alikuwa mtu wa faragha kwenye kila jambo analolifanya mara nyingi alikuwa anahakikisha mambo yale manne yapo sawasawa. Muda, Mahali, Maana au kusudi au lengo na njia inayotumika.**

**Kwa hiyo faragha inategemea muda, mahali, maana na ulinzi. Kama taarifa binafsi zikitoka wakati usio sahihi, ama mahali pasipo sahihi au kwa lengo lisilo sahihi au kwa njia isiyo sahihi basi kuna uwezekano mkubwa wa mtu kushambuliwa kwa kupitia hizo taarifa zilizotoka. Ndio maana Yesu alipogeuka sura yake mbele ya wanafunzi wake aliwaambia wanafunzi wake wasimwambie mtu mpaka atakapofufuka, maana ake ilikuwa ni taarifa inayotakiwa kutoka wakati uliotajwa na sio unaotaka wewe. Kwa hiyo ilikuwa haijalishi hamu na kiu ya petro na wenzake kusimulia kitu walichokiona kule mlimani ilivyo kubwa, walitakiwa kukaa kimya kwa muda uliopangwa na mmiliki wa taarifa hizo. Kwa hiyo inawezekana kabisa kwamba kama taarifa hizo zingetoka kwa muda usio sahihi zilikuwa na matokeo hasi ya moja kwa moja kwa mmliki wa taarifa hizo yani Yesu.**

**Yohana 7:7 *“Ulimwengu hauwezi kuwachukia ninyi bali hunichukia mimi, kwa sababu mimi naushuhudia ya kuwa kazi zake ni mbovu”.* Na hii ndio iliyokuwa sababu ya Yesu kuhakikisha analinda taarifa zake zisijulikane na ulimwengu kirahisi kwa sababu alikuwa kinyume nao. Kwa lugha rahisi alikuwa anasema mimi ndiye ninaweza kufikia kwa siri faragha ya huu ulimwengu. Niko na njia ya kuweza kugusa mambo ambayo yamefichwa kama ushahidi. Yesu alikuwa anajua njama za ulimwengu, utendaji kazi wake ule wa siri na uovu wake ule wa siri. Kwa hiyo alikuwa shahidi mwenye vithibiti vyote juu ya kazi mbovu za ulimwengu huu. Na kwa sababu hiyo ulimwengu ulimchukia. 1 Yohana 3:1 *“Tazameni ni pendo la namna gani alilotupa Baba, kwamba tuitwe wana wa Mungu; Na ndivyo tulivyo. Kwa sababu hii ulimwengu haututambui, kwa kuwa haukumtambua yeye”.* Sisi pia ni mashahidi pamoja naye na kwa sababu hiyo ulimwengu haututambui kama ambavyo ulishindwa kumtambua yeye.**

**Tunajua yale wanayofanya wakiwa kwenye faragha zao lakini wao hawajui ya kwetu. Ndio maana ndani ya yesu tunabadilishiwa anwani yani jina, mahali, muda na maana. Uhai wetu umefichwa, tunatumia jina jipya la Yesu, uhai wetu hauna kikomo kwa sababu tunao uzima wa milelena maana ya maisha yetu imebadilika kabisa ndani ya Kristo.**

**Hata vinasaba vyetu vimebadilisha, kwa sababu tuna Roho mtakatifu katika miili yetu maana miili yetu ni hekalu la Roho mtakatifu, hii inaonyesha tumebadilishiwa damu. Ndio maana tunazaliwa mara ya pili, kitu ambacho kinamfanya shetani akose uhalali wa kufikia maisha yetu kabisa hakuna namna atagusa maisha yetu kabisa. Ametuhamishia kwenye ufalme wa mwana wa pendo lake kwa namna ambayo hata kama shetani anajua wapi tulipo lakini hawezi kutufikia kabisa. Lakini sisi tunaweza kujua yeye ni nani na tukashughulika naye, tunaweza kujua anafanya nini na tukashughulika naye, tunaweza kujua anawaza nini na tukashughulika naye na pia tunaweza kujua anaamini nini na tukashughulika naye. Biblia inasema hatukosi kuzijua fikira zake, na kwa sababu hiyo hawezi kutushinda, kwa sababu tunaweza kujua mahali alipo, tunajua anavyoweza kufanya tunajua mpaka anawaza nini.**

**Yesu kuonyesha msisitizo wa faragha akatupa na lugha mpya ambayo ni ya siri kiasi ambacho mpaka akili zetu wenyewe zinapewa kufahamu kwa kiasi lugha hiyo. Shetani hawezi elewa lugha hiyo kabisa wala mapepo wala wenye mamlaka wala wenye hekima, kwa sababu ndio uwanja tunaotumia kutengeneza mikakati, ndio saa tunatekeleza mashambulizi kwa adui aaaaaah ndio saa tunapeleka mambo ya siri ya moyoni ambayo hakuna mtu anatakiwa kujua ila Baba pekeyake. Ni saa tunakuwa na faragha na Mungu kiasi ambacho Mungu Baba hahitaji mtu kati yetu, wala hatuhitaji mkalimani kati yetu, tunasema naye moja kwa moja.**

**Shetani anashangaa tu mambo yanatokea, yale hataki yajulikane anashangaa siri zake zinatoka. Ndio maana Yesu akasema lile ninalowaambia sirini litangazeni hadharani, ni saa shetani anashangaa mbinu zake zimejulikana na ziko live kwa tv, wamekaa kikao cha siri ili kuharibu kazi ya Mungu, wanamaliza wanaona mazungumzo yao yako live kwenye television wanaulizana kwani nani alituona pale aaaaaaah wanatega mitego yao kwa siri wanamaliza wanakuta tumewarudishia nyumbani mitego yao, wanatamani kutumaliza wanaona tunatoka upande wa pili. Wanatamani kutushusha lakini wanaona tunapanda juu, wanatamani kutuharibia lakini wanaona mambo yanatengenezeka vizuri kumbe ni vile hawajui habari zetu. Tena hawajui tunawapiga kutokea wapi. Kwenye ulimwengu wa roho mara nyingi tunatumia utambulisho uliobadilika. Biblia inasema roho ni kama upepo unasikika unapovuma lakini ni ngumu kutambua uelekeo wake. Ndivyo mtoto wa Mungu alivyo, anaweza kufanya apendavyo lakini sio rahisi sana kujulikana afanyavyo. Biblia inatuhakikishia kwamba mtu wa rohoni hutambua yote lakini yeye hatambuliwi na mtu.**

**Sala inadai faragha kwa sababu inahusu mabadilishano ya taarifa binafsi kutoka kwa mtu kwenda kwa Mungu na kutoka kwa Mungu kuja kwa mtu. Kuna mambo mengi ya siri ya Mungu ambayo ili akujilishe ni mpaka mpo wawili tu mahali fulani. Sala ni moja kati ya vitu vinavyotumia taarifa nyingi sana binafsi kwa hiyo mtu akiweza kufikia sala yako anaweza akajua taarifa zako nyingi sana. Na Mungu akitaka kujua taarifa zako nyingi sana anataka sala yako. Shetani akiweza kufikia sala zako anaweza akapata taarifa zako muhumu sana zinazoweza kumsaidia kuandaa mpango wa kukuangamiza. Ni sawa na vile mtu ambavyo anaweza kupata taarifa nyingi sana binafsi anapofanikiwa kudukua mfumo uliotumika kuhifadhi taarifa hizo. Kwa mfano kwa wale wamehifadhi kumbukumbu zao muhimu kwenye simu zao, ni rahisi kuzipata ikiwa mtu ataweza kujua namna yako ya siri ya kufungua simu yako. Ndio maana shetani mara nyingi huwa anakuja saa umetoka kwenye maombi, ni kama vile mtu anavyoweza kushika simu yako wakati bado haijafunga (screen lock), ili kuona kama anaweza pata yale mawasiliano yako (chattings) na zile kumbukumbu ya ulivyovitafuta (browser history). Saa hiyo shetani akija anaweza akafikia taarifa zako za siri na akazitumia isivyotakiwa.**

**Angalia ndoa ya adamu angalia na Yesu kule jangwani. Yesu alipomaliza kufunga na kusali zile siku arobaini shetani ndiye aliyekuja wa kwanza kabla malaika hawajaja na kumtumikia. Na kule bustanini Edeni baada ya Adamu na Eva kuwekwa kule ndani unaona shetani akienda wa kwanza kabla Mungu hajafika.**

**Hakikisha unaacha kifaa chako kikiwa kimefungwa (locked), kila shetani akijaribu kugusa anaambiwa “Ufikiaji umekataliwa” (access denied). Anajaribu kuangalia ndani ya moyo wako aone kama kuna huzuni aitumie kupitisha kitu chake anaambiwa “ufikiaji umekataliwa” (access denied), anajaribu kuangalia kama ataona hasira ndani yako anaambiwa “ufikiaji umekataliwa” (access denied).**

**Nafsi yako ya kweli inafunuliwa na sala na unaweza kuifikia hiyo pekee kwenye faragha. Kwa hiyo unahitaji sala ili uwe wewe, na sala inahitaji faragha ili kufanya kazi yake ya kukufunua wewe wa kweli. Mathayo 14:23 “alipanda mlimani faraghani kwenda kuomba”**

**FAIDA TANO(5) ZA FARAGHA KATIKA SALA.**

1. **Yesu anajifunua mwenyewe faraghani (anaruhusu picha yake halisi kuonekana).**

**Mathayo 17:1-9, “Akawaleta juu ya mlima mrefu faraghani, Luka anaandika anasema ikawa katika kusali kwake. Kwa hiyo tunajua alikuwa faraghani tena akiwa anasali, *“akageuka sura yake mbele yao; uso wake ukang’aa kama jua, mavazi yake yakawa meupe kama nuru”.* Ufunuo 1:16 *“na uso wake kama jua liking’aa kwa nguvu zake”.* Na hiyo ndio iliyokuwa nafsi halisi ya Yesu, na ukisoma yale maandiko akawaleta juu ya mlima mrefu ndani yake unaona ilikuwa ni lengo la Yesu kuwapeleka mlimani ili awaonyeshe vile alivyo. Yesu alitafuta mahali ambapo anaweza kuwa yeye mwenyewe na wale watatu aliowakusudia wawe mashahidi wa mambo hayo. Kwa hiyo Yesu alihitaji faragha ili kujionyesha kwa wanafunzi wake.**

**Ni Yesu yuleyule wametoka naye kule chini lakini saa hiyo anasali kule mlimani aligeuka sura yake mbele yao. Hakuja mtu mwingine anayefanana na Yesu bali aligeuka sura yake mbele yao. Kwa lugha nzuri sasa tunaweza kusema yule Yesu aliyekuwa nao kule chini ndio alikuwa kama kifuniko kwa Yesu yule aliyekuja saa ile. Hii inamaanisha ndivyo alivyokuwa lakini tofauti ni kwamba saa hiyo alifunua mfuniko uliokuwa umefunika vile alivyo. Kwa hiyo wanatembea na Yesu aliyefunikwa siku zote na ndiye aliyewaleta mpaka hapo lakini hawajui ndani yukoje. Alihitaji faragha na sala ili viweze kufunua kifuniko. Kwa hiyo Mungu atajifunua kwako kulingana na vile unavyompa faragha ya sala.**

**Tena unaona namna Yesu alivyosali faraghani mbele ya wanafunzi wake ndipo alipogeuka sura yake mbele yao. Yesu pia alitamani kuwaonyesha namna sala inavyoweza kumfunua mtu wa ndani. Kwa hiyo kama na wao wakitaka kufikia kile kiwango cha uhalisia wao ilikuwa wanatakiwa kusali kama Yesu alivyosali tena sio tu kusali ni kusali faraghani.**

**Sauti ikatoka ikisema huyu ni mwanangu, mpendwa wangu, ninayependezwa naye, msikieni yeye.**

**1 Wafalme 19:36 *“Na ijulikane leo ya kuwa wewe ni Mungu katika Israel na ya kuwa mimi ni mtumishi wako na ya kuwa nimefanya mambo haya yote kwa neno lako”.* Eliya saa anaomba wakati ule alikuwa anataka Mungu ajulikane kwa kujisemea mwenyewe mbele za watu wote, tena ashuhudie kuwa yeye ni mtumishi wa Mungu tena Mungu akubali kuwa kazi anayoifanya Eliya ni ya Mungu. Mpangilio ule ule ndio tunaouona kwenye yale maneno yaliyosikiwa kutoka kwenye lile wingu. Unaona Mungu akisema mimi ni Baba, Yesu ni mwanangu, nimepitisha yote kwake. Kwa hiyo ni saa Baba alikuwa anamkabidhi Yesu ofisi mbele ya Musa yani torati, mbele ya Eliya yani manabii na mbele ya akina Petro yani wakati huu wa neema. “Mimi ni Baba lakini msikieni yeye, yeye ni mwanangu kipenzi na saa hii nasema nanyi kupitia yeye.”**

**Ni hatua muhimu sana hii ili mtu afanye kazi na Mungu kwa kiwango cha juu.**

1. **Faraghani ni mahali sahihi kwa ajili ya ibada.**

* **Waliposikia walianguka kifudifudi.**

**Hawakuanguka kwa sababu wametokewa na Musa na Eliya, hawakuanguka kwa sababu Yesu amegeuka sura yake mbele yao lakini walianguka baada ya kusikia sauti ya Baba ndani ya wingu ikimthibitisha mwanae pamoja na kazi yake. Sasa sikia waabuduo halisi humwabudu BABA, wakiwezeshwa na kazi ya msalaba yani damu ya Yesu, yani agano jipya katika Yesu, katika Roho na kweli. Kwa hiyo hapa tunapata moyo wa ibada, kinachoipa ibada thamani sio utukufu unaowazunguka saa ya ibada bali mnamwabudu nani. Ile hofu waliyokuwa nayo ilikuwa ibada. Ile kwamba mahali panafaa kukaa haimaanishi panafaa kuabudu pia.**

* **Yesu akaja akawagusa.**

**Hii inaonyesha muitikio wa Yesu anapopewa ibada. Inukeni wala msiogope, wakainua macho yao, wasione mtu ila Yesu pekeyake. Waefeso 2:19 *“Basi tangu sasa ninyi si wageni wala wapitaji, bali ninyi ni wenyeji pamoja na watakatifu, watu wa nyumbani mwake Mungu”.* Yohana 17:15-*18 “Mimi siombi kwamba uwatoe katika ulimwengu; bali awalinde na yule mwovu. Wao sio wa ulimwengu kama mimi nisivyo wa ulimwengu. Uwatakase kwa ile kweli; neno lako ndiyo kweli. Kama vile ulivyonituma mimi ulimwenguni, nami vivyo hivyo naliwatuma hao ulimwenguni.”***

**Luka 9:18-*21 “Ikawa alipokuwa akisali kwa faragha”.* Hapa unaona Yesu akiuliza namna ambavyo makutano wanasema kumuhusu na pia anauliza wanafunzi wake wao wanamuonaje. Ni mazungumzo muhimu sana na ni nafasi ya kipekee sana hii. Mathayo 6:6 *“Usali mbele ya Baba yako aliye sirini; na Baba yako aonaye sirini atakujazi”.***

1. **Faraghani ni mahali sahihi kwa ajili ya kukaa**

* **Ni vizuri sisi kuwapo hapa**

**Petro na wale wenzake hawakuwa wamebadilika sura zao kama Yesu alivyobadilika lakini bado walitamani kukaa uweponi mwa Mungu. Petro anasema “Bwana ukitaka nitafanya hapa vibanda vitatu, kimoja cha kwako wewe na kimoja cha Musa na kimoja cha Eliya”.**

**Sasa sikia, hapa unaona kiu ndani ya Petro ya kuona uwepo wa Mungu unakuwa na nafasi bila kujali yake mwenyewe. Haijalishi hali ya mazingira inasemaje lakini hakikisha uwepo wa Mungu unakuwa na nafasi kwenye maisha yako. Ni kiu ya ajabu sana ndani ya Petro ambayo ilitibuliwa na ile faragha na ile sala ya Yesu. Sasa angalia hakuwa na hamu ya kujenga vibanda vyao vitatu ili wakae pale uweponi mwa Mungu, bali kujengea uwepo wa Mungu vibanda ukae pamoja nao.**

**Maana yake alikuwa hatamani kuiacha ile sura ya Yesu aliyoiona wakati huo. Haijalishi sisi hatukubadilika lakini ni vizuri tukae hapa, haijalishi wapi tunapita lakini tukae mahali pa siri pake mwenyezi. Petro aliona ni afadhali yeye aloane na mvua lakini uwepo wa Bwana usiondoke pale. Hii inaonyesha kuna gharama kukaa na uwepo wa Mungu, ni gharama kutengeneza mahali pa siri pake mwenyezi.**

**Biblia inasema *“Neno moja nimelitaka kwa BWANA nalo ndilo nitakalolitafuta, nikae nyumbani mwa BWANA siku zote za maisha yangu, Niutazame uzuri wa BWANA na kutafakari hekaluni mwake”.* Petro hakutamani kuacha kutazama utukufu wa Mungu na uso wa Yesu na mavazi yake. Petro alitamani kutengeneza vibanda kwa ajili ya ule utukufu ili hata kama akiondoka kesho akija aone tena kama anavyoona leo. Kwa maelezo mepesi Petro alikuwa anataka kujua ni kitu gani Yesu amefanya chenye uhusiano na hilo lilitokea ili wakati mwingine yeye naye afanye na itokee kama ilivyotokea.**

1. **Kwa faragha Yesu alifunua dalili ya kuja kwake.**

**Mathayo 24:3-51 *“Hata alipokuwa ameketi katika mlima wa mizeituni, wanafunzi wake wakamwendea kwa faragha, wakisema, tuambie, mambo hayo yatakuwa lini? Nayo ni nini dalili ya kuja kwako, na ya mwisho wa dunia?”*. Hapo unaona Yesu akianza kujibu swali lao kwa kueleza dalili za kuja kwake. Lakini katika majibu yake mimi natamani tutazame vitu vichache ambavyo Yesu aliambatanisha na majibu yake, ambavyo vilikuwa kama muongozo juu ya kitu cha kufanya wao katikati ya mchafuko wote wa karibu na siku za kurudi kwake ili imani yao juu yake isije ikapata shida.**

1. **Angalieni mtu asiwadanganye.**

**Mathayo 24:4-5*, “Kwa sababu wengi watakuja kwa jina langu, wakisema, Mimi ni Kristo; nao watawadanganya wengi lakini nyinyi jihadharini mtu asiwadanganye”.* Inawezekana hujaona kitu vizuri hapa Yesu alisema “angalieni MTU asiwadanganye” kama angesema tu “angalieni msidanganywe” ingekuwa na uzito kidogo tu. Kwa hiyo Yesu alikuwa anawaambia “mtu” msisitizo mkubwa ilikuwa ni uongo kutoka kwa mtu. Kwa sababu shetani ndiye muongo na sisi tunajua kabisa kwamba yeye ndiye baba wa huo uongo, kwanini Yesu atoe tahadhari juu ya uongo wa mtu badala ya uongo wa shetani mwenyewe?**

1. **Angalieni msitishwe**

**Mathayo 24:6*“Nanyi mtasikia habari za vita na matetesi ya vita; angalieni, msitishwe; maana hayo hayana budi kutukia; lakini ule mwisho bado.”* Kwa hiyo katikati ya dalili za Yesu kurudi shetani atahakikisha anapitisha hofu ndani yake. Na sisi tunajua kabisa kwamba hofu ina adhabu maana ndivyo biblia inavyosema kwenye kile kitabu cha 1 Yohana 4:18. Na lengo la Yesu lilikuwa kushughulika na hiyo hofu, hatazuia matetesi ya vita ila anatamani kuzuia kutishika kutakakokuja na hayo matetesi ya vita. Kwa hiyo alikuwa anatamani mioyo ya wanafunzi wake iwe katika hali ambayo saa matetesi ya vita yanakuja wao wasiogope.**

**Kwa hiyo lengo la shetani ndani ya hayo matetesi ya vita, ni kuhakikisha unakuwa na hofu ili upate adhabu. Yesu anazungumza namna ambavyo njaa, matetemeko, usaliti, dhiki, kuchukiwa kwa ajili ya jina la Yesu, katikati ya hayo yote angalieni msitishwe. Kwa sababu ya maasi kuongezeka upendo wa wengi utapoa kumbuka kitu biblia inasema, upendo ukipoa hofu inachukua nafasi lakini pendo kamili huitupa hofu nje. Kwa hiyo katikati ya usaliti na njaa na dhiki na kuchukiwa angalia upendo wako usipoe ili mambo hayo yasikutishe yanapotokea.**

1. **Ombeni**

**Mathayo 24:20, Biblia imeandika kwa mtindo ambao lile neno “Ombeni” limejitosheleza pekeake na kukimbia kwenu kusiwe wakati wa baridi wala siku ya sabato ni sentesi inayojitegemea. Lile neno “ili” ndilo lililotenganisha maneno hayo. Yesu hakusema ombeni kwamba kukimbia kwenu kusiwe wakati wa baridi wala siku ya sabato bali alisema Ombeni ili kukimbia kwenu kusiwe wakati wa baridi wala siku ya sabato. Maana yake maombi yanayotakiwa hapa ni yale unaomba siku zote. Kadri unavyoendelea kuwa na hazina ya maombi Mungu atahakikisha kukimbia kwako hakuji wakati wa baridi wala siku ya sabato. Kwa hiyo Yesu alikuwa anawaambia katikati ya mambo yote yanayotokea hakikisha hauachi kuomba.**

1. **Jifunzeni na tambueni**

**Mathayo 24:32-33. Myaonapo hayo yote tambueni ya kuwa yu karibu, milangoni. Kwa hiyo wakati dunia inazizima kwa mambo yanayotokea lakini nyinyi jifunzeni wakati wao wakiona hawaelewi kitu cha kufanya, nyinyi tambueni. Kwa hiyo Yesu anatamani kuona watu wake hawahangaiki pamoja na dunia wakati dunia inahangaika.**

**Mambo hayo Yesu alikuwa anaongea na wanafunzi wake faraghani, kwa hiyo saa unaamua kukaa naye faraghani wakati wa sala ndani yako atajenga misuli ya kuhakikisha hakuna mtu anakudanganya, hakuna jambo linakutisha, anakupa nguvu za kuendelea kukaa naye hata kama amri kama ya wakati wa Danieli itawekwa tena anakupa mafundisho na uwezo wa kutambua wakati mambo yanatokea huku nje.**

1. **Yesu anafunua siri na mafumbo faraghani**

* **Wakatokewa na Musa na Eliya wakizungumza naye**

**Hii ilikuwa ili tujue ushirika uliopo kati ya ushuhuda wa torati na unabii juu ya Yesu. Zamani hizi Mungu amesema nasi kwa njia ya mwana aliyemuweka kuwa mrithi wa yote. Hili lilikuwa tatizo kubwa sana kwa Wayahudi kuunganisha ushuhuda wa torati na ushuhuda wa manabii na ushuhuda wa Yesu. Na kushindwa kwao ndiko kulikofanya wasimpokee na badala yake wampige ndio maana alipofufuka aliwafunulia akili zao wale wanafunzi ili wapate kuelewa na maandiko.**

**Luka 24:44-45 *“Kisha akawaambia, Hayo ndiyo maneno yangu niliyowaambia, nilipokuwa nikali pamoja nanyi, ya kwamba ni lazima yatimizwe yote niliyoandikiwa katika torati ya Musa, na katika manabii na Zaburi. Ndipo akawafunulia akili zao wapate kuelewa na maandiko. Akawaambia ndivyo ilivyoandikwa kwamba Kristo atateswa na kufufuka siku ya tatu; na kwamba mataifa yote watahubiriwa kwa jina lake habari za ondoleo la dhambi, kuanza tangu Yerusalemu. Nanyi ndinyi mashahidi wa mambo haya.”* Na unaona tatizo hili likiwasumbua sana wayahudi *“Bali sisi tunamhubiri Kristo aliyesulubiwa; kwa wayahudi ni kikwazo na kwa wayunani ni upuzi; bali kwao waitwao, Wayahudi kwa Wayunani ni Kristo nguvu ya Mungu na Hekima ya Mungu”.* Na hii ndio siri ya injili ambayo Mungu huifunua kwa wale anaowachagua. Ukiona mtu yupo kanisani na anamkataa Yesu, ujue hapa ndipo alipokwamia, ameshika sana mapokeo ya dini yake kuliko Yesu uwe na uhakika kabisa hapa ndipo alipokwamia. Tazama ni kitu kikubwa kiasi gani, lakini Mungu alionyesha ushahidi huo wa maelewano yaliyopo kati ya torati na manabii na neema kule mlimani faraghani tena wakati wa sala.**

**Kwa hiyo faragha inamsaidia sana Mungu kufunua baadhi ya mafumbo, wakati wa sala. Kwa hiyo kadri unavyoendelea kufuata kanuni hii ya faragha wakati wa sala taratibu utaanza kuona ndani yako ushahidi unatengenezeka juu ya uhusiano uliopo kati ya torati, manabii na neema. Maana ushahidi huo ni muhimu sana katika ulimwengu wa roho ili kumshinda shetani *“Nao wakamshinda kwa damu ya mwanakondoo na kwa neno la ushuhuda wao”.***

**Mathayo 17:19-21 *“Kisha wale wanafunzi wakamwendea Yesu kwa faragha wakasema mbona sisi hatukuweza kumtoa?”* Lilikuwa ni swali la wanafunzi wa Yesu baada ya kuwa wamepewa mamlaka ya kutoa pepo, na walipoenda kutoa pepo wakashindwa. Unaona Yesu akijibu swali lao kwa kusema ni kwa sababu ya upungufu wa imani, Lakini namna hii haitoki ila kwa kusali na kufunga.**

**Kuna vitu vingi Mungu ameweka kwenye maisha yako ili vikuwezeshe kufanya mambo mbali mbali lakini havikusaidii sawasawa na Yesu alivyokupa. Umebarikiwa na maandiko yanakubali kuwa umebarikiwa lakini maisha yako hayaendani? Mtafute Yesu faraghani atajibu swali lako. Kwa wanafunzi tatizo lao lilitokana na upungufu wa imani, upungufu wa sala na upungufu wa kufunga.**

**Yesu alifanya mambo hadharani lakini faraghani, Yesu aliwaambia wanafunzi kuhusu namna mambo yanavyoweza kutokea. Yesu aliponya hadharani lakini faraghani alifundisha namna ya kufanya anachofanya. Hadharani Yesu alionyesha alivyo na uwezo wa kufanya lakini faraghani Yesu alifundisha jinsi ya kuwa alivyo. Hadharani Yesu aliponya lakini faraghani Yesu alitengeneza waponyaji.**

**Fanya sala zako kwa faragha baada ya muda utaona yale maandiko yanatimia kwako. Yesu aliwaambia wanafunzi kwamba wakiamini watafanya ishara zaidi hata ya zile yeye anafanya. Unapoendelea kufanya sala faraghani utaona maandiko hayo yakitimia. Jifunze kukaa faraghani na kusali mbele za Baba ili uone Mungu akikufanya kichwa na wala si mkia. Eliya alimtangazia Ahabu mvua itakayonyesha lakini Ahabu hakujua siri ya ile mvua. Eliya alilolisema hadharani alienda kulisukuma faraghani mpaka alipoona wingu kama kiganja cha mkono.**

**Marko 4:33-34, *“Kwa mifano mingi ya namna hii alikuwa akisema nao neno lake, kwa kadiri walivyoweza kulisikia; wala pasipo mfano hakusema nao; lakini akawaeleza wanafunzi wake mwenyewe mambo yote kwa faragha.”***

**Biblia inasema akawaeleza mambo yote faraghani, kwa hiyo ingawa walikuwa wanafunzi wake na kuna mambo alitamani kusema nao hakusema nao mpaka walipokaa faraghani.**

**Haitoshi kukutana na Yesu kanisani tu, jifunze kuweka muda wa faragha naye kwa sababu kuna mambo Yesu hawezi kusema na wewe kanisani anasubiri mahali upo mwenyewe tu ili akusemeshe. Kuna siri Yesu hakusemeshi mahali popote tu ni mpaka faraghani. Faragha ni hali ya hewa nzuri kwa ajili ya Yesu kusikiliza mambo yako na kushughulika na mahali ulipokwama.**

**Hapa sasa hatuzungumzi tu sala lakini msisitizo mkubwa uko kwenye mazingira ya sala. Tumeona namna ambavyo toba, madhabahu na faragha vinavyotengeneza mazingira mazuri kwa ajili ya sala. Na kila figa kati ya hayo mafiga matatu, lina mchango wake kuhakikisha mazingira ya sala yamekaa sawa.**

**Mafarisayo pia walikuwa wanasali lakini msisitizo wa Yesu haukugusa kabisa maneno ya sala zao lakini alikasirishwa na mazingira ya sala zao. Kwa hiyo kama Yesu angepata nafasi ya kuongea na mafarisayo kuhusu sala angewaambia mambo haya matatu ili kushughulika na wanapokwama yani toba, madhabahu na faragha. Ndivyo vitu walivyokosa vilivyofanya Yesu awaite wanafiki na vitu hivyo vitatu vilisababisha pia wakose thawabu ya sala zao.**

# **SURA YA 5**

# **Mjue Sana Mungu Ili Uwe Bora Katika Sala**

**Mathayo 6:7 *"Nanyi mkiwa katika kusali, msipayuke-payuke, kama watu wa mataifa; maana wao hudhani ya kuwa watasikiwa kwa sababu ya maneno yao kuwa mengi."***

**Matthew 6:7 “And when you pray, do not heap up phrases (multiply words, repeating the same ones over and over) as the Gentiles do, for they think they will be heard for their much speaking”.**

**Hapa unaona msisitizo juu ya mtazamo ulio ndani ya watu wa mataifa ambao kwa tafsiri zingine wametajwa kuwa wasioamini au wasiomjua Mungu. Walikuwa na utaratibu wa kusali kwa kurudia-rudia maneno yenye maana moja, na Yesu anapotaja hapa unaona akifunua mtazamo uliokuwa unasukuma mtindo huo wa sala.**

**Wao hurudia-rudia maneno kwa sababu hudhani au hufikiri sala zao zitasikiwa kwa sababu ya maneno yao kuwa mengi. Kwa hiyo fikira zao ndizo zilizopelekea mtindo wao wa sala. Kwa hiyo msisitizo mkubwa wa Yesu haukuwa kwenye kitendo cha kurudia-rudia maneno bali kwenye mtazamo uliokuwa unawafanya wao warudie rudie maneno yao wakati wa sala. Na kuna uwezekano mkubwa kwamba mtazamo huu ndio uliokuwepo ndani ya manabii wa Baali kwenye kile kitabu cha 1 Wafalme 18:26-29 *"Wakamtwaa yule ng’ombe waliyepewa, wakamtengeza, wakaliitia jina la Baali tangu asubuhi hata adhuhuri, wakisema, Ee Baali, utusikie. Lakini hapakuwa na sauti, wala aliyejibu. Nao wakaruka-ruka juu ya madhabahu waliyoifanya. Ikawa, wakati wa adhuhuri, Eliya akawafanyia dhihaka, akasema, Mwiteni kwa sauti kuu; maana ni mungu huyo; labda anazungumza, au ana shughuli, au anasafiri, au labda amelala, sharti aamshwe. Wakapiga kelele, wakajikata-kata kwa visu na vyembe kama ilivyo desturi yao, hata damu ikawachuruzika. Ikawa, wakati wa adhuhuri ulipopita, walitabiri hata wakati wa kutoa dhabihu ya jioni; lakini hapakuwa na sauti, wala aliyejibu, wala aliyeangalia."***

**Na tunajua walikuwa ni watu waliomkataa Mungu na kuamua kumfuata Baali. Na kwa sababu hiyo kwa lugha ya agano jipya wangeitwa mataifa au wasioamini au wasiomjua Mungu. Sasa biblia kwenye kile kitabu cha Mhubiri 5:2 *"Usiseme maneno ya ujinga kwa kinywa chako, wala moyo wako usiwe na haraka kunena mbele za Mungu; kwa maana, Mungu yuko mbinguni, na wewe upo chini, Kwa hiyo maneno yako na yawe machache"*. Wala moyo wako usiwe na haraka kunena mbele za Mungu ama maneno yako yawe machache. Kwa hiyo kumbe unaweza ukaamua kupunguza maneno ndani yako kwa kubadili mtazamo ulionao juu ya sala ipi inayosikiwa na Mungu. Kuna njia kadhaa ambazo zimetajwa kwenye mstari huo zinazoweza kushughulika na hilo jambo la kutokuwa na maneno mengi uendapo mbele za Mungu.**

1. **Huu ulikuwa ni mtazamo uliokuwa ndani ya watu wa mataifa kwa hiyo ukitaka kushughulika na mtazamo huo ni lazima uanze kushughulika na uhalali wa mtazamo huo kuwepo kwako.**

**Ambao ni imani yako katika Yesu inayoweza kukufanya moja ya wana wa Mungu na kuwa mtu wa milki ya Mungu. Waefeso 2:13-14,19 *"Lakini sasa, katika Kristo Yesu, ninyi mliokuwa mbali hapo kwanza mmekuwa karibu kwa damu yake Kristo”*. Kwa maana yeye ndiye amani yetu, aliyetufanya sisi sote tuliokuwa wawili kuwa mmoja; akakibomoa kiambaza cha kati kilichotutenga. Basi tangu sasa ninyi si wageni wala wapitaji, bali ninyi ni wenyeji pamoja na watakatifu, watu wa nyumbani mwake Mungu". Hapa tunazungumza juu ya pendo la Mungu ndani ya mtu. Yohana 3:16 “*kwa maana jinsi hii Mungu aliupenda ulimwengu hata akamtoa mwanaye wa pekee ili kila amwaminiye asipotee”***

1. **Huu mtazamo uliokuwa unapelekea wao kuwa na maneno mengi ulipata uhalali kwa sababu walikuwa hawamjui Mungu wa kweli.**

**Kwa hiyo unapoendelea kukua katika kumjua Mungu fikira hizi ndani yako zitakufa na kuondoka kabisa ndani yako. Kwa wasomi wa maandiko wanaelewa kwamba hapa tunazungumza juu ya uzima wa milele kwenye ile Yohana 3:16 inasema bali awe na uzima wa milele na Yohana 17:3 Na uzima wa milele ndio huu, Wakujue wewe, Mungu wa pekee wa kweli, na Yesu Kristo uliyemtuma. Kwa hiyo pendo la Mungu na uzima wa milele ndani yako vinaweza kubadili mtazamo huu unaoweza kuathiri mtindo wako wa sala.**

**Kwa hiyo kuongea maneno mengi yasiyo na maana mbele za Mungu inaonyesha kiwango chako cha kumjua Mungu. Usinikasirikie sio mimi nasema ni biblia ndivyo ilivyosema. Ndio kitu kilichotofautisha sala za wale manabii wa Baali na sala ya Eliya kule mlima karmeli. Eliya alikuwa anamjua Mungu manabii wa Baali hawamjui walienda siku nzima kwa maneno yao hakuna kitu kilitokea, lakin Eliya alikuwa anamjua Mungu maneno machache tu yalitosha kushusha moto kutoka mbinguni. Na watu wote wakajua hakika kuwa huyu ndiye Mungu hakukuwa na ubishi tena wala kusitasita. Kujibiwa kwa maombi yake hakukutegemea wingi wa maneno yake maana aliomba kwa maneno machache tu na matokeo makubwa yakatokea.**

**Ufahamu huu unatupelekea kujua kuwa kumbe kuna tofauti kubwa kati ya sala na maneno na pia kuna tofauti kati ya maombi na maneno. Unaona biblia ikisema kwenye ile Mathayo 26:39 *"Akaendelea mbele kidogo, akaanguka kifulifuli, akaomba, akisema, Baba yangu, ikiwezekana, kikombe hiki kiniepuke; walakini si kama nitakavyo mimi, bali kama utakavyo wewe."* Unaona yale maneno AKAOMBA, AKISEMA ni maneno mawili tofauti kabisa. Kwa hiyo maombi sio maneno wala sala sio maneno. Sikia, Yesu aliomba mara tatu lakini akisema maneno yaleyale. Mathayo 26:42,44 *"Akaenda tena mara ya pili, akaomba, akisema, Baba yangu, ikiwa haiwezekani kikombe hiki kiniepuke nisipokunywa, mapenzi yako yatimizwe. Akawaacha tena, akaenda, akaomba mara ya tatu, akisema maneno yale yale".* Mistari yote mitatu inaonyesha maneno mawili tofauti “akaomba, akisema”. Sasa ilipofika kwenye swala la sala akasema usirudie rudie maneno kama watu wa mataifa kumbuka alikuwa hazungumzi maombi bali sala. Kumbuka Hana ambaye aliomba bila maneno yake kusikika na akaonekana amelewa. Aliomba lakini hakuna maneno yalioandikwa na hii ndio sababu kwenye biblia si mara nyingi sana utaona maneno ya Yesu akisali ila mara nyingi sana utaona Yesu akienda kusali na maneno yake hayaandikwi, asomaye na afahamu.**

**Luka 6:12 Siku moja Yesu alikwenda mlimani kusali, akakesha huko usiku kucha akisali. Sasa sikia kilichofanya Yesu aombe kwa kurudia maneno yaleyale mara tatu haikuwa mtazamo bali ilikuwa huzuni ndani yake. Biblia inasema Roho yangu inahuzuni kiasi cha kufa, kwa hiyo huzuni ndio iliyokuwa inatamka maneno yale ikiwezekana kikombe hiki kiniepuka lakini si kama mimi nitakavyo bali mapenzi yako yatimizwe. Lakini bado unaona malaika akija kumtia nguvu maana yake malaika alikuja kushughulika na ule moyo wa huzuni uliokuwa ndani yake maana hakutakiwa kupita nao msalabani. Sasa sikia alienda Gethsemane akiwa anatamani kikombe kimuepuke lakin pamoja na maombi yote aliyoomba mara tatu huku akisema maneno yaleyale, huoni kikombe kikimuepuka kwa hiyo yale maneno yalionyesha hali ya moyo wake na sio nia ya moyo wake. Ndio biblia inavyosema kwa sababu bado nia yake ilikuwa ni kuona mapenzi ya Baba yanatimia lakini hali yake anatamani kikombe kimuepuke, kwa hiyo yule malaika alipokuja alikuja kushughulika na hali ya moyo wake. Kwa hiyo unaona baada ya maombi yale na malaika kutokea, kule ndani kilichoondolewa ni huzuni lakini msalaba ulibaki pale, na ndipo unaona jeshi likija kumkamata na anauliza mnamtafuta nani wakasema Yesu anawaambia mimi ndiye, wakaanguka chini kwa sababu nao walitegemea kumuona Yesu mwenye huzuni lakini kumbe ameshawekewa furaha moyoni maana ndivyo biblia inavyosema furahini kwa kila jambo na ufalme wa mbinguni si kula wala kunywa bali haki, amani na furaha. Yakobo anasema ni furaha tupu tunapoangukia katika majaribu.**

**Kwa hiyo hutakiwi kuingia kwenye jaribu ukiwa na huzuni, mtu hajasikia kitu ninachosema hapa, Nasema hivi hutakiwi kuingia kwenye jaribu ukiwa na huzuni. Na ndicho kitu alichokuwa anawaambia wanafunzi wake ombeni msije mkaingia majaribuni, kwa sababu maneno yake yalikuwa yanasukumwa na huzuni aliyokuwa nayo. Kwa hiyo yale maneno yaliposikiwa mbinguni walijua moja kwa moja kitu cha kufanya na unaona malaika akitokea kuondoa moyo wa huzuni uliokuwepo ndani yake maana ungeleta mauti. Na baada ya maombi unaona msalaba haujatoka lakini huzuni imeondoka.**

**Kwa hiyo huzuni ya dunia inaweza pia kukusababishia maneno mengi mbele za Mungu. Nimekuonyesha hii usije ukahalalisha kuwa na maneno mengi kwa namna yoyote ile.**

**Kwa hiyo maneno ya Yesu saa anawambia neno hilo yalilenga kuhakikisha wanashughulika na fikira zao kwanza kabla ya kuingia kwenye sala. Kwa hiyo unaelewa sasa kitu kinatokea kwa wale watu ambao shetani amepofusha fikra zao isije ikawazukia nuru ya injili. Kwa sababu hiyo hata kuomba na sala zao kunapata shida maana fikra zao zinashida pia. Utasema unaongea kitu gani Biblia inazungumza juu ya maombi ya mwenye dhambi kuwa kama kelele mbele zake, Kumbe mwenye dhambi pia anaweza kuomba. Shetani akitaka kukuvuruga kwenye sala zako kitu kimoja anatumia ni fikra. Na pia uzito wa moyo biblia inasema wakisikia hawasikii na hata wakiona hawaoni maana wana mioyo mizito. Kwa hiyo ukiweza kuulinda moyo wako usiwe na haraka ya kunena mbele za Mungu. Don't pray emotionally. Lazima ujue kuutuliza moyo wako wakati wa sala.**

**Mjue sana Mungu ili uwe na amani na ndivyo mema yatakavyokujilia. Mathayo 23:14 *[Ole wenu waandishi na Mafarisayo, wanafiki! Kwa kuwa mnakula nyumba za wajane, na kwa unafiki mnasali sala ndefu; kwa hiyo mtapata hukumu iliyo kubwa zaidi.]* Hawa unaona sababu ya wao kusali sala ndefu ilikuwa ni kuficha uovu wao. Ndio maana Yesu amewaita wanafiki maana yake wanachofanya sivyo walivyo. Kwa hiyo si kila mtu anasali sala ndefu inamaanisha ana uhusiano mzuri na Mungu wengine ni unafiki tu kuficha uovu wao na kwa sababu hiyo huwa na maneno mengi, wala kusali sala ndefu sio kigezo cha kuonyesha uhusiano wako na Mungu.**

# **SURA YA 6**

# **Aina Ya Imani Inayotakiwa Na Sala**

**Mathayo 6:8 *"Basi msifanane na hao; maana Baba yenu anajua mnayohitaji kabla ninyi hamjamwomba".***

**Hapa Yesu alikuwa anataka tuone aina ya imani tunayotakiwa kuwa nayo wakati tunaenda mbele za Mungu kupeleka sala. Kwa hiyo kama huna Imani kwamba Baba anajua kitu unachotaka kabla haujamwomba sala hii haikufai. Hii ni aina ya imani inayotakiwa na watumiaji wa sala hii. Ngoja tutazame aina kadhaa za imani zinatokiwa na sala zingine**

**Yakobo 5:15 Na kule kuomba kwa imani kutamwokoa mgonjwa yule, na Bwana atamwinua; hata ikiwa amefanya dhambi, atasamehewa.**

1. **Imani ya kumkumbusha Bwana.**

**Isaya 43:26 “*Unikumbushe, na tuhojiane; eleza mambo yako, upate kupewa haki yako.*” Aina hii ya imani hutumika mara nyingi kudai haki kwa Mungu juu ya ahadi zake. Na watumiaji wa imani hii huamini kwamba Mungu anahitaji kukumbushwa ahadi zake ili afanye haki. Lakini sisi tunajua kuwa sikio lake si zito hata lisiweze kusikia wala mkono wake si mfupi hata usiweze kuokoa, haki na hukumu ndio msingi wa kiti chake cha enzi tena kutenda haki ndio fahari yake, iweje leo afanye haki kwa kukumbushwa tena na mwanadamu?**

1. **Imani ya kuomba bila kukoma.**

**Luka 18:1-8 Akawaambia mfano, ya kwamba imewapasa kumwomba Mungu sikuzote, wala wasikate tamaa. Akasema, Palikuwa na kadhi katika mji fulani, hamchi Mungu, wala hajali watu. Na katika mji huo palikuwa na mwanamke mjane, aliyekuwa akimwendea-endea, akisema, Nipatie haki na adui wangu. Naye kwa muda alikataa; halafu akasema moyoni mwake, Ijapokuwa simchi Mungu wala sijali watu, lakini, kwa kuwa mjane huyu ananiudhi, nitampatia haki yake, asije akanichosha kwa kunijia daima. Bwana akasema, Sikilizeni asemavyo yule kadhi dhalimu. Na Mungu, je! Hatawapatia haki wateule wake wanaomlilia mchana na usiku, naye ni mvumilivu kwao? Nawaambia, atawapatia haki upesi; walakini, atakapokuja Mwana wa Adamu, je! Ataiona imani duniani?**

**Hapa unaona maneno yanayobatilisha aina hii ya imani yenyewe "kwa kuwa mjane huyu ananiudhi nitampatia haki yake asije akanichosha kwa kunijia daima" kwa hiyo wanaotumia aina hii ya imani hujibiwa maombi yao baada ya Mungu kuchukizwa na ujio wao mbele zake. Tena Mungu hujibu maombi yao ili kuzuia kuchoshwa nao. Na unaona Yesu akiuliza swali lenye utata pale kwenye mstari wa ‘7’. Kwamba atakapokuja Mwana wa Adamu ataikuta imani duniani? Swali hili halikai vizuri akilini kwa sababu tunajua imani ndiyo iliyofanya yule mjane aendelee kwenda kwa kadhi na imani hiyo hiyo ndiyo iliyofanya apewe haki yake. Lakini haikuwa aina nzuri ya imani sawasawa na ile anayoitaka Yesu. Ndio maana unaona akimaliza kwa kusema Je atakapokuja mwana wa Adamu ataikuta imani duniani. Kumbe kuna aina ya imani anayoitaka kwetu zaidi ya ile ya kuomba bila kukoma. Kwa hiyo hii nayo sio imani sahihi kwa sababu watumiaji wa aina hii ya imani kuna uwezekano mkubwa wa kukosa aina ya imani inayotakiwa na Yesu atakapokuja mara ya pili.**

**Kwa kutazama aina hizi mbili za imani tunaelewa sasa msisitizo uliokuwa ndani ya Yesu juu ya aina ya imani inayotakiwa na watumiaji wa sala hii. Na kuna uwezekano mkubwa kwamba aina hii ya imani ndio anayotamani kuiona atakapokuja mara ya pili. Kwa sababu kwenye imani hii kumewekwa uwezo mkubwa sana wa mtu kutokujisumbua kwa lolote, mtu kutafuta mambo ya wengine kuliko mambo binafsi, mtu kutotumia imani aliyonayo kuwakosesha watu wengine, mtu kufurahia na kuthamini mapenzi ya Mungu juu yake na juu ya watu wengine. Kwa hiyo uwezo wa mtu kutumia sala hii unategemea sana uimara wa aina hii ya imani ndani ya mtu huyo. Haukosi unajua juu ya umuhimu wa imani juu ya maisha ya mwana wa Mungu.**

**Haiwezekani kumpendeza Mungu bila imani, imani ndio inayotupa ushindi juu ya ulimwengu huu, imani ndio ushindi wetu uushindao ulimwengu, imani ndio inayotupa kufahamu, tunamwona Mungu kwa imani maana hatuenendi kwa kuona bali kwa imani. Mtu amtafutaye Mungu lazima aamini yeye yupo. Imani hutaja yasiyokuwapo kana kwamba yapo. Kwa imani Ibrahim alimpata Isaka tena hakusita kwa kutokuami, kwa imani Musa aliifanya pasaka, kwa imani ukuta wa Yeriko ulianguka baada ya kuzungukwa mara saba na wana wa Israel, kwa imani Rahabu yule kahaba hakuangamia pamoja nao wasioamini maana aliwapokea wale wapelelezi kwa amani, kwa imani twafahamu ulimwengu uliumbwa kwa neno. Kwa hiyo unaona msisitizo wa Yesu ulivyokuwa juu ya jambo hili la aina ya imani. Maana mafanikio ya sala hii yanategemea aina ya imani unayokuwa nayo saa ya kusali. Tunaamini Mungu anajua tunachotaka kabla hatujamwomba na kwa sababu hiyo hutuendi kwake kumueleza habari ya matatizo yetu maana anajua tayari.**

**Mtu hajasikia hii, hatuendi kwa Mungu kumueleza juu ya hali tulizo nazo ila tunaenda kumsikiliza anasema nini juu ya hali tulizonazo. Ni kweli kabisaa uchumi umeyumba hatumwambii Mungu kwa sababu tuna uhakika anajua na badala yake tunasema jina lake litukuzwe, tumefukuzwa kazi sawa lakini jina lake litukuzwe, ni kweli kabisa ndoa haieleweki lakini jina lake litukuzwe, ni kweli kabisa huduma haieleweki lakini jina lake litukuzwe aaaaaah ni kweli kabisa wametokea kupigana kinyume chetu lakini tunao uhakika walio upande wetu ni wengi kuliko walio upande wao. Danieli 6:10 *“Hata Danieli, alipojua ya kuwa yale maandiko yamekwisha kutiwa sahihi, akaingia nyumbani mwake, (na madirisha katika chumba chake yalikuwa yamefunguliwa kukabili Yerusalemu;) akapiga magoti mara tatu kila siku, akasali, akashukuru mbele za Mungu wake, kama alivyokuwa akifanya tokea hapo.”***

**Ni aina ya imani inayotupa kucheka wakati mazingira yanaliza, ni aina ya imani inayotupa kuimba sifa wakati tupo gerezani. Katikati ya kuumizwa na kupigwa mawe imani hii inatupa kusema Baba uwasamehe maana hawajui kitu wanafanya. Katikati ya kukataliwa imani hii inakupa kuona kuinuliwa na unajikuta ukisema tu jina lako litukuzwe, jina lako litukuzwe si kwa sababu yote ni mazuri ila kwa sababu yote yanajulikana na Baba yetu aliye mbinguni. Hatuhitaji kumjulisha kama wale wengine maana ametuchora kwenye vitanga vya mikono yake, anajua kuamka kwetu na kulala kwetu, anajua mwisho wetu tangu mwanzo kitu gani tumwambie huyu Baba zaidi ya kusema jina lako litukuzwe?**

**Sasa angalia vizuri ule mstari, Mathayo 6:8 *“Basi msifanane na hao”.* Kutokea kwenye maneno hayo tunaelewa sasa kwamba mafundisho haya kuhusu sala hayakubatilisha aina zingine za sala. Lakini yalitenga ubora wa sala hii na sala zingine pia ubora wa imani zinazobeba sala zingine na ubora wa imani inayobeba sala hii. Tunajua sasa kwamba sala hii hawakupewa watu wote ila wale aliokuwa anasema nao, kwa hiyo thamani ya sala hii inategemea uhusiano wa mtu na Mungu wake.**

**Wanafunzi wa Yohana hawakubadilishiwa mtindo wa sala wala Yesu hakuenda kuwaambia mafarisayo na mtindo wao wa sala, lakini aliwaambia wanafunzi wake wasifanane nao. Kwa hiyo ile kwamba unaomba unajibiwa haimaanishi wewe ni bora, si unakumbuka yule mjane na kadhi, mjane alipata haki yake lakini hawana uhusiano mzuri na yule Kadhi, Kadhi anasema huyu mwanamke asije akanichosha maana ananiudhi. Kwa hiyo alipewa haki yake kwa sababu anamuudhi Kadhi, na Yesu akasema saa hiyo hiyo na Mungu naye si zaidi ya Kadhi hataacha kuwapatia haki upesi wale wamwombao. Kwa hiyo kuna watu watapewa haki na Mungu kwa sababu wamemuudhi na anawapa ili wasimchoshe kwa kumjia mara kwa mara. Lakini kwenye sala hii anahakikisha anapata raha ya mahusiano yenu kwanza. Kwa hiyo kuna watu wengine wataruhusiwa kutumia imani na sala zingine lakini wapo wengine pia watakao kamatiwa na kubaki kwenye sala hii.**

**Kwa hiyo isikusumbue watu wengine wanavyoenda mbele za Mungu na wanapata majibu lakini wewe usifanane nao. Kwa sababu ile kwamba wanaomba na wanajibiwa haimanishi wao ni bora. Yesu anaweza kuja kwenye maisha yako akupe mtindo wako kwa ajili yako tu usiofanana na mtu mwingine. Kwa hiyo kama habari hii isingeandikwa kuna uwezekano tusingejua kitu chochote kuhusu sala hii maana ni sala ambayo walifundishwa wale wanafunzi 12 tu.**

**Kwa hiyo kama sala hii isingeandikwa kungekuwa na watu 12 waliopewa sala hii na wangekufa nayo bila watu wengine kupata. Ukilikumbuka hili litakusaidia kuona upekee wa sala hii na pia msisitizo moyoni kama mmoja wa wanafunzi wake wale wachache na kuiona ni bora kuliko mafundisho yake mengine kuhusu sala yaliyotolewa mbele ya watu wengi.**

**Kama vile walivyopewa wasifanane na hao wala wasijaribu kuiga imani zao, inaonyesha kuwa sala hii inao uwezo wa kujitosheleza yenyewe tu nyakati zote bila kuchanganya na sala zingine. Kwa hiyo tunapopata neema ya kuingia kwenye hatua moja mpaka nyingine kuangalia ile sala yenyewe utashangazwa sana kuona upana mkubwa kiasi cha kutohitaji aina nyingine ya sala. Kwa hiyo ukipewa neema moyoni mwako ya ufahamu wa kutosha sana kuhusu sala hii taratibu utaona aina zingine za sala kama zinakupotezea muda tu. Kumbuka sala hii sio tu kwa ajili ya maneno bali kwa ajili ya mfumo pia, watu wengine hutumia mpaka maneno yake tena kwa imani kubwa sana lakini watu wengine hutumia mfumo wake tu.**

# **SURA YA 7**

# **Mnapaswa Kuwa Na Utaratibu Ili Muweze Kusali**

**1 Petro 4:7, “*Mwisho wa vitu vyote umekaribia, mnapaswa kuwa na utaratibu na kukesha ili muweze kusali*”. Na Yesu katika mafundisho yake kulikuwa na elimu iliyolenga kurekebisha utaratibu wa kusali uliopotoshwa au kukosewa. Ndio maana utaona yale maneno basi ninyi msifanane nao, bali wewe usalipo na mengine.**

**1 Mambo ya nyakati 12:32, *“Na wana wa Isakari, watu wenye akili za kujua nyakati, kuyajua yawapasayo Israeli wayatende; vichwa vyao walikuwa watu mia mbili na ndugu zao wote walikuwa chini ya amri yao”*. Na ile Waefeso 6:18, “mkisali kila wakati”. Mwisho ni wakati. Kwa hiyo mwisho unapokaribia kunahitajika wana wa Isakari ili kutupa maelekezo juu ya wakati huo na kipi kifanyike katika wakati huo.**

**Na sio tu wana wa Isakari bali ni zile akili zilizo ndani yao zinazowawezesha wao kujua nyakati. Kwa hiyo aina hii ya akili ndio inayotakiwa kuwemo ndani yako ili kukuwezesha kusali. Sasa wakati ule unaona walikuwa watu mia mbili tu kati ya Israeli yote waliokuwa na akili hizo. Kwa hiyo kama mwisho wa mambo yote ungekaribia wakati ule kulikuwa na watu mia mbili tu ambao wangeweza kuelewa maana yake na kutengeneza utaratibu ambao ungewawezesha kusali.**

**Muhubiri anajaribu kutuambia nyakati kadhaa chini ya mbingu. Wakati wa kuzaliwa na wakati wa kufa, wakati wa amani na wakati wa vita na nyakati zingine na anaongeza kusema kila kitu amekifanya kizuri kwa wakati wake. Na kila wakati unapokuja ndani yake unabeba kusudi la Mungu. Kwa hiyo kila wakati unapokuja kunahitaji akili za kujua nyakati ili kuelewa kusudi la Mungu juu ya wakati husika na kitu gani kinatakiwa kufanyika kwa wakati huo.**

**Kwa hiyo Biblia inapozungumza habari za mwisho wa vitu vyote kukaribia inajaribu kudai aina hii ya akili kuhusika kutafsiri mambo yote. Kwa hiyo kama mwisho wa vita umekaribia, unahitaji akili za kujua nyakati ili zikusaidie kujua jambo gani lakufanya saa hiyo. Anaposema basi mnapaswa kuwa na utaratibu na kukesha ili muweze kusali. Anajaribu kuunganisha namna akili za kujua nyakati zinavyotakiwa ili watu wawe na utaratibu ili waweze kusali.**

**Sasa katikati ya waisrael wote kulikuwa na watu mia mbili tu wenye akili hizo. Unaona sasa namna ambavyo aina hiyo ya akili ilikuwa adimu katikati ya watu. Inawezekana kabisa ndani yako ukaelewa kuwa kwa mwenendo huu ulivyo kunahitajika maombi ili kufika salama mwisho wake, lakini akili za kujua nyakati zitakusaidia kuelewa mpaka aina ya maombi yanayotakiwa na namna ya kuomba maombi hayo na pia nini matokeo ya maombi hayo na kuomba kwa utaratibu huo uliotumika.**

**Ni kawaida ya wanadamu kutambua nafasi ya Mungu na uhusikaji wake katika utatuzi wa matatizo mbalimbali yanapotea kwa nyakati tofauti tofauti hapa duniani. Na katikati ya majira kama hayo watu wengi hupata msukumo wa kufanya sala kwa kujua kabisa ndio njia pekee ya kumuhusisha Mungu katika utatuzi wa matatizo hayo. Lakini ni watu wachache sana watakao pata msukumo wa kutafuta akili zitakazo wasaidia kuelewa kila kitu kuhusu matatizo hayo, na watu wachache zaidi hupata msukumo wa kwenda kwa Mungu kwa ajili ya kuuliza ni aina ipi ya sala inatakiwa katika wakati huo ili kuleta suluhisho la tatizo lililopo.**

**Angalia wakati wa Danieli aliposoma vitabu alipata ufahamu uliomsukuma Danieli kuomba. Malaika alileta ufahamu wa kujua nyakati na kitu gani kinatakiwa kufanyika kwa wakati huo. Ndio maana ingawa Danieli alikatishwa maombi yake huoni akiendelea kuomba baada ya mazungumzo yake na malaika kukamilika. Kwa sababu halikuwa swala la kuomba kama alivyoomba lilikuwa ni swala la ratiba ya Mungu kukamilika. Mtu hajasikia vizuri kitu ninachosema hapa, sasa sikia miaka sabini aliyoiona Danieli kwenye maandiko ya Yeremia ilikuwa imefunga nafasi ya toba kwa kosa lililosababisha adhabu hiyo ya utumwa wao kule babeli. Na Danieli alipojua miaka hiyo imekaribia kuisha moja kwa moja aliona nafasi ya toba kwa kosa lililosababisha adhabu. Lakini kumbe mbinguni kulikuwa na ahadi ya patanisho la milele na msamaha wa milele juu ya dhambi kwa kuja kwa Bwana wetu Yesu na kwa njia ya msalaba wake. Ndivyo Biblia inavyosema kwenye ile Danieli 9:26. Kwa hiyo unaona nafasi aliyopewa Danieli ilivyokuwa kubwa, mbingu zilikuwa zinampa taarifa sio tu ya kusamehewa na kujengwa upya kwa Yerusalemu lakini habari ya kuwepo kwa agano jipya katika damu ya Yesu. Malaika anasema nimetokea nikupe akili upate kufahamu ni kwa sababu unapendwa sana.**

**Kwa hiyo wakati wewe Danieli unawaza upatanisho tu wa sasa huku mbinguni tunawaza upatanisho wa milele. Kwa lugha nyingine tungeweza kusema Danieli alipewa wajibu wa kuomba sio tu Bwana aujenge upya Yerusalemu lakini kuomba utimilifu wa maono na unabii wa kuja kwa Yesu duniani. Kwa hiyo Danieli alipewa kuombea sio tu ukombozi wa wana wa Israeli toka babeli bali ukombozi wa mwanadamu kutoka dhambini. Sio tu kujengwa upya kwa hekalu kule Yerusalemu bali kujengwa kwa hekalu jipya la Mungu yani mwili wa mwanadamu.**

**Kwa hiyo unaelewa sasa kitu Danieli alikuwa anakosa kama mbinguni wangeamua kukaa kimya wasimpe akili ya kujua nyakati. Vivyo hivyo kuna uhusiano mkubwa sana kati ya mwisho wa mambo yote kukaribia na akili hii ya wana wa Isakari. Kwa sababu mwisho unapokuja unakuja na vitu mbalimbali ndani yake. Biblia inazungumza juu ya roho zidanganyazo na mafundisho ya mashetani yatakayokuja nyakati za mwisho yatakavyosababisha watu kujitenga na imani. Na sala ndio njia pekee ya kuhakikisha imani yako inabaki salama hata katikati ya hali kama hiyo, lakini unahitaji akili za kujua majira na nyakati ili uweze kusali. Kwa hiyo kadri mwisho unavyoendelea kukaribia unaona msisitizo wa sala na maombi unaongezeka na kadri unavyoongezeka ndivyo unaona watu wengi zaidi wanaosali wanaendelea kumezwa na mafundisho ya mashetani na roho zidanganyazo, ni kwa sababu wana wa Isakari wamefichwa mahali. Biblia inazungumza namna watu wanavyoweza kuangamizwa kwa kukosa maarifa. Kwa hiyo wanafanya sala na maombi lakini bado wanaangamizwa kwa sababu hakuna akili za kujua nyakati. Wana wa Isakari katika kipindi chetu ni muhimu zaidi maana nyakati zetu ni hatari zaidi.**

**Mpango mbaya zaidi wa shetani ni kuruhusu watu kufanya maombi na sala kwa nguvu sana lakini ameficha sana uhusikaji wa akili katika sala. Maombi pekeyake hayawezi kuwa na matokeo makubwa hasa katika wakati wa mwisho lakini akili zitakupa ushindi ulio kamili. Anaruhusu wito wa maombi ukufikie lakini anazuia akili kukufikia. Ndio maana utaona hema za maombi na maombezi zikiendelea kuzaliwa nyingi sana lakini elimu ya maombi haipatikani sana.**

**Hata manabii wa baali walikuwa wanaomba lakini maombi yao yalikosa akili kwa sababu jambo la muhimu halikuwa kuomba bali wanaomba kwa nani? Walijikata mpaka na nyembe lakini hakuna kitu kilitokea. Daudi aliomba tena kwa kufunga siku saba na hakuna kitu kilibadilika. Wewe ni shahidi wa vile unatumia muda mwingi sana kuomba lakini matokeo ya maombi yako ni kidogo sana.**

**Unaona namna kulivyo na msukumo mkubwa wa kuhitaji akili katika maombi na sala. Waefeso 6:18 “Mkiomba kwa roho siku zote katika sala zote na maombi”. Ile kwamba uwepo wa Roho unatajwa pamoja na nyakati, maana yake tunazungumza uwepo wa Mungu kwa kiwango cha kuathiri akili. Kuomba kwa Roho kunapounganishwa na nyakati tayari tunazungumza uhusikaji wa akili. Yesu alipokuja katika mwili wake unaona akisema “Tubuni kwa maana ufalme wa mbinguni umekaribia”. Toba maana yake kubadili msimamo wa fikira, kwa hiyo tunazungumza akili.**

**Mafundisho Ya Yesu Kuhusu Sala Yanahitaji Akili Za Kujua Nyakati Ili Kuelewa Yalichobeba.**

**Mathayo 6:5-8.**

**Mafundisho haya yalibeba taarifa ambazo kunahitajika akili za kujua nyakati (*kama zile za wana wa Isakari*) ili kuweza kuzielewa taarifa hizo.**

* **Taarifa ya kwanza.**

**Kutimia kwa wakati ambao nyumba ya Mungu inaitwa nyumba ya sala.**

**Mathayo 21:12-14, *“Yesu akaingia ndani ya hekalu akawafukuza wote waliokuwa wakiuza na kununua hekaluni, akazipindua meza za wabadili fedha, na viti vyao waliokuwa wakiuza njiwa; akawaambia, Imeandikwa, Nyumba yangu itaitwa nyumba ya sala; bali ninyi mmeifanya kuwa pango la wanyang’anyi. Na vipofu na viwete wakamwendea mle hekaluni, akawaponya.”***

**Sasa nataka tulitazame jambo hili kwa hatua kadhaa hapa.**

1. **Yesu kuingia ndani ya hekalu.**

**Ufunuo 3:20, *“Tazama, nasimama mlangoni, nabisha; mtu akiisikia sauti yangu, na kuufungua mlango, nitaingia kwake, nami nitakula pamoja naye, na yeye pamoja nami.”* Kwa hiyo unaelewa sasa namna iliyokuwa imefichwa ndani ya yale maandiko. Yesu alikuwa anatangaza kuhama rasmi kutoka kwenye nyumba na kuingia na kukaa ndani ya mtu. Ni habari ambayo katika agano la kale na kabla ya msalaba ilikuwa haiwezekani kabisa, lakini baada ya damu ya Yesu ya agano kutolewa unaona Yesu akipata uhalali wa kukaa ndani ya mtu na mtu akipata uhalali wa kuwa nyumba ya Mungu na kwa sababu hiyo kuwa nyumba ya sala. 1 Wakorintho 3:16-17 na 1 Wakorintho 6:19-20. Unaona yale maneno ninyi mmekuwa hekalu la Mungu wala ninyi sio mali yenu wenyewe maana mlinunuliwa kwa thamani.**

1. **Kurudisha thamani na kusudi la hekalu.**

**Mathayo 12:43-45. Angalia yale maneno aiona tupu, imefagiwa na kupambwa. Kumbe Yesu anapoingia ndani ya mtu anafagia kule ndani na kupamba tayari kwa yeye kukaa. Na ikitokea mtu akamkataa Yesu, huondoka na kuacha nyumba ikiwa tupu lakini bado imefagiwa na kupambwa ndipo mapepo huamua kurudi tena ndani ya yule mtu maana nyumba ni tupu. Kwa hiyo zile biashara zilikuwa zinafanyika kwenye hekalu ilikuwa ni kwa sababu nyumba ni tupu. Mtu akikosa sala ni sawasawa na nyumba tupu ambayo baada ya muda utaona inageuka pango la wanyang’anyi. Uliokoka sawa lakini umeacha nyumba ikiwa tupu ndio maana unatumika kwa ajili ya biashara, wezi, wabadilisha fedha na wauza njiwa wako ndani yako. Yesu anapoingia ndani yako anahitaji sala maana ndio kusudi na ndio kitu kinacholeta thamani ya nyumba. Mtu anayefanya sala nyumba yake haiwezi kuwa tupu hata siku moja. Nyumba ikiwa tupu utaona hata chuki inakaa, hasira itakaa huko, ufisadi utakaa huko ndani, kiburi kitakaa huko ndani maana nyumba ni tupu. Kwa hiyo mtu anahitaji sala ili kujaza nyumba ya Mungu hata kusiwemo nafasi kwa ajili ya ibilisi kama biblia inavyosema wala msimpe shetani nafasi. Nasema sala.**

1. **Yesu kufanya kazi kutokea ndani ya hekalu.**

**Unaona yale maneno nyumba yangu itakuwa nyumba ya sala kwa mataifa yote. Maana yake Mungu atafanya kazi na mataifa lakini kutokea ndani ya mtu. Hapa Mungu alikuwa anatangaza ikulu yake mpya. Akitaka kufanya jambo lolote atafanya kutokea ndani ya mtu. Ndio maana unaona Yesu akiponya viwete na vipofu kule ndani ya hekalu. Kuthibitisha yale maneno tupate wapi mtu kama huyu ambaye Mungu anakaa ndani yake? Sasa jibu limepatikana maana alipopaa alitoa karama ndani ya watu ili dunia iongozwe nay eye lakini kutokea ndani ya mtu. Ndio maana ya yale maneno hakuna mtu amemwona Mungu wakati wowote ila mwana ndiye aliyefunuliwa kwetu. Yesu anasema aliyeniona mimi amemuona Baba, kwa hiyo na sisi tuliompokea tumesimama mahali ambapo kama mtu akituona sisi amemuona Baba. Paulo akasema sio mimi ninayeishi ila Yesu anaishi ndani yangu. Kama Yesu alivyo kule mbinguni ndivyo na sisi tulivyo ulimwenguni humu, maana yeye ndiye anayekaa ndani yetu, na kama sisi tulivyo ulimwenguni humu ndivyo yeye alivyo kule mbinguni. Tumembeba duniani na yeye ametubeba mbinguni. Mtu akitaka kutona mbinguni tupo ndani ya Yesu na mtu akitaka kumuona Baba duniani yupo ndani yetu.**

* **Taarifa ya pili.**

**Usipoteze muda kwenye maombi na sala.**

**Mathayo 6:7, Kutoka 17:8-12. Tunaishi kwenye wakati ambao tunahitaji matokeo makubwa sana ya sala na maombi lakini tunahitaji kukomboa wakati. Waefeso 5:15-16, *“Basi angalieni sana jinsi mnavyoenenda; si kama watu wasio na hekima bali kama watu wenye hekima; mkiukomboa wakati kwa maana zamani hizi ni za uovu.”* Msisitizo wa kuukomboa wakati unategema kipindi tulichonacho. Kwa hiyo Yesu kwa kutambua zamani hizi tulizonazo akaweka msisitizo pia wa kutumia muda mchache lakini wenye matokeo makubwa sana.**

**Natamani utazame yale maandiko kwenye kitabu cha kutoka 17:8-12, Ni habari za vita kati ya Israeli na waamaleki. Kwenye maandiko haya natamani ufikiri kwa namna hii, Musa alijua kinachofanya Joshua ashinde ni kule kuinua kwake mikono kule mlimani. Kwanini asiweka jitahada zaidi kwenye kile kitendo cha kuinua mikono kuliko kile kitendo cha Joshua kwenda kule vitani? Kama ningekuwa mimi ningepeleka Israeli wote mlimani kuomba halafu ningechagua watu wachache tu waende vitani. Lakini unaona picha inayokuja hapa ni kwamba jitihada kidogo tu ya maombi inatakiwa kuwa na matokeo makubwa sana. Kwa sababu fikiri namna ambavyo Mungu anaweza kujibu hata mawazo unayoyawaza, Je si ni zaidi sana maneno yako? Kwa hiyo ile sala aliyowafundisha Yesu wanafunzi wake ina maneno machache lakini yenye matokeo makubwa kuliko vile unavyoweza kufikiri.**

**Taratibu nilianza kufikiri baadhi ya vitu Yesu alikuwa anamaanisha anaposema yale maneno ya sala nikaona kumefichwa mambo mengi sana ambayo kama ukisema uanze kuyafunua moja baada ya lingine muda hautaweza kutoshea. Kwa hiyo Yesu alitumia maneno machache yaliyobeba maneno mengi ili kupunguza muda wa kusali na kuongeza imani katika sala. Kwa wakati tulio nao hatuhitaji kufunga siku saba ili kupata jibu la maombi. Lakini ndani ya sekunde chache sana kwa imani kubwa sana tunaweza kupata jibu la maombi, tunaweza kushinda vita dhidi ya hila za shetani n.k.**

**Angalia yale maneno ya ile sala ya Yesu yalivyo machache kiasi hata sekunde thelathini haziwezi kuisha ukiwa unayatamka, lakini yamebeba vitu vikubwa sana ndani yake.**

**Yesu kwenye agano jipya aliongeza kasi ya utendaji kazi ulio ndani ya uwezo wa mwanadamu. Ulimwengu wa roho umekuwa katika hali ya kisasa sana baada ya msalaba wa Yesu. Yale madai ambayo yalikuwa yanachukua muda mrefu sana kushughulikiwa kwenye serikali yake sasa ni muda mfupi sana. Kwa mfano ilikuwa ngumu sana kusema na Mungu, lakini sasa kuna lugha ya Roho inayotuwezesha kuzungumza naye moja kwa moja.**

**Ule uwezo wake wa kufanya mambo kwa muda mfupi sana wakati huu wa agano jipya uko ndani ya mwanadamu. Na kwa sababu hiyo huhitaji kupoteza muda kabisa. Unachotakiwa ni kuwa na imani kubwa kuliko maneno yako. Hebu jaribu kufikiri hiyo bidii uliyonayo katika maombi halafu linganisha na matokeo yake yalivyo, Je huyo Mungu ni kiziwi? Au huyo Mungu ni bubu? Je mkono wake ni mfupi hata asiweze kuokoa? Au amekununia ndio maana hajajibu mpaka sasa? Au yuko mbali ambako jibu la maombi yako linachelewa?**

**Sikia, achana na hizo habari za malaika aliyetumwa kwa ajili yako eti amezuiliwa, Mungu anafanya kazi kutokea ndani yako sasa. Achana na habari za kumtafuta Mungu maadamu anapatikana, tayari yuko ndani yako. Achana na habari za kuita mpaka mbinguni wasikie, Mungu Baba, Mwana na Roho mtakatifu wamefanya makao ndani yako. Achana na hizo habari kabisa, maana mtoto aliyezaliwa ni Emanueli yani MUNGU PAMOJA NASI.**

**Sijui naongea na mtu hapa? Nasema hivi Mungu wetu halali wala hasinzii, wala hasafiri maana yupo kila mahali, anajua mwisho wako kabla ya mwanzo wako. Hahitaji kupanda gari ili kuja kuleta majibu ya maombi yako, Mungu ni Roho hawezi kuzuiwa na chochote na yuko ndani yako. Ongea naye ukiwa unatembea, ongea naye ukiwa umekaa, ongea naye ukiwa ofisini kwako, ongea naye ukiwa kazini kwako, ongea naye ukiwa unapika chakula, ongea naye yuko ndani yako na wewe upo ndani yake. Ukitembea ni yeye anatembea ndani yako, ukiongea ni yeye anaongea ndani yako, ukilala yeye halali, ukichoka yeye ni nguvu, ukiwa na njaa yeye ni chakula, kwenye giza yeye ni nuru.**

* **Taarifa ya tatu.**

**Nafasi ya maombi katika kutawala ulimwengu imebadilika kabisa.**

**Mathayo 6:8, *“Basi msifanane na hao; maana Baba yenu anajua mnayohitaji kabla hamjamwomba.”* Biblia haikusema msisali wala msiombe kwa sababu Baba yenu anajua mahitaji yenu, bali ilisema msifanane nao. Kwa hiyo haijaondoa nafasi ya sala na maombi ila nafasi ya sala na maombi imebadilishwa tofauti na vile ilivyokuwa mwanzo. Yesu alifunga na kuomba kwa sababu aliishi wakati wa mwisho kabisa wa agano la kale kwa hiyo kama mtu mwenye akili alikuwa na utaratibu na kukesha ili aweze kusali maana mwisho wa wakati ulikuwa umakaribia yaani msalaba. Maana msalaba ndio ilikuwa mwisho wa sheria na mwanzo wa neema. Na sisi tunaishi chini ya neema sio kama Yesu alivyoishi. Maana Yesu aliishi chini ya kipindi cha sheria kabla ya kufa na kufufuka kwake.**

**Taarifa hizi tatu tunazipata kwenye darasa la Yesu kuhusu sala, na taarifa hizi ni muhimu sana kuzielewa ili kuelewa vizuri ule utaratibu aliouweka kwenye mafundisho yake. Hapa sasa inakuwa rahisi sana kuelewa uzito wa ile sala na pia kuelewa kirahisi sana msisitizo wa yale maneno ya sala yenyewe.**