MAANA YA UDHAMINI.

Udhamini ni kuchukua jukumu la uwajibikaji kwa ajili ya utendaji wa mwingine. Kuchukua nafasi ya uaminifu badala ya mtu mwingine.

Mdhamini ni yule anayechukua jukumu la kuwajibika kwa ajili ya utendaji wa mwingine, ikiwa aliyetakiwa kutenda atashindwa kutenda ilivyotakiwa kutendeka.

1. Mtu anaweza kuwa mdhamini kwa mtu mwingine.

Mwanzo 43:8-9.

*“Yuda akamwambia Israeli babaye, Mpeleke kijana pamoja nami, tuondoke, tuende zetu, ili tupate kuishi, wala tusife, sisi na wewe na watoto wetu. Mimi nitakuwa MDHAMINI wake, umtake mkononi mwangu. Nisipomleta tena kwako, na kumweka mbele yako, nitakuwa mwenye hatia mbele yako daima;”*

Yusufu alipomtaka mdogo wake baada ya kuwatambua kaka zake waliokuwa wamemuuza kule Misri, haikuwa rahisi sana kwa Yakobo kuwaamini kaka zake kumruhusu yule mtoto mdogo aliyekuwa amebakia aende pamoja nao kama Yusufu alivyokuwa ametaka.

Kumbuka ni kaka zake walewale walioleta habari za Yusufu kuraruliwa na mnyama mkali ile saa walipomuuza kwa wamidiani, wanakuja tena wakimtaka na mdogo wake. Kwa Yakobo haikuwa rahisi sana ukizingatia ni watoto pekee waliozaliwa kwa yule mwanamke ambaye alikuwa anapendwa zaidi na Yakobo yani Raheli. Tena Raheli alikufa muda mfupi bada ya kumzaa Benyamini, kwa hiyo kumbukizi ya Yakobo kwa Raheli alikuwa ni Benyamini pekeyake. Maana Raheli hayuko na Yusufu naye hayuko. Kwa hiyo unaelewa ugumu uliokuwepo kwa Yakobo kumruhusu Benyamini aende pamoja na kaka zake.

Yakobo saa hii alikuwa anajua mwanae Yusufu aliuawa kwa kuraruliwa na mnyama mkali. Kwa hiyo Yuda alipokuwa anamtaka Benyamini kwa baba ili waende naye kama Yule mtu wa Misri (Yusufu) alivyotaka ili aendelee kuwapa chakula ilibidi Yuda awe mdhamini kusimama mahali pa Yusufu kwa Yakobo.

Kwa hiyo Yakobo hamjui Yusufu lakini katikati ya Yakobo na Yusufu kulitakiwa kuwe na mtu ambaye Yakobo atamuamini badala ya Yusufu. Yuda kwa kulijua hilo ndio unaona aliwahi kujiweka kuwa mdhamini katikati ya Yakobo mwenye mtoto na Yusufu anayemtaka mtoto. Yuda alikuwa anamwambia baba yake, wewe humjui Yusufu, ni sawa! lakini mimi Yuda ndio nitamlinda mtoto wako na kumrudisha hapa salama.

Huyu mtoto wewe utamdai mikononi mwangu sio mikononi mwa Yusufu, mimi nitakuwa mlinzi wake, nitahakikisha usalama wake kwa niaba yako, kama ambavyo wewe huwa unamlinda ndivyo mimi nitafanya kule ambako wewe hutakuwepo.

Yakobo anatoa mtoto apelekwe kwa Yusufu kwa udhamini wa Yuda. Kukitokea shida kwa mtoto Yuda anawajibika kwa Yakobo badala ya Yusufu aliyemtaka mtoto. Yuda ni mdhamini, anachukua mtoto yeye kwa ajili ya Yusufu.

* Dhamana ni mtego.

Mithali 6:1-2.

*Mwanangu, kama umekuwa mdhamini wa rafiki yako, Ikiwa wewe na mgeni mmepana mikono, Basi umetegwa kwa maneno ya kinywa chako, Umekamatwa kwa maneno ya kinywa chako,*

Mwanzo 44:30-34

*Kwa maana mtumwa wako ALIJIFANYA MDHAMINI wa huyu kijana kwa baba yangu, nikisema, Nisipomrudisha kwako, nitakuwa na hatia kwa baba yangu sikuzote. Basi, sasa nakusihi, uniache mimi mtumwa wako NIKAE BADALA YA HUYU KIJANA kuwa mtumwa wa bwana wangu; NA HUYU KIJANA UMWACHE AENDE pamoja na nduguze. Kwa maana nitawezaje kumwendea baba yangu, na huyu kijana hayuko pamoja nami? Nisije nikayaona mabaya yatakayompata baba yangu*.

Sasa hii inatokea baada ya Yusufu kuwa ameweka kikombe kwenye mfuko wa Benyamini na kuwashitaki kuwa wamekiiba kikombe hicho. Sasa baada ya kuwa amewakamata na kuwarudisha ikaonekana hukumu anayoitoa ni ya kumtaka Yule kijana Benyamini abaki Misri wale wengine wote warudi.

Jambo hilo likawa mtego mkubwa sana kwa Yuda maana ndiye aliyekuwa mdhamini wa Benyamini kwa baba yake. Atawezaje kwenda kwa Baba yake na Benyamini amebaki Misri? Ndio unaona yale maneno sasa “Uniache mimi nikae badala ya huyu kijana, na huyu kijana umwache aende pamoja na nduguze”

Unaelewa vizuri sasa jambo hili, kwamba mdhamini anasimama badala yako kwenye eneo ambalo yeye amefanyika mdhamini wako. Lile lililotakiwa kukupata wewe linakuwa halali ya mdhamini wako, kwa sababu tu ni mdhamini. Wewe ndio uliyepatikana na hatia lakini hukumu yako inachukuliwa na mdhamini wako badala yako. Hasara uliyotakiwa kupata wewe anaipata mdhamini wako badala yako. Kwa hiyo dhamana ndio iliyomtega Yuda, hawezi tena kurudi kwa Yakobo ni mpaka Benyamini yupo pamoja naye au ni bora Yuda abaki Benyamini arudi.

Sasa sikia, Biblia haisemi kama labda Benyamini alijiteteaje kwa Yusufu lakini unoana Yuda akisema badala yake.

Ulinzi na usalama wa Benyamini Yakobo ameuweka mikononi mwa Yuda. Na Yuda alimwambia yakobo kwamba wewe utanidai mimi huyo kijana, mimi nitakuwa na hatia kama huyo kijana hatarudi pamoja nami. Kwa lugha rahisi ni kwamba Yakobo anamuangalia Yuda na Yusufu anamuangalia Yuda, Benyamini amenyamaza kimya.

1. MUNGU anaweza kuwa mdhamini.

Zaburi 119:122

*“Uwe mdhamini wa mtumishi wako, apate mema, Wenye kiburi wasinionee”*

Hapa sasa ninachotaka uone ni kwamba Mwanadamu anaweza kuomba udhamini kwa Mungu. Mungu ni Roho, kwa hiyo kuna uhalali wa mwanadamu kuomba udhamini kiroho.

Kwa hiyo huyu mtumishi kwenye haya maandiko, unaona mambo mawili yaliyofanya amtake Bwana kuwa mdhamini wake. Jambo la kwanza alikuwa anataka kupata mema na jambo la pili alikuwa hataki uonevu wa wenye kiburi.

Kwa tafsiri nyingine biblia imeandika “Uwe mdhamini wa ustawi wa mtumishi wako” maana yake ustawi wake una vita, wenye kiburi (wakandamizaji) wanamuonea. Wapo wanaopinga ustawi wake, sasa anaamua kuomba udhamini wa Mungu wake. Kwa hiyo ghafla wale wakandamizaji wa ustawi wake wanaonana na Mungu badala ya huyu mtumishi, wanajaribu kumuuliza Mungu “Bwana mkubwa umefuata nini hapa tena” Mungu anajibu “nimefuata ustawi wa mtumishi wangu mmemuonea sana na kuzuia ustawi wake kwa hiyo nimekuja badala yake”.

Mimi nimekuja kama dhamana kama ni uonevu, mnionee mimi badala yake, mwacheni yeye aende na ustawi wake. Baada ya muda unaona yule mtu anafanikiwa na kustawi kumbe anadhaminiwa na Mungu. Kama Yuda alivyosema kwa Yusufu badala ya Benyamini, wale wanaokuwazia mabaya wanakutana na Mungu wako badala yako. Kama Yuda alivyosema bora nibaki mimi badala yake, mwacheni kijana aende, ndivyo Mungu anakuwa mbele yao wakuoneao.

Mungu awe mdhamini wa kustawi kwako katika jina la YESU KRISTO, wanaokuonea waonane na Mungu wako badala yako. Wanaopinga kusitawi kwako waonane na Mungu wako badala yako.

KUNA UDHAMINI MBAYA.

Kama ambavyo BWANA aliitwa kuwa mdhamini wa ustawi wa mtumishi wake vile vile kuna watu wengine wanadhaminiwa na miungu yao katika kustawi kwao. Kama ambavyo unapewa nguvu na BWANA mbele yao wakuoneao, wapo wengine pia wanapewa nguvu na miungu mingine.

* UCHAWI (KUPIGA RAMLI, UAGUZI)

Uchawi ni utaratibu unaofanyika kwenye ulimwengu wa mwili, wenye uwezo wa kualika au kufanya roho kuhusika katika utendaji wa vitu tofauti tofauti ambavyo haviwezekani kwa uwezo wa kibinadamu. Pia roho ovu zinaalikwa ili zifanye kazi pamoja na binadamu huyo au badala ya binadamu huyo aliyealika roho hizo kwenye eneo hilo analohitaji msaada.

MIFANO

1. Musa na wale wachawi wa misri

Kutoka 7:10-11 *“Basi Musa na Haruni wakaingia kwa Farao, wakafanya vivyo kama Bwana alivyowaambia; Haruni akaibwaga fimbo yake chini mbele ya Farao, mbele ya watumishi wake, ikawa nyoka. Ndipo Farao naye akawaita wenye akili na wachawi; na hao waganga wa Misri wakafanya vivyo kwa uganga wao.”*

Naye akawaita wenye akili na wachawi nao wakafanya vivyo kwa uganga wao. Maana yake nao walialika roho zilizowasaidia kufanya kitu ambacho wao wanashindwa kufanya. Kama BWANA alivyokuwa upande wa Musa na Haruni nao wakatafuta udhamini kwa roho zingine zitakazowasaidia kufanya kile ambacho Musa na Haruni wamefanya.

Sasa angalia baada ya kuwa fimbo zote zimeshafanyika nyoka huoni Musa na Haruni wakigombana na wale wachawi wa misri, badala yake unaona nyoka za wachawi wa misri zikimezwa na ile fimbo ya Haruni. Maana yake vita yao hawapigani wao tena lakini wadhamini wanapambana badala yao, BWANA, Mungu wa Israel na mungu wa misri wanapambana wenyewe sasa.

Kutoka 8:17-19

*“Nao wakafanya; Haruni akaunyosha mkono wake na fimbo yake, na kuyapiga mavumbi ya nchi, nayo yakawa chawa juu ya wanadamu na juu ya wanyama; mavumbi yote ya nchi yakawa ni chawa katika nchi yote ya Misri. Hao waganga nao wakafanya mfano wa hayo kwa uganga wao, ili kwamba walete chawa, lakini wasiweze; nako kulikuwa na chawa juu ya wanadamu, na juu ya wanyama. Ndipo wale waganga wakamwambia Farao, Jambo hili ni chanda cha Mungu; na moyo wake Farao ukawa mgumu asiwasikize; vile vile kama Bwana alivyonena.”*

Hao waganga nao wakafanya mfano wa hayo kwa uganga wao, ili kwamba walete chawa lakini wasiweze. Na unaona sasa wale waganga wakimwambia Farao kwamba tumegundua hawa jamaa wanadhaminiwa na MUNGU mkubwa na mwenye nguvu kuliko miungu inayotudhamini sisi. Maana hakuna roho tumeiita imeweza kufanya kama hivyo ambavyo wao wamefanya, mwanzo tulijua wanadhaminiwa na miungu inayofanana na sisi lakini hapana hii ni CHANDA CHA MUNGU.

Na hauoni wale wachawi na waganga wakijitokeza kwenye hayo mambo tena, wakawa wameaga mashindano tayari, wakamwachia Farao kwamba kama wewe unaendelea na mashindano endelea tu wewe mwenyewe sisi usituhusishe tena maana tumeshajua jambo hili ni chanda cha MUNGU na hatuwezi kushindana naye.

Nasema hivi, wanaokwenda kwa waganga na wanatumia uchawi kuharibu Maisha yako, wakutane na ujumbe kutoka kwa hao waganga na wachawi unaosema uchawi wetu hauwezi kushindana na huyu jamaa maana anadhaminiwa na Mungu mwenye nguvu kuliko sisi. Kama Balaamu alivyoshindwa kuwalaani Israel. Ndio wao washindwe na wasema hakuna uchawi wala uganga wenye madhara juu ya mtu huyu maana yeye anadhaminiwa na Mungu mwenye nguvu kuliko miungu yetu.

1. Daniel mkuu wa wachawi na waganga wa Babeli.

Uwezo wa kujua nini kitatokea baadae ndio nguvu kubwa zaidi ya mafanikio hapa duniani. Kwa hiyo watu wengi wanaotaka kufanikiwa hapa duniani huwa wanatamani sana kujua vitu vitavyotokea baadae kabla wengine hawajajua.

Kwa mfano, anayejua kiwango cha mvua na mwenendo mzima wa hali ya hewa ulivyo au utakavyokuwa kwa mwaka husika ni rahisi sana kufanikiwa kwenye kilimo kwa mwaka huo. Kwa sababu atajua moja kwa moja ni zao lipi litaendana na hali hiyo ya hewa ama na kiwango hicho cha mvua na ajiandae vipi kukabiliana na hali hiyo, kitu hiki kitapelekea huyu mtu kufanikiwa kuliko wengine wanaoenda kwa kubahatisha bahatisha tu, maana yeye atajua maandalizi anayohitaji ili kukabiliana na changamoto zitakazokuwepo.

Kesho (baadaye) ni moja kati ya siri kubwa ambayo Mungu ametuficha wanadamu. Kila mtu duniani anatamani kujua kesho (baadaye) yake itakuwaje. Kwa sababu kesho inashikilia maamuzi ya taasisi na wizara zote kiutendaji.

Mfano, wakati ule Farao alipopewa taarifa ya miaka 14 iliyokuwa mbele yake, ndio iliyofanya Misri kuwe na chakula wakati kaanani hakuna chakula. Yakobo na nyumba yake walikuwa hawajui, kama wangejua wangejiandaa.

Na katika kuendana na jambo hili ndio unaona watu wengi wakitafuta kwa kila mbinu kutaka kujua nini kitatokea baadae. Kwa sababu maamuzi mazuri yanategemea uwezo wako wa kuona baadae. Wazo zuri la biashara linategemea uwezo wako wa kuona baadae. Maamuzi ya uolewe na nani au uoe nani yanategemea uwezo wako wa kuona baadae.

Sasa kwa sababu ni jambo lililo juu ya uwezo wa mwanadamu kunatakiwa kuwe na uwezesho wa roho juu ya kutambua mambo ya baadae. Kuna roho halali na zisizohalali kukujulisha kuhusu kesho. Zilizo halali zinakuja na udhamini mzuri na zisizo halali zinaleta udhamini mbaya.

Danieli 1:17,20

*Basi, kwa habari za hao vijana wanne, Mungu aliwapa maarifa na ujuzi katika elimu na hekima; Danieli naye alikuwa na ufahamu katika maono yote, na ndoto. Na katika kila jambo la hekima na ufahamu alilowauliza mfalme, akawaona kuwa walifaa mara kumi zaidi ya waganga na wachawi waliokuwa katika ufalme wake.*

Ninachotaka uone hapa ni kwamba Danieli alipewa na Mungu, na alivyopewa ilikuwa zaidi ya vile wachawi na waganga wote wa Babeli walivyopewa na miungu yao.

Sasa nisikilize mfalme alipokuwa anawapima, alipima kwa mambo yaleyale aliyowapima wachawi na Danieli alipimwa kwa yaleyale. Kwa hiyo kwa lugha ya mfalme ilionekana kwamba Danieli ni mchawi na mganga mzuri zaidi kule Babeli kuliko wachawi na waganga wengine wote.

Danieli 5:11-12

*Yuko mtu katika ufalme wako, ambaye roho ya miungu watakatifu inakaa ndani yake; na katika siku za baba yako nuru na ufahamu na hekima zilionekana ndani yake; na mfalme Nebukadreza, baba yako, naam, mfalme, baba yako, akamfanya kuwa mkuu wa waganga, na wachawi, na Wakaldayo, na wanajimu; kwa kuwa roho njema kupita kiasi, na maarifa, na ufahamu, na uwezo wa kufasiri ndoto, na kufunua maneno ya fumbo, na kufungua mafundo, zilionekana katika Danieli huyo, ambaye mfalme alimwita Belteshaza. Basi na aitwe Danieli, naye ataionyesha tafsiri.*

Hapa unaona baada ya wachawi na waganga na wanajimu na wakaldayo kushindwa kutoa tafsiri ya yale maneno yametokea ukutani sasa anaitwa Danieli ambaye roho ya miungu watakatifu inakaa ndani yake.

Kwa mujibu wa haya maandiko Danieli na wale wachawi na wale waganga na wale wanajimu na wale wakaldayo, wote walikuwa wanatumia njia ile ile kutafuta tafsiri ya mafumbo tofauti tofauti. Kilichokuwa kinawatofautisha ni ile roho iliyomo ndani yao.

Ndio unaona biblia ikisema roho ya miungu watakatifu inakaa ndani ya Danieli. Kwa hiyo wakiingia kwenye ulimwengu wa roho wanakutana na swali ni nani huyo anauliza tafsiri? anaonekana Danieli, swali la pili yuko na nani? ama mdhamini wake ni nani? ama ameletwa na nani? jibu linatoka ni Roho Mtakatifu amemleta wanasema haya mpeni tafsiri. Anakuja wa pili ni nani huyo anauliza jina linatajwa mdhamini wake ni nani wanajibu miungu ya Babeli jibu linatoka asipewe tafsiri.

Sasa sikia wakirudi huku nje Danieli anayo tafsiri lakini wachawi hawana tafsiri, kilichowatofautisha ni wadhamini wao kule kwenye ulimwengu wa roho walikokwenda kutafuta tafsiri.

Sasa kwanini Danieli awekwe kuwa mkuu wa wachawi, waganga, wanajimu na wakaldayo wakati yeye sio mchawi wala sio mganga na wala hana elimu ya unajimu wala ya wakaldayo?

1. Roho ya uaguzi (Spirit of Divination)

Kwa sababu Uchawi na uganga, ni utaratibu wa kuwasiliana na roho na kuziomba zikusaidie kujua (kukuonyesha) mafumbo na siri mbalimbali zisizofikiwa kwa akili ya kibinadamu. Shida sio kuwasiliana na roho shida ni kuwasiliana na roho ovu. Mfano, sio kosa kumiliki wala kutumia pesa ya Tanzania lakini ni kosa kumiliki na kutumia pesa bandia (feki) ya Tanzania.

Ndio maana shida sio kuwasiliana na roho na kupata usaidizi, shida ni kuwasiliana na roho ovu. Upande unaojulikana zaidi ni ule wa kutumia roho ovu, ndio maana wanaowasiliana na roho za Miungu watakatifu kama Danieli, inashtua kuwaita wachawi japokuwa nao ni wachawi.

Ndio kitu kinachoonekana kwenye ile Kutoka, Musa na Haruni ilionekana wanatumia uchawi ambao hata wachawi wa Misri wanauweza, ndio maana walipotupa fimbo ikageuka nyoka na wachawi wamisri nao wakafanya hivyo hivyo. Walipoleta vyura na wachawi wa misri nao wakafanya hivyo hivyo. Ilipofika kwenye chawa wachawi wamisri wakashtuka kwamba hii sasa ni KIDOLE CHA MUNGU. Hapa wakajua kwamba hawa wenzetu ni wachawi zaidi yetu kwa sababu Roho wanayemtumia ana nguvu kuliko roho tunazotumia sisi. Na ndio maana wanatumia sadaka na sisi tunatumia sadaka, wana madhabahu na sisi tuna madhabahu, wanafanya sala na sisi tunafanya sala.

Shida sio kufanya wanavyofanya, tatizo linaanzia wanaalika roho ipi wanapofanya wanavyofanya. Wakifanya ibada wanataka roho ipi ijidhihirishe kwa ajili ya kuwasaidia. Ndio maana wanatumia damu za mbuzi na kondoo sisi tunatumia damu ya Yesu na ina nguvu kuliko za kwao. Kwa sababu utaratibu unafanana tofauti ni ubora wa roho zinazodhamini.

Genesis 44:5, Genesis 30:27

SPIRIT OF DIVINATION [claiming to foretell future events and to discover hidden knowledge]

Acts 16:16. Another day, while we (exc) were going to the place where people regularly gathered to pray, we met a young woman who was a slave. An evil spirit was enabling her to be a ventriloquist and to tell people what would happen to them. People paid a lot of money to the men who were her owners, in return for her telling them things that she said would happen to them.

1. Danieli alikuwa na elimu ya Mungu ambayo ni zaidi ya elimu ya uchawi, uganga, unajimu na elimu ya wakaldayo.

Ili kujua mambo yajayo na mafumbo tofauti tofauti kunahitaji elimu, na elimu mojawapo iliyokuwa inawasaidia ni unajimu na elimu ya wakaldayo.

Matendo 19:18-19

*Na wingi wa wale walioamini wakaja wakaungama, wakidhihirisha matendo yao. Na watu wengi katika wale waliotumia mambo ya uganga wakakusanya vitabu vyao, wakavichoma moto mbele ya watu wote; wakafanya hesabu ya thamani yake, wakaona ya kwamba yapata fedha hamsini elfu.*

Angalia wakakusanya vitabu vyao, kumbe kwenye uganga wao kuna elimu wanayoitumia kwa ajili ya uganga wao. Na iko kwenye vitabu kabisa.

MDHAMINI NI NAFASI YA UAMINIFU.

Sikumini wewe lakini mdhamini wako namwamini, sikupokei wewe ila nampokea mdhamini wako, sikujui wewe ila mdhamini wako, kama nikikosa hiki nitachukua mdhamini badala yako. Huitaji kumjua sana mtu ila unahitaji kumjua sana Mungu wake.

KIAPO

Waebrani 6:13-18.

*“Kwa maana Mungu, alipompa Ibrahimu ahadi, kwa sababu alikuwa hana mkubwa kuliko yeye mwenyewe wa kumwapa, aliapa kwa nafsi yake, akisema, Hakika yangu kubariki nitakubariki, na kuongeza nitakuongeza. Na hivyo kwa kuvumilia akaipata ile ahadi. Maana wanadamu huapa kwa yeye aliye mkuu kuliko wao; na kwao ukomo wa mashindano yote ya maneno ni kiapo, kwa kuyathibitisha. Katika neno hilo Mungu, akitaka kuwaonyesha zaidi sana warithio ile ahadi, jinsi mashauri yake yasivyoweza kubadilika, alitia kiapo katikati; ili kwa vitu viwili visivyoweza kubadilika, ambavyo katika hivyo Mungu hawezi kusema uongo, tupate faraja iliyo imara, sisi tuliokimbilia kuyashika matumaini yale yawekwayo mbele yetu;”*

* Maana ya kiapo

Ni ahadi nzito, ambayo mara nyingi huita shahidi wa kimungu (kiroho), kuhusu tendo au tabia ya mtu ya wakati ujao.

Mfano, utaona baada ya Raisi kuchaguliwa, huwa anakabidhiwa uraisi kwa kiapo, utaona wakidai atumie Mungu wake kuhakikisha namna atakavyoitumikia nafasi hiyo anayokabidhiwa kwa uaminifu. Kwa lugha nyingine, hana namna nyingine ya kuthibitisha utendaji kazi wake na mwenendo wake kwenye hiyo nafasi zaidi ya kuingia na Mungu wake kwenye hiyo nafasi.

* Ukomo wa mashindano yote ya maneno ni KIAPO kwa kuyathibitisha.

Waebrania 6:16-17

Kwa hiyo, mara nyingi watu huapa baada ya kushindwa kuthibitisha kitu wanachokisema wao wenyewe tu. Biblia inaandika huweka kiapo katikati, lengo ni kuthibitisha kisemwacho kwa kutumia hicho kinachoapiwa. Kwa hiyo kama mtu anaapa kwa mbingu, maana yake anaweka mbingu kusimamia na kufuatilia anachokisema kama ni kweli au si kweli, na kama sio kweli mbingu zimekabidhiwa jukumu la kutoa adhabu kwa yule mtu aliyeziitisha kuwa shahidi. Hivyo hivyo kama mtu anaapa kwa Mungu au kwa hekalu au kwa nafsi yake mwenyewe.

* Kiapo ni kifungo

Matendo 23:12.

Wakafanya mapatano wakajifunga kwa kiapo. Na Hesabu 30:2, hii inaonyesha kiapo kinafunga nafsi. Kwa hiyo mwenendo wa mafanikio yako ghafla unaanza kuongozwa na yule uliyemwapia. Sasa wale waliojifunga kwa kiapo, maana yake walikabidhi utawala wa maisha yao kwenye hicho walichokiapia mpaka watakapotimiza walichopatana.

* Kiapo ni njia ya kuhalalisha udhamini au njia ya kualika udhamini wa kile unachokiapia.

Waebrania 7:21-22

*Kwa ajili ya kiapo hiki, Yesu amekuwa mdhamini wa agano lililo bora zaidi.*

Ninachotaka uone hapa ni uhusiano kati ya kiapo na udhamini. Kilichompa udhamini ni kiapo, kwa hiyo unapoapa unaitisha udhamini.

Kwa hiyo ukiona kiapo kinatakiwa maeneo tofauti tofauti wanachotaka ni (assurance) uhakika na uthibitisho wa hicho unachokisema. Raisi anakabidhiwa uraisi kwa kiapo, kwa hiyo mdhamini wake kwenye hiyo nafasi anakuwa yule Mungu anayemwapia.

Wacha nijaribu kuliweka hivi; Serikali haina dini sasa inataka Mungu wake wa kazi gani? Kama ni mkristo watamwambia shika biblia halafu anaapa kwa Mungu wake, sasa nisikilize, wanachofanya ni kumwambia yule mtu kwamba hatukukabidhi wewe pekeyako nafasi hii bali na Mungu wako. Yule mtu anamuweka Mungu kuwa mdhamini wa mwenendo wake kwenye nafasi hiyo anayopewa.

* Mtu anaweza kuapa bila kufikiri wala kujali ama kuzingatia.

Walawi 5:4 *“au, kama mtu akijiapisha, kwa kutamka haraka kwa midomo yake, kutenda uovu, au kutenda mema, neno lo lote mtu atakalolitamka kwa kiapo pasipo kufikiri, na neno hilo likamfichamania; hapo atakapolijua, ndipo atakapokuwa na hatia katika mambo hayo mojawapo;”*

Hapa ndipo tatizo kubwa linapoanzia sasa, maana kama mtu anaweza kuapa bila kufikiri maana yake anaweza kualika udhamini bila yeye mwenyewe kuelewa kitu kimetokea. Mtu anaweza kubanwa na mashindano mahali bila kuzingatia akaapa ili kumaliza mashindano, na mashindano kweli yakaisha kama biblia inavyosema mwisho wa mashindano yote ya maneno ni kiapo, lakini kumbe umefunga na nafsi yako, umeita na roho ikudhamini kwa kushuhudia pamoja na wewe kwenye hicho kilichokufanya ukaapa.

* Kuna adhabu ya kuvunja kiapo.

Ezekiel 16:59

 ‘Hili ndilo Bwana Mwenyezi asemalo: Nitakushughulikia kama unavyostahili, kwa kuwa umedharau kiapo changu kwa kuvunja Agano.

Nitakushughulikia kama unavyostahili, kwa lugha nyingine ni kama tulivyokubaliana. Kiapo kinampa uhalali wa kukupa adhabu yule uliyemwapia ikiwa utaenda kinyume na kitu chochote kilichoko kwenye agano sawasawa na maneno ya kinywa chako.

Sasa katika kuelewa vizuri jambo hili wacha tutazame kile kiapo alichoapa Mungu kwa nafsi yake alipokuwa anaahidi kumbariki Ibrahim kama tulivyosoma kwenye kile kitabu cha Waebrania 6:13-18, “*Kukubariki hakika nitakubariki na kukuongeza hakika nitakuongeza”*

Mwanzo 22:15-18

*“Malaika wa Bwana akamwita Ibrahimu mara ya pili kutoka mbinguni akasema, Nimeapa kwa nafsi yangu asema Bwana, kwa kuwa umetenda neno hili, wala hukunizuilia mwanao, mwanao wa pekee, katika kubariki nitakubariki, na katika kuzidisha nitauzidisha uzao wako kama nyota za mbinguni, na kama mchanga ulioko pwani; na uzao wako utamiliki mlango wa adui zao; na katika uzao wako mataifa yote ya dunia watajibarikia; kwa sababu umetii sauti yangu.”*

BWANA aliweka nafsi yake yeye mwenyewe iwe dhamana kwake kuthibitisha ile ahadi aliyokuwa anamuahidi Ibrahimu, kwamba hakika nitaitimiza. Na ndio maana unaona yale maneno kwenye Zaburi 138:2, umeikuza ahadi kuliko jina lako lote. Kwa sababu ya kile kiapo alichofanya, ghafla ahadi inakuwa na nguvu kuliko yeye mwenyewe, kwa sababu ahadi hiyo inasimama kwake kama hatia kama asipoitimiza.

Na ndio maana alihakikisha anafuatilia ahadi hiyo kizazi baada ya kizazi kuhakikisha inatimia sawasawa na alivyosema kwa sababu ya kile kiapo alichojiapia nafsi yake. Alijifunga nafsi yake na ahadi hiyo, kiasi ambacho hata kama Yakobo hamjui huyo Mungu aliyekuwa amemuahidi babu yake Ibrahim kwa kiapo, Mungu yeye mwenyewe anaenda kujitambulisha kwa Yakobo kwa sababu ya kiapo.

Yusufu amekufa na kizazi chote kimepita, amekuja farao asiyemjua Yusufu wala Mungu wake, lakini unaona kiapo kinambana Mungu kuja na kulitazama agano aliloagana na Ibrahimu zaidi ya miaka 400 kabla. Anaenda na kujitambulisha kwa Musa, ili awaambie na Israeli yote habari za Mungu wa Ibrahimu, Isaka na Yakobo, ambaye huenda hawajawahi kusikia hata habari zake.

Angalia tena kile kiapo alichoapishwa yule mtumishi wa Ibrahimu.

Mwanzo 24:2-4

*Ibrahimu akamwambia mtumishi wake, mzee wa nyumba yake, aliyetawala vitu vyake vyote, Tafadhali uutie mkono wako chini ya paja langu, nami nitakuapisha kwa Bwana, Mungu wa mbingu, na Mungu wa nchi, kwamba hutamtwalia mwanangu mke katika binti za Wakanaani ambao nakaa kati yao; bali enenda hata nchi yangu, na kwa jamaa zangu, ukamtwalie mwanangu Isaka mke.*

Sasa kile kiapo kilikuwa kinamuingiza Mungu wa Ibrahimu kwenye utekelezaji wa maelekezo aliyopewa yule mtumishi. Sikutumi uende pekeyako lakini unaenda na Mungu wangu ndio maana ninaweka kiapo. Kile kiapo kilikuwa kinamfanya Mungu wa Ibrahimu aingie kusimamia utekelezaji. Ibrahimu anamwambia mtumishi wake siwezi kwenda na wewe lakini Mungu wangu atakwenda na wewe. Ukienda kinyume na maelekezo niliyokupa mimi sitakuona ila Mungu wangu atakuona na kukushughulikia unavyostahili.

Ndio maana unaona yule mtumishi alipofika kwenye kisima unaona anaomba maombi *“Naye akasema, Ee Bwana, Mungu wa bwana wangu Ibrahimu, nakuomba mambo yangu uyajalie yawe heri leo, ukamfadhili bwana wangu Ibrahimu”.* Hata kama hajawahi kuomba kwa namna hiyo kile kiapo kimemleta Bwana kwenye utendaji unaona ghafla wakianza kuzungumza kiutendaji.

Sasa nisikilize si kila Kiapo kinamleta Mungu kwenye utendaji bali viapo vingine vinaleta pepo na roho zingine ili kushirikiana na mtu aliyeapa kwenye utendaji wa jambo lililo mbele.

Na kama BWANA alivyojiapisha kwa nafsi yake, zipo roho ovu pia huwa zinajiapiza kwa nafsi zao kutenda mambo mabaya kwa watu.

MAHUSIANO (MAAGANO) LAZIMA YAWE NA UDHAMINI

Waebrania 7:22

*“basi kwa kadiri hii Yesu amekuwa mdhamini wa agano lililo bora zaidi”*

Tunaishi ndani ya kanuni ya mahusiano kwa sababu wakati Mungu anampango wa kumuumba Mwanadamu alitangulia kuumba vitu vingine kwanza kwa siku 5 na ndipo siku ya 6 akamuumba mtu. Kwa lugha nyingine ni kwamba alimuumba mtu akiwa anategemea uwepo wa vitu vingine kwanza ndipo aishi. Kwa hiyo kuna uhusiano kati ya mwanadamu na vitu vyote Mungu alivyokuwa ameumba.

Agano ni makubaliano thabiti yanayobeba ahadi ya uwajibikaji kati ya pande mbili au zaidi zinazoingia mapatano hayo. Inaweza kuwa kati ya mtu na mtu, au kati ya mtu na kitu, au kati ya Mungu na mtu, au kati ya mtu na shetani n.k.

Sasa ili pande hizi mbili zikubaliane, mara nyingi maneno huwa yanashindwa kuthibitisha uwajibikaji wa mtu anayetamka maneno hayo, kwa hiyo kunatafutwa mdhamini kupitia kile kiapo kinachowekwa katikati kwa lengo la kuthibitisha hayo maneno. Ndio unaona kwenye agano la Mungu na Ibrahim, Mungu alijiapia kwa nafsi yake mwenyewe, kwa hiyo aliweka nafsi yake kama mdhamini wa agano kwa njia ya kiapo.

Sasa kama Mungu aliona haja ya kiapo kuwepo katikati ya makubaliano na ahadi iliyokuwepo, unaelewa vizuri umuhimu wa kufuatilia vizuri jambo hili. Kwa sababu yeye ni Mungu alikuwa na asilimia nyingi sana za kuaminika kwenye kitu anachokisema, lakini ile tu kwamba makubaliano yanaenda mpaka wakati ujao unaona akiweka mdhamini katikati yani nafsi yake mwenyewe kwa kiapo. Hii ndio inafanya hata kama Ibrahimu atalisahau agano Mungu hatasahau agano lake milele hata milele. Ndio maana unaona yeye mwenyewe akija kwa Yakobo kumwambia makubaliano aliyofanya na babu yake ambaye ni Ibrahimu. Yakobo hakuwepo lakini kile kiapo kilimuingiza Mungu kufuatilia maisha ya vizazi vingi baadae ile tu kwamba ni uzao wa Ibrahim kupitia Isaka.

Kwa sababu ile sadaka ya Ibrahimu yani Isaka ndio ilikuwa inamdhamini Ibrahimu kwa Mungu na kile kiapo cha Mungu kilileta nafsi ya Mungu kuwa mdhamini upande wa Mungu. Kikiitwa kikao cha bodi ya wadhamini, Isaka ndani ya kondoo anasimama badala ya Ibrahimu na nafsi ya Mungu badala ya Mungu.

Kwa hiyo kuna uhusiano kati ya kiapo na udhamini na agano. Kama kiapo kilivyomfanya Yesu mdhamini wa agano lililo bora zaidi. Uwe na uhakika kabisa kwamba hata kile kiapo cha ndoa kinamfanya Mungu anayeapiwa kuwa mdhamini wa hiyo ndoa. Hata kile kiapo cha kazi kinamfanya Mungu au kitu kinachoapiwa kuwa mdhamini wa hayo makubaliano.

Mwanzo 31:44-54.

*“Basi, tufanye agano mimi nawe, liwe ushahidi kati yako nami.” Mungu wa Abrahamu na Mungu wa Nahori, ataamua kati yetu.” Basi, Yakobo akaapa kwa Mungu ambaye alimfanya baba yake Isaka, kutetemeka.*

Wanafanya agano Labani na Yakobo liwe ushahidi, wanasimamisha chungu ya mawe kati yao kama shahidi wa agano wanalolifanya, Mungu analetwa kwa kiapo cha Yakobo kuwa mdhamini wa agano. Kwa hiyo makubaliano yao yalifungwa na agano halafu agano likafungwa na rundo la mawe na vyote viwili vikawekwa mikononi mwa Mungu kwa kiapo. Sasa mmoja kati ya hawa waliofanya agano, akienda kinyume na walivyokubaliana, yule Mungu anashughulika naye kwa ushahidi unaotolewa na lile rundo la mawe. Hataitwa Labani wala Yakobo kutoa ushahidi lakini lile rundo la mawe.

VITU VINAVYOLETA UDHAMINI MBAYA KWENYE MAHUSIANO.

1. UONGO

Watu wengi wamejikuta kwenye mahusiano ambayo kilichowaungunisha ni uongo. Mwanamume alimdanganya mwanamke kwamba hajawahi kuoa ili ampate, mwanamke akadanganya hajawahi kufanya mapenzi ili ampate mwanamume huyu wa kilokole. Kumbe ule uongo unapowekewa na kiapo juu yake unaalika udhamini wa shetani kwenye mahusiano. Ulijua kabisa ulichoongea ni uongo lakini ulikubali kuapa juu ya huo uongo ili yaishe na kweli yaliisha lakini mdhamini tayari yuko ndani.

Alikwambia ana gari na nyumba ndio maana ulikubali kuwa mkewe, alikwambia ni mtumishi wa Mungu ndio maana ulikubali kuwa mkewe. Alisema hana mtoto hata mmoja kabla ndio maana ulikubali kuwa mkewe akaapa kabisa ili kuthibitisha uongo wake na wewe ukaamini, lakini alisema uongo. Angalia leo udhamini mbaya unavyowasumbua, baada ya ukweli kujulikana hauwezi hata kumsamehe zaidi na wewe unajikuta unaanza kuwa muongo kama yeye alivyo.

Walikudanganya ndio maana ukakubali ajira waliyokupa maana wangekwambia ukweli usingekubali na kikawekwa na kiapo katikati, kufunga nafsi yako na kumkabidhi mdhamini mbaya, ndio maana una kazi nzuri haiwezi kukusaidia kuendelea. Mshahara mkubwa lakini maisha magumu, uliingia chini ya udhamini mbaya.

1. KUAPA BILA KUFIKIRI

Waswahili wana msemo usio rasmi wanasema “mapenzi upofu”. Kuna ule wakati penzi lilikuwa limekolea kweli kweli, ukaweka na kiapo kwamba hamtakaa muachane na ukajiwekea na adhabu kwamba ukimuacha uwe kichaa, sasa mambo ya dunia ni mengi leo hii hayupo tena. Unaishi na mtu mwingine kwenye nafasi yake, yule mdhamini aliyeletwa na kiapo bado anafuatilia kuhakikisha unakuwa kichaa kama ulivyokuwa umesema. Ndio maana huishi kugombana na huyo uliyenaye maana kwa mujibu wa mdhamini wako wewe ni kichaa.

Ulipenda mtoto wa mtu, kiasi ukaweka viapo ambavyo hata wewe mwenyewe hukumbuki maana ulikuwa na uhakika yeye ndio wa kufa na kuzikana. Mambo yamebadilika sasa, lakini bado nafsi yako imefungwa na kile kiapo. Huwezi kusonga mbele tena nafsi yako imefungwa na kile kiapo kwa yule mtu bado.

Ulishindwa kuthibitisha maneno yako ukafanya kiapo, ukaomba msaada kiroho wa kuthibitisha unayoyasema na shetani akawa wa kwanza kuja maana uliapa bila kufikiri. Leo akikwambia shetani alimpitia usishangae mlimkaribisha wenyewe.

1. AGANO LA NGONO

Kuna mtu alipata mimba ya mtoto wake wakati anathibitisha kwamba kweli amekubali kuwa na mwanamume Fulani kimapenzi. Ulitoa na bikira yako kwa lengo la kuthibitisha kuwa unampenda. Maana alisema kama kweli unanipenda tuweke agano kuwa ushahidi, mkapatana mkaona kuweka na alama kabisa ya agano hilo kwa kufanya tendo la ndoa kabla ya wakati wake.

Sasa nisikilize, ngono ni mlango mkubwa sana wa kuleta wadhamini wabaya watakafuatilia mahusiano yako. Ile saa mlitumia ngono kuthibitisha viapo vyenu mlialika udhamini mbaya, kwa sababu ni kinyume na matumizi aliyoyaweka muasisi wa ndoa. Sasa tazama yule mtu umeachana naye, lakini nafsi yako imefungwa bado na lile agano.

Binti achana na hayo maneno anasema ngono sio uthibitisho wa upendo. Kama hawezi kuamini kwamba umekubali kuwa naye sio wa kwako huyo. Au afuate utaratibu au apotelee mbali, maana anakuletea jopo la wadhamini kutoka kuzimu maana ni kinyume na sheria ya Mungu.

Yule wa kwanza uliachana naye lakini unapata shida na mtu mwingine ambaye hata hajui viapo uliweka huko nyuma na kwa sababu ulishamdanganya kuwa hujawahi, unashindwa hata mahali pa kuanzia kueleza jambo hilo. Unabaki huko ndani kama Yona kwenye ile merikebu, naye anawasaidia kutupa shehena nje ili merikebu itulie na huku anajua yeye ndio sababu ya hayo yote.

1. UCHAWI

Kuna mwanamke aliomba msaada kwa mganga ili akupate wewe, kuna mwanamume aliomba msaada wa mapepo na majini ili akupate wewe. Kwa hiyo ulipokuwa unamkubali, hukumkubali yeye pekeake lakini ulikubali ushawishi wa mdhamini wake. Alipokuwa anakutongoza hakuwa pekeyake alikuwa na mdhamini wake.

Sasa mwingine alikupata kihalali ila anakulinda kiuchawi, aliomba msaada wa kiroho ili umsaidie kukuangalia mahali yeye haoni. Kwa hiyo unatembea barabarani na mdhamini wake badala yake. Unafukuzwa kazi kwa tuhuma za uchawi, kumbe ni ulinzi uliowekewa na wewe hujui.

Tunazungumza udhamini mbaya kwa sababu si watu wengi sana wanaoa au kuolewa na watu wa kwanza kuwa nao kwenye mahusiano. Kuna kijana ulikuwa naye kwenye mahusiano miaka mingi kabisa kule nyuma saa nyingine hata humkumbi vizuri lakini kumbe kuna udhamini unakufuatilia kutokea huko hata leo. Sasa unapata shida kwenye mahusiano yako ya sasa inayotoka kwenye mahusiano yako ya zamani sana.

AGANO LINAWEZA KUVUNJIKA LAKINI UDHAMINI UKABAKI.

Ni rahisi tu kusema mbona tulishaachana muda mrefu, mliachana sawa lakini viapo vyenu vilikataa kuachana. Kwa hiyo kwa mujibu wa kiapo kuachana kunahesabika kama kosa, kwa hiyo aliyekuwa amepewa nafasi ya udhamini bado anafuatilia kile kilichokuwa kwenye kiapo. Kama ni mpaka kifo, maana yake ile kwamba haujafa, bado utapatikana na madhara ya kile kiapo.

Ezekieli 16:59

*‘Hili ndilo Bwana Mwenyezi asemalo: Nitakushughulikia kama unavyostahili, kwa kuwa umedharau kiapo changu kwa kuvunja Agano.*

Kumbe kama kiapo kinaleta mdhamini, uwe na uhakika kuvunjika kwa kiapo kutafuatiliwa na yule mdhamini. Kama shetani anadhamini mahusiano uliyowahi kuwa nayo, ukitoka hapo na kuwa na mahusiano mengine shetani anahesabu umedharau kiapo kwa kuvunja agano, kwa hiyo anaanza kukushughulikia kama kiapo kinavyoona unastahili.

Kwa lugha nyingine umetoka kwenye mahusiano lakini nafsi yako bado imefungwa kule, kwa sababu kuna kiapo kiliwekwa kwa kutokufikiri au kwa kufikiri kabisa na hakijashughulikiwa bado.

Wewe umeoa mke mwingine au umeolewa na mwanamume mwingine lakini nafsi yako imefungwa kwa kiapo kwa mwanamume au mwanamke mwingine. Na kumbuka kwenye nafsi kuna hisia, akili na dhamira (will), kwa hiyo unaishi na huyu kama vile ulikuwa unaishi na yule mwanamume au mwanamke uliachana naye na kufanya maamuzi yanayohusu huyu mwingine uliye naye kwa kulinganisha na yule uliachana naye.

Kama uliachana naye kwa sababu ya kugundua anatoka na mtu mwingine, inakuwa ngumu sana kumuamini mtu mwingine kama yeye anaweza kubaki na wewe tu. Nafsi yako imefungwa kule. Unaona kama wanaume au wanawake wote ni sawa kumbe ni nafsi yako imefungwa kwa kiapo ulifanya kwa yule mtu uliyekuwa naye kwanza.

Unaelewa sasa kwanini mwanamke akizalia nyumbani huwa inakuwa ngumu sana kuolewa. Au kila mwanamume akija anazaa naye tu halafu anaenda kuoa mwanamke mwingine. Au utaona anaonyesha nia ya kukuoa kabisa anaanza na taratibu akishajua una mtoto anapotea kama vile ameachwa na gari stendi. Au wewe mwenyewe unakuwa na ugumu wa kuamua kuolewa, wanaweza kuja watu wenye kila sifa unazozitaka unawakataa kwa sababu nafsi imefungwa kwenye yale mahusiano ya kwanza.

MIFANO YA UDHAMINI WA MAHUSIANO (MAAGANO)

Uimara au udhaifu wa mahusiano unategemea uimara wa udhamini wa mahusiano hayo. Mahusiano yote yana udhamini kiroho, hii haijalishi unajua ama hujui. Udhamini unakuwepo kusimamia kutimia kwa kusudi la mahusiano hayo kuwepo. Kwa mfano kama kuna lengo la ndoa basi kuna roho huwa inapewa kusimamia kutimia kwa lengo hilo.

Unakumbuka Ibrahimu saa anamtuma yule mtumishi wake kumchukulia mke mtoto wake Isaka, alimuapisha kwa Mungu wake. Kwa hiyo yule mtumishi alienda chini ya kibali cha Mungu wa Ibrahimu kwa Rebeka kwa ajili ya Isaka. Kwa hiyo kuna kibali kutoka kwa mdhamini yani Mungu wa Ibrahimu kilichofanya Rebeka asikatae kwenda na yule mtumishi kwa ajili ya Isaka. Kwa hiyo yule Mungu aliyekuwa pamoja na mtumishi ndiye aliyewahi kwenda kwa Rebeka na kumpa maelekezo ambayo yule mtumishi ameyaweka kama vigezo.

Sasa aliyeweka kibali juu ya yule msichana mpaka ukamkubali ni nani? Aliyeweka kibali juu ya yule mwanamume hata ukamkubali ni nani? Anapewa kibali na yule Mungu anayesimamia kusudi la hayo mahusiano. Kuna mtu anaingia kwenye mahusiano na wewe lengo ni kuharibu imani yako, na wewe hujui anakuja na kibali kutoka kwa mungu wake na wewe hujui, anakuja tu kama wanamume au wanawake wengine, kile kibali kutoka kwa mdhamini wake ndio kitakachokukamata wewe.

1. UDHAMINI KUTOKA KWA MUNGU WA ENEO

Mwanzo 20:1-2

*Ibrahimu akaondoka huko kwenda nchi ya kusini, akakaa kati ya Kadeshi na Shuri, naye akatembea katika Gerari. Ibrahimu akamnena Sara mkewe, Huyu ni ndugu yangu. Basi Abimeleki mfalme wa Gerari akapeleka watu akamtwaa Sara.*

Mwanzo 20:11-12

*Abimeleki akamwambia Ibrahimu, Umeona nini hata ukatenda jambo hili? Ibrahimu akasema, Kwa sababu naliona, Yakini hapana hofu ya Mungu mahali hapa, nao wataniua kwa ajili ya mke wangu.*

Maandiko haya yanaonyesha kulikuwa na shida kwenye eneo hilo iliyokuwa inatengenezwa na miungu mingine. Kwa hiyo ukiona watu wanauana kwa ajili ya wivu wa mapenzi unaanza kuelewa taratibu shida inatokea wapi sasa. Kulikuwa na huo mtindo ambao Ibrahimu alifunuliwa alipofika kwenye eneo, naye akakubaliana na mke wake wakaamua kuishi kama kaka na dada tu wakiwa kwenye huo mji.

Mji haukuwa na hofu ya Mungu wa Ibrahimu, kwa lugha nyepesi walikuwa wanaabudu miungu mingine ambayo ndiyo iliyokuwa inamdhamini Abimeleki kwenye mpango wake wa kumtwaa Sara kuwa mkewe.

Na ndio maana adhabu kutoka kwa Mungu kwenda kwa Abimeleki ilipokuja ililenga eneo zima la ufalme wa Abimeleki, kwa sababu Mungu alimwambia utakufa wewe na watu wote ulionao.

Sasa nisikilize vizuri hapa, kuna watu wanatoka mjini na ndoa safi kabisa lakini wakifika kwenye mji mwingine baada ya muda inakufa. Na hawajuagi kuwa saa ingine shida inatoka kwa mungu wa eneo husika. Wanafika kwenye mji mwingine tabia za wenzi wao zinabadilika kabisa. Wanafika kwenye miji mingine mwenendo wao wa maisha na heshima iliyopo kati yao inapungua. Saa ingine mume au mke anakufa muda mfupi baada ya kuhamia kwenye mingine.

Ibrahimu ndivyo alivyosema, niliona wataniua mimi ili watwae mke wangu. Sasa sio kila shida inatokana na jambo hili lakini najaribu kukuonyesha hiki pia ili kukuongezea ufahamu wako wa kuombea miji unayopewa kuishi ndani yake. Kuna miji ambayo kama una mume au mke mzuri jiandae na mashambulizi kutoka kwa wenyeji.

Na ndio maana wakati mwingine utaona matatizo ya ndoa yanatofautiana na pia yanafanana kulingana na eneo husika. Maeneo mengine utaona kila ukisikia kesi ya ndoa ni ugomvi, kwingine usaliti, kwingine talaka, kwingine watu kuuana kisa wivu wa mapenzi, kwingine wanawake hawakai kwenye ndoa, kwingine wanaume wanaoa wake wengi hata kama ni wakristo, kwingine wanawake wanazalia nyumbani kuliko kuolewa na mengine mengi mengi.

Angalia tena

Mwanzo 34:1-2

*Basi Dina, binti Lea, ambaye Lea alimzalia Yakobo, akatoka kuwaona binti za nchi. Shekemu, mwana wa Hamori, Mhivi, mkuu wa nchi, akamwona akamtwaa, akalala naye, akambikiri.*

Mwanzo 34:27

*Wana wa Yakobo wakawajilia hao waliouawa, wakauteka nyara mji kwa sababu wamemharibu umbu lao.*

Ninachotamani uone hapa ni vile ambavyo kosa la mtu mmoja wa huo mji liliwagharimu wanaume wote wa mji ule. Jaribu kufikiri mtu mmoja tu ameingia kwenye mahusiano yasiyo salama kwake halafu shida inaenda kwa wanaume wote wa huo mji. Kama adhabu yao isingekuwa kifo lakini ni kitu kingine maana yake wanaume wote wa huo mji wangetakiwa kuwa na mtindo wa maisha wa aina moja unaoratibiwa na kupewa nguvu na Mungu wa Yakobo ambako kijana wa mfalme wao ameoa.

Esta 1:16-18

*Basi Memukani akajibu mbele ya mfalme na maakida, Huyu Vashti, malkia, hakumkosa mfalme tu peke yake, ila na maakida wote, na watu wote pia walioko katika majimbo yote ya mfalme Ahasuero. Kwa maana tendo hilo la malkia litajulikana na wanawake wote, hata waume zao watadharauliwa machoni pao, itakaponenwa ya kuwa mfalme Ahasuero aliamuru Vashti, malkia, aletwe mbele yake, bali hakuja. Hata na leo hivi mabibi wastahiki wa Uajemi na Umedi waliokwisha kuzisikia habari za tendo lake malkia watawaambia vivi hivi maakida wote wa mfalme. Hivyo kutatokea dharau nyingi na ghadhabu tele.*

Wengi wetu tunajua habari za Vashti na kitu alichokifanya kwa mumewe yani mfalme Ahasuero. Sasa tatizo haikuwa lile kosa tazama kikao cha baraza kilivyokaa na vitu walivyokuwa wanafikiri. Hawafikiri tena kuhusu Mfalme bali wanafikiri kuhusu wanawake wote walio chini ya huo ufalme. Wao hawakuona kosa tu la Vashti bali walienda kutazama mwenendo wa wanawake wote wa eneno la ufalme baada ya taarifa hizo kusambaa mtaani.

Kwa hiyo haikujalisha Ahasuero ameshamsamehe malkia na yuko tayari kuendelea naye, lakini alitakiwa kumfukuza tu kwa ajili ya kutunza heshima ya wanaume wote huko mtaani. Maana yake alitumia hali ya kiroho ya eneo husika kufanya maamuzi. Kama kusamehe ni kitu kinaratibiwa na Mungu basi kutokusamehe pia kunaratibiwa na mungu wa eneo.

Mwingine hajanisikia kitu ninachokisema hapa, nasema hivi, angalia maamuzi anayofanya mkikosana nyumbani, mengine sio ya kwake bali yanatoka kwa mdhamini. Kosa lile lile ambalo mahali pengine aliweza kukusamehe saa hii hawezi kukusamehe kwa sababu miungu ya eneo inatumia kutokusamehe ili kulinda heshima ya wanaume wa hilo eneo.

1. UDHAMINI KUTOKA KWA MUNGU UNAYEMWABUDU

Mtu anachoabudu ndicho kinachodhamini mahusiano yake, ndicho kinachoamua na ndicho kinachompa nguvu ya kuendelea mbele na hayo mahusiano. Tafuta kujua anachoabudu kwanza kabla ya kujua miaka yake na elimu yake na background yake na wala status yake. Sio wote wanaenda ibada pamoja na wewe wanaabudu unachoabudu wewe, wengine wamekuja kukutafuta wewe lakini sio wa imani yako kabisa.

* Yohana 4:15-20

Ni habari za mwanamke msamaria na Yesu kwenye kisima cha Yakobo. Kuna mambo kadhaa natamani uyaone kwenye habari hii.

1. Nenda kamlete mumeo uje naye hapa.

Sentesi hii ni kama Yesu aliisema nje ya mazingira yaliyokuwa yanaendelea pale, kwa sababu walikuwa wanazungumza kuhusu maji ya uzima aliyonayo Yesu. Na sisi tunajua kabisa maji ya uzima yanawakilisha wokovu, lakini ghafla unaona baada ya Yesu kuombwa maji aliyosema yeye anayo tofauti na yale ya kwenye kisima cha Yakobo unaona akidai mume wa yule mama aletwe.

Sasa nisikilize Yesu alikuwa anafunua udhaifu wa ile ibada ya Samaria kwa kumfanya yule mama afikiri kuhusu mwenendo wa mahusiano yake kwanza ili aone ni nani anadhamini mwenendo wa mahusiano yake. Yesu alikuwa anatuonyesha kwamba Mungu waliyekuwa wanamwabudu ndiye aliyesababisha hicho anachokutanacho huyo mama kwenye ndoa yake.

Utaratibu wa ndoa huwa unatoka kwa Mungu anayeabudiwa hapo, yeye ndiye atawatengenezea miiko na mipaka ya ndoa, lakini yeye ndiye ataamua ni wanawake au wanaume kutoka wapi mtakaowatwaa. Kwa hiyo shida ya mahusiano ya yule mwanamke ilikuwa inadhaminiwa na mungu wanayemwabudu.

Ndio maana Mungu alipowatoa wana wa Israel kule Misri kuwaingiza kaanani moja kati ya tahadhari alizotoa ni kuhusu kuoa na kuolewa.

Sasa nisikilize, lile agizo lilikuwa linatoka kwa Yesu lilikuwa ni la kimadhabahu, ndio maana nenda kamlete mumeo uje naye hapa. Kwa hiyo kwenye madhabahu aliyoingia huyu mama leo kuhani anatoa agizo la kumleta na mume wake aje naye madhabahuni. Tatizo la kila akipata mume ni mume wa mtu lilikuwa linatoka kwenye madhabahu Fulani ndio maana na inawezekana ni kiapo alifanya na moja kati ya wanaume aliowahi kuwa nao kikamfunga na kuleta udhamini mbaya kwenye maisha yake.

Yesu alipokuwa anataka mume wake shida ilikuwa udhamini ambao ndio ulikuwa unaratibu mwenendo na tabia yake. Yesu aliposhughulika na udhamini mbaya nyuma ya yule mama ghafla unona mama akifunguka kitu kuuliza juu ya ibada ipi ni sawa na baadae yeye ndio akawa mwinjilisti wa kwanza kuhubiri Samaria kuwaleta watu kwa Yesu.

Kwa hiyo inawezekana mateso yako yanatoka kwenye madhabahu fulani ambayo hata hujawahi kufika, mke wako alienda wakamuagiza alete mumewe, mume wako alienda akaagizwa alete mkewe. Hukwenda wewe ila nguo zako zilikuwakilisha umefungwa huko, hukwenda wewe ila nywele zako zilienda kwa niaba yako umefungwa huko.

1. Sina mume

Mwanzo 20:3-5

*Lakini Mungu akamjia Abimeleki katika ndoto ya usiku, akamwambia, Umekuwa mfu wewe kwa sababu ya mwanamke huyu uliyemtwaa, maana ni mkewe mtu. Basi Abimeleki alikuwa hakumkaribia, akasema, Ee Bwana, Je! Utaua hata taifa lenye haki? Je! Hakuniambia mwenyewe, Huyu ni ndugu yangu? Na mwanamke mwenyewe naye alisema, Huyu ni ndugu yangu. Kwa ukamilifu wa moyo wangu, na kwa kuwa safi mikono yangu, nimefanya hivi.*

Hili jibu pia ndio lilikuwa jibu la Sara alipoulizwa na Abimeleki na alipouliza kuhusu Ibrahimu alisema ni ndugu yake tu. Yule mama msamaria amesema hana mume kwa sababu kati ya watano wote wa kwake hayupo. Sara amesema hana mume kulinda mume wake asiuawe na watu wa mji. Kwa hiyo Sara yupo tayari kuolewa na Abimeleki kwa maslahi mapana ya ndoa yake na Ibrahimu.

Haya yote ni matokeo ya udhamini mbaya, Abimeleki anaoa na kumbe anaoa mke wa mtu na mama msamaria anaolewa kumbe anaolewa na mume wa mtu. Na alikuwa na bidii sana kuolewa mpaka wakafika watano na wote si wa kwake. Sasa sikia udhamini mbaya, huwa unaficha uthibitisho na utofauti kati ya walio kwenye mahusiano na wasio kwenye mahusiano. Wote wanaishi mtindo wa kufanana hata ungeuliza wazazi wake hawawezi kusema.

Biblia inasema ndoa na iheshimiwe na watu wote, lakini udhamini mbaya unaficha hiyo uvunguni kabisa. Hata wenye haki kama Abimeleki wanaingia mkenge, maana Sara amekubali na yule uliyefikiri ni mume wake naye amekataa kwa kusema ni ndugu yake tu, kumbe kuna udhamini mbaya.

Ni mke wako lakini hana ujasiri wa kusema mbele za watu, ni mume wako lakini hana ujasiri wa kusema mbele za watu. Ndoa na iheshimiwe na watu wote, unaoa ghafla unaanza kukimbizana na Mungu huko ndani maana umeoa mke wa mtu.

Ngoja niweke sawa hapa, kuna mtu uliachana naye lakini mlikuwa mmeshafanya kiapo, au mmeshafanya agano la ngono, sasa kwenye ulimwengu wa roho yeye ni mume wako. Kiapo au tendo la ndoa vinahalalisha ndoa kwenye ulimwengu wa roho. Kwa huku nje huna mume na kweli ndivyo ulivyo lakini unaonekana una wanaume watano kumbe ni viapo na maagano ya ngono.

Unaolewa unaanza kukimbizana huko ndani maana kuna miungu bado inakutambua wewe kama mke wa mtu na siye uliyenaye sasa. Unaoa unaanza kukimbizana na miungu ya wanawake uliofanya nao mapenzi kabla ya kuwa na huyo uliyenaye sasa.

Abimeleki ameoa usiku tu wa kwanza, Mungu wa Ibrahim anaanza kumsumbua. Kwa nyakati zetu hizi za sasa Mungu alienda honeymoon yao na kumwambia ameoa mke wa mtu. Haiingii akilini kabisa kwa sababu huyo mtu anayetajwa yeye mwenyewe kabisaa alisema huyo si mke wangu umetoka wapi wewe unayesema ni mke wake.

Kila mwanaume akionyesha nia ya kukuoa, kuna Mungu wa mwanaume wako uliyeachana naye, anaenda kumfuata kijana wa watu kwenye ndoto na kumwambia achana na huyo mwanamke maana ana mwanamume wake. Kesho unaamka mwanaume amebadilika kabisa na wala hakwambii ndoto aliyoota anapotea mpaka hujui imekuwaje, udhamini mbaya.

Sina mume umesema vyema kabisa huna, maana hata uliyenaye si wa kwako, udhamini mbaya kutoka kwa Mungu mnayeabudu. Ndio maana Yesu aliposema tu namna hiyo unaona yule mama akisema Bwana naona ya kuwa wewe ni nabii sasa niambie ipi ni ibada iliyosahihi. Ni kwa sababu kulikuwa na uhusiano kati ya Mungu yupi wanamwabudu na mwenendo wa mahusiano yake kule nyumbani.

Sasa sikia inawezekana yule mama alikuwa anajua kabisa kwamba yuko na wanaume wa watu na alikuwa hajali ndio maana hakushtuka kuambiwa mume uliyenaye sio wako alishtuka tu kwamba sawa si wangu sasa wewe umejuaje. Na inawezekana yeye ndiye aliyevunja na ndoa ya huyo mwanamume ili aolewe yeye.

Niliona ya kwamba hapana hofu ya Mungu kwenye mji huu, maana yake watu wa eneo hili hawamwabudu Mungu wangu, hivyo basi nitaficha na mke wangu. Wasiomheshimu Mungu wako hawawezi kumheshimu mke wako wala ndoa yako. Ndoa na iheshimiwe na watu wote, ni kwa sababu imetoka kwa Mungu.

* Mathayo 1:7b

Daudi akamzaa Sulemani kwa yule mke wa Uria.

Uria amekufa na Daudi amemchukua Bathsheba tayari wameshazaa na watoto lakini bado anaitwa kwa jina la Uria na sio jina la Daudi, Fuatilia udhamini. Jina la uliyenaye sasa halina nguvu kuliko yule wa kwanza. Mdhamini ndio anashikilia utambulisho wako. Ni kweli mmeachana lakini bado unaitwa kwa jina lake. Ni kweli kabisa alikufa, lakini bado unatumia kibali chake, maana yake udhamini wa yale mahusiano yako ya kwanza ni imara zaidi.

MATOKEO YA UDHAMINI MBAYA KWENYE MAHUSIANO.

1. Kuacha imani

Sulemani, 1Wafalme 11:1-2

*Mfalme Sulemani akawapenda wanawake wengi wageni, pamoja na binti yake Farao, wanawake wa Wamoabi, na wa Waamoni, na wa Waedomi, na wa Wasidoni, na wa Wahiti, na wa mataifa Bwana aliyowaambia wana wa Israeli, Msiingie kwao, wala wasiingie kwenu; kwa kuwa hakika wataigeuza mioyo yenu kuifuata miungu yao. Sulemani akaambatana nao kwa kuwapenda.*

KWA KUWA HAKIKA WATAIGEUZA MIOYO YENU KUIFUATA MIUNGU YAO. Mungu alikuwa anaweka mipaka kwa sababu ya kulinda imani. Kwa hiyo inawezekana ukapata mume lakini ukapoteza imani kwa Mungu wako, unaweza ukapata mke lakini ukapoteza ibada kwa Mungu wako. Kwa hiyo sio kila mwanamume au kila mwanamke ni salama kwa mahusiano yako na Mungu wako.

Kuna ndoa zingine ni vita za kiroho, haijalishi unampenda kiasi gani anaweza kuwa sumu kwa mahusiano yako na Mungu. Sio kila mwanamume au mwanamke, mwenye vigezo vyote unavyovitaka ni salama kwa mahusiano yako na Mungu wako.

Unamkubali tu ghafla unaona nguvu za kuomba zinashuka chini, ulikuwa unaweza kuomba ghafla huwezi tena, angalia mara mbili.

1. Utasa ama kuharibu mimba

Rebeka, Mwanzo 25:21

*Isaka akamwomba Bwana kwa ajili ya mke wake, maana alikuwa tasa. Naye Bwana akamwitikia, na Rebeka mkewe akachukua mimba.*

Rebeka alitwaliwa kutoka kwenye nchi ambayo Ibrahimu aliambiwa atoke. Kwa hiyo alitwaliwa kutoka kwenye familia ambayo walikuwa na miungu mingine ambayo ndio ilikuwa inadhamini utasa wa Rebeka. Si unavikumbuka vile vinyago ambavyo labani alivifuata ambavyo viliibwa na watoto wake walipokuwa wanaondoka na Yakobo? Sasa Labani alikuwa ni ndugu ya Rebeka, kwa hiyo unaelewa ninaposema miungu mingine kwa rebeka.

Na biblia inaonyesha ule utasa haukuwa kutoka kwa BWANA ndio maana Isaka alimwomba BWANA, maana yake alikuwa anaalika udhamini wa BWANA ili ashughulike na madhara ya udhamini mbaya kutoka kwenye familia ya Rebeka.

1. Talaka

Yule mwanamke wa Samaria, alikuwa na changamoto kama hii, kwa sababu kwa mujibu wa majibu ya Yesu, inaonekana yule mama alikuwa amekaa kwenye ndoa 5 tofauti na zote ametoka. Na jambo hilo halikuwa la Mungu kwa sababu tunajua Mungu anachukia kuachana, kwa hiyo lazima lilikuwa linasukumwa na mungu mwingine. Au kila akipata mwanamume ni mume aliyeachana na mke wake wa kwanza kwa talaka.

Kwa nchi nyingi za kiafrika talaka ni msamiati adimu kidogo katika maisha ya kawaida tofauti na nchi za nje ya afrika, utaona talaka sio jambo geni sana kulisikia. Watu wengine wanaachana kwa talaka kwa sababu wanazozijua wao wenyewe kwao ni kawaida tu. Lakini kumbe ni matokeo ya udhamini mbaya kwenye maeneo husika.

Kwa hiyo changamoto hiyo inaonekana ilikuwa inasumbua watu wengi wa Samaria ndio maana unaona wakiguswa sana na kile kitendo cha Yesu kutoa siri ya maisha ya ndoa aliyokuwa anaishi yule mama.

1. Kifo

Kuna wanawake ukiwa nao kwenye mahusiano unakufa. Ndivyo alivyokuwa Sara, kulikuwa na udhamini imara ambao ulikuwa unatoa adhabu ya kifo kwa kila mwanaume anayemuoa Sara. Afadhali alikuwa ni Mungu mwenye huruma, akamwambia Abimeleki kitu cha kufanya.

Sasa kama kuna hiyo adhabu ya kila anayemuoa Sara kufa, maana yake ile kwamba Ibrahim bado yuko hai na huu udhamini upo hai pia. Kila Sara akiolewa mwanaume anakufa, anaolewa tena mwanaume anakufa, kumbe ni adhabu kutoka kwa mdhamini aliyeweka zuio la sara kuolewa.

1. Umasikini

Kuna watu wakioa au kuolewa huwa wanapata shida sana kiuchumi. Wengine huwa wanafukuzwa kazi, wengine biashara zao huwa zinayumba, wengine miradi inakufa na mengine mengi. Sasa bahati mbaya ni kwamba si watu wengi sana huwa wanahusianisha shida hiyo ya kiuchumi na watu walionao kwenye mahusiano.

Haya si mambo yote ila yanakuongezea tu kwa kiasi upana wa kufikiri na kuomba unapotafuta mtu sahihi wa kuwa naye kwenye mahusiano.

JINSI YA KUSHUGHULIKIA UDHAMINI MBAYA.

1. Kiapo kinatakiwa kutanguliwa.

Hesabu 30:2.

Kiapo kina pande mbili tu, upande wa kwanza ni kutimia kwa kila kitu kilichomo kwenye kiapo au kutanguliwa. Kwa hiyo kama kiapo kimeleta udhamini mbaya kwenye maisha yako unachohitaji ni kukitangua hicho kiapo ili kuzuia uhalali wa hayo madhara kuendelea kukufikia.

Kiapo ndio kilicholeta uhalali kwa hiyo kushughulika na kiapo ni kuondoa uhalali kwanza. Ukiondoa uhalali tayari una nafasi ya kushughulika na haya madhara ya huo udhamini mbaya. Kwa hiyo kama mtu anashindwa kuolewa au kuoa kwa sababu amefungwa kwa kiapo mahali fulani, maana yake unatakiwa kutangua kwanza kiapo ndipo ufungue nafsi yake tayari kwa kuoa. Ukifungua nafsi yake bila kutangua kiapo maana yake umeenda kinyume cha sheria, kwa sababu kile kiapo ndicho kinachomzuia Yesu kuingilia kati hiyo kesi.

Ndio maana biblia inasema umetegwa kwa maneno ya kinywa chako wewe mwenyewe. Tena inasema wakajifunga nafsi zao kwa kiapo, maana yake kwa kiapo unajifunga na kujitega wewe mwenyewe kwa mdhamini huyo wa kiapo hicho.

* Unaweza kutangua wewe mwenyewe.

*“Mtu atakapomwekea Bwana nadhiri, au, atakapoapa kiapo ili kufunga nafsi yake kwa kifungo, ASILITANGUE NENO LAKE atafanya sawasawa na hayo yote yamtokayo kinywani mwake.”*

Kwa hiyo unapokumbuka kiapo ulichokiweka unatakiwa kutangua hicho kiapo wewe mwenyewe. Kwa sababu kama kiapo kinaalika udhamini kiutekelezaji, maana yake unapotangua kiapo unaondoa udhamini uliokuwa unafuatilia kuhakikisha unatimiza. Kumbuka biblia inamsema shetani kama mshitaki, kwa hiyo kama uliapa kutokuachana naye, mnapoachana inakuwa ni kosa kwa mujibu wa sheria ya kile kiapo. Kwa hiyo anapeleka hati ya kukushitaki na anasimamia maneno yako kuhakikisha unapata adhabu kama ulivyokuwa umedai wewe mwenyewe.

Kuna watu ambao migogoro ya ndoa zao ni adhabu kutoka kwa Mungu kama matokeo ya mashitaka yaliyoenda mbinguni kwa kukiuka viapo walivyoviweka wao wenyewe. Unaelewa sasa kitu naongea na upana wake ulivyo.

* Mume wako anao uwezo wa kutangua

Hesabu 30:6, 8 *“Tena kama amekwisha kuolewa na mume, wakati huo wa nadhiri zake, au wa neno hilo alilolitamka kwa midomo yake pasipo kufikiri, alilojifungia; Lakini kama mumewe akimkataza siku hiyo aliyolisikia; ndipo ataitangua nadhiri yake iliyo juu yake na neno alilolitamka kwa midomo yake pasipo kufikiri, alilojifungia; na Bwana atamsamehe”*.

Kwa hiyo ukishajua jambo hili na ukakumbuka kuna kiapo kinaleta shida hata sasa na umepata ufahamu kwamba ni kwa sababu ya kiapo ulichokiweka au ulichoingizwa ndani yake bila wewe mwenyewe kuhusika, unatakiwa kumueleza mume wako maana ikiwa umeolewa biblia inampa mume wako uhalali wa kutangua kiapo hicho. Na kama ni mwanamume kwa ufahamu huu ulioupata kuhusu kiapo na wadhamini, na umekuwa ukisumbuliwa na Mungu wa Ibrahim na wewe ni kama Abimeleki, biblia imeweka mamlaka ya kutangua kiapo hicho kwako wewe mwanamume.

Maelezo yote alipewa Abimeleki kuhusu udhamini imara wa mahusiano aliyokuwa mkewa yani Sara. Kwa hiyo Mungu ni mwaminifu kwako wewe kukujulisha na kukueleza kitu cha kufanya ikiwa kuna uwepo wa udhamini mbaya nyuma ya mahusiano yako na mke wako.

Kama ni kijana na haujaoa nisikilize vizuri hapa, Mungu huwa anasema na wewe mara nyingi ni kwa ndoto kuhusu udhamini uliopo nyuma ya mwanamke unayetaka kumuoa. Kuna wengine wakitaka kuoa ghafla wanaota ndoto yule mwanamke anayetaka kumuoa, yuko na mwanaume mwingine. Au anaona siku ya harusi kabisa lakini anaona yule binti anaolewa na mtu mwingine. Na wengi wakiona hivi huwa wanarudi nyuma kwa kufikiri kwamba wanawake hao wanawasaliti kumbe si kweli ni taarifa ya uwepo wa udhamini mbaya nyuma.

Inakuonyesha kuwa kuna kifungo cha nafsi kwa kiapo kinachomfanya aonekane ni mke wa mtu mwingine. Sasa wakati mwingine yeye mwenyewe hajui picha hiyo kama ndivyo ilivyo. Kwa hiyo usipoteze muda kumuuliza maana hatakuwa na cha kujibu kama ambavyo Sara hakuwa na cha kujibu kwa abimeleki baada ya Mungu wa Ibrahim kuja kumchukua Sara ili arudi kwa Ibrahim.

Unachotakiwa kufanya ni kushughulika na huo udhamini kwa kutangua kiapo kinachotoa uhalali huo. Kwa sababu wakati mwingine unaweza kukuta aliapa bila kufikiri au bila kujali lakini sasa wewe ndio unapata shida. Maana Mungu wa Ibrahim hamsumbui Sara ila anamsumbua abimeleki.

Ndio maana ni nzuri pia kwa watu ambao mnaoana kuelezana ukweli wa maisha yenu ya mahusiano yaliyopita, hiyo itawasaidia kujua nini cha kushughulikia ili kwenda mbele. Unaweza kumkataa Ibrahim lakini ukasahau kumkataa Mungu wake. Unaweza kuachana na Ibrahim lakini ukashindwa kuachana na Mungu wa Ibrahim. Hata kama ni mbaya kiasi hutaki hata kukumbuka jitahidi muelezane mapema kabisa bila kusubiri shida itokee.

* Baba yako anao uwezo wa kutangua

Hesabu 30:4-5 *“babaye naye akasikia nadhiri yake, na kile kifungo chake alichofungia nafsi yake, na babaye akamnyamazia; ndipo nadhiri zake zote zitathibitika, na kila kifungo alichofungia nafsi yake kitathibitika. Lakini kama huyo babaye akimkataza siku hiyo aliyosikia; nadhiri zake ziwazo zote, wala vifungo vyake alivyoifungia nafsi yake havitathibitika; na Bwana atamsamehe, kwa kuwa babaye alimkataza.”*

Hii ni kwa mzazi uliye na binti aliyezalia nyumbani kabla ya kuolewa, na sio tu kuzaa lakini wamezini kabla ya kuolewa na mzazi umejua jambo hilo. Wewe ndio unatakiwa kutangua kiapo hicho kwa sababu mtoto wako kwa utoto wake amefanya hicho alichofanya.

Wewe mzazi unatakiwa kutangua kiapo hicho kwa sababu kinaweza kupelekea huyo mtoto kutokupata mwanamume atakayemkubali yeye na mtoto wake. Sio tu kutafuta baba wa mtoto, tangua pia udhamini mbaya unaoingia kufuatilia jambo hilo linaloweza kuleta shida kwenye maisha ya huyo binti.

Ayubu alikuwa anatoa sadaka na kutubu kwa ajili ya watoto wake. Hata kama hawajamueleza kitu walichofanya lakini alikuwa na utaratibu huo.

Mtoto wa kike, ukiota ndoto unafanya tendo la ndoa na mtu humjui, au unafunga ndoa na mtu humjui. Ni dalili ya kuonyesha kuna mtu anakutaka au uko naye kwenye mahusiano na nyuma yake ana udhamini mbaya unaoweza kugharimu kizazi chako. Kuna matatizo ya uzazi ni matokeo ya udhamini mbaya. Biblia inasema mwanaume anaweza kumtamani mwanamke kwa macho yake na akawa amezini naye moyoni. Kwa hiyo ndoto hiyo inakuonyesha udhamini mbaya uliopo unaokufuatilia. Mueleze mzazi wako kama bado haujaolewa au mume wako kama umeolewa ili kutangua kiapo kinachohalalisha jambo hilo.

1. Fidia (Dhamana)

Matendo 17:9

MDHAMANA Ni gharama ya uaminifu. Utasikia maneno “ameachiwa kwa dhamana”. Maana yake mahali ambapo alitakiwa kushikiliwa yeye au kufungwa yeye, analipa badala ya yeye kufungwa.

Sasa kiapo kinafunga nafsi ya mtu, na kwa mujibu wa Zaburi 49:7-8, inayosema “*Hakuna mtu awezaye kumkomboa ndugu yake, Wala kumpa Mungu fidia kwa ajili yake, (Maana fidia ya nafsi zao ina gharama, Wala hana budi kuiacha hata milele;)”* Maana yake hakuna kitu chenye thamani kubwa ya kutoshana na nafsi ya mtu. Mtu akifunga nafsi yake hakuna gharama inayoweza kulipwa kama dhamana.

Hii inatupeleka moja kwa moja kwenye ile Mathayo 20:28 ambayo inatuonyesha Yesu alivyokuja ili kutoa nafsi yake kuwa fidia ya wengi. *“kama vile Mwana wa Adamu asivyokuja kutumikiwa, bali kutumika, na KUTOA NAFSI yake iwe FIDIA ya wengi.”*

Kwa hiyo ukishatangua kiapo kinachofuata ni kulipa fidia ili kufungua nafsi yako iliyokuwa imefungwa kwa kiapo. Na dhamana (fidia) pekee inayokubalika ili kukomboa nafsi ya mtu ni nafsi ya Yesu pekee maana ndio inatoshana thamani na nafsi ya mtu.

1. Kubali Yesu awe mdhamini wa mahusiano yako.

Waebrania 7:22, amefanyika mdhamini wa agano lililo bora. Kama Bwana aliweza kwenda na mtumishi wa Ibrahim kutafuta mke kwa ajili ya Isaka, anaweza kwenda na wewe pia unapotafuta mwenzi wako wa maisha.

Watakapokufunga nafsi yako ataweka nafsi yake badala ya ya kwako. Kama yuda alivyosema muacheni kijana aende, mimi nibaki badala yake, ndivyo Yesu atakavyosema kila mahali ambapo nafsi yako imeshikiliwa kifungoni.

Ibrahimu alikuwa tayari kumpoteza Sara lakini Mungu wa Ibrahimu hakuwa tayari. Sara alikuwa tayari kumpoteza Ibrahimu lakini Mungu wa Ibrahimu hakukubali. Kwa hiyo inawezekana wewe unasema TUMEACHANA lakini Mungu wake hajakubali. Kwa hiyo anakuja kufukuza kila mwanaume anayesogea karibu na wewe kwa lengo la kukuoa.

Abimeleki aliambiwa na mdhamini wa ndoa ya Ibrahimu kuwa amrudishe Sara kwa Ibrahimu. Sasa nisikilize, ile kwamba Abimeleki abebe na sadaka, inaonyesha kwamba Sara alikuwa anarudishwa kwa Mungu wa Ibrahimu pia. Kama ni Ibrahimu pekeyake sadaka ya kazi gani sasa? Sadaka ilikuwa kuonyesha kwamba sio tu swala la Ibrahimu lakini la Mungu wa Ibrahimu pia.

Waliochukua mke wako au mume wako, watakutana na Mungu wako. Wewe hawakuogopi ndio maana wamepanga kumchukua, watakutana na mdhamini.

Ndio maana ni muhimu kufuatilia udhamini mbaya wa mahusiano yako. Kwa sababu mdhamini ana nguvu juu ya hayo mahusiano kuliko hata wewe mwenyewe.

IBRAHIMU amekubali na SARA naye amekubali na watu wote wamekuwa mashahidi lakini Mungu amekataa. Sasa nisikilize unaweza funga ndoa kanisani kama udhamini usiposhughulikiwa sawasawa unaona mauti inaingia nyumbani, kama adhabu kutoka kwa mdhamini.

Ndio maana kuna faida kubwa kupata mwenzi unayefanana naye imani. Kwa sababu kama wadhamini wasipopatana haijalishi nyinyi mnapatana kiasi gani mtapata tu shida baada ya muda.

Si watu wengi sana huwa wanaweka hili kama kigezo kimoja wapo cha kuzingatia unapotafuta mwenzi. Unapouliza kabila lake, uliza na Mungu wake. Unapouliza kazi yake uliza na Mungu wake.

Kwa sababu ndoa sio tu swala la kuishi nyinyi tu ni swala la Mungu pia, na ndio maana kuna kiapo cha ndoa. Ukiona kiapo maana yake kuna udhamini, kuna vikao vya maandalizi ya harusi lakini pia kuna vikao vya wadhamini wa hilo agano la ndoa.

Lile swali la nani anapinga sio tu linatolewa kwa wanadamu lakini pia kwa miungu yenye uhalali kwa viapo. Sasa kama Abimeleki na Sara walifunga ndoa kwa utartibu kama wa kipindi hiki, basi kwenye bodi ya wadhamini kulikuwa na pingamizi kutoka kwa mdhamini wa mpenzi wa zamani wa Sara, yani Ibrahimu.